ועדת הכספים, כנסת 19, פרוטוקול מספר 411, 2014-08-12 10:00

ניסן סלומינסקי: שלום לכולם, אני מתכבד לפתוח את הישיבה.

ניסן סלומינסקי: דניאלה, ביקשתם שנתחיל אתכם, אז נתחיל אתכם.

משה גפני: אני מבקש הצעה לסדר.

משה גפני: אדוני היושב ראש, אני לא זוכר תקדים כזה של הכנסת שבאמצע הפגרה מביאים הצעת חוק שלא הצליחו להעביר אותה במושב הקיץ, ולא ממתינים למושב החורף.

משה גפני: אני לא זוכר דבר כזה שמכנסים את הוועדה בבהילות כזאת, מכנסים, ועדת הכספים צריכה להתכנס על דברים חשובים שהם אינם סובלים דיחוי, והם מתקיימים באופן קבוע בוועדה.

משה גפני: אני לא זוכר הצעת חוק שלא הצליחו להעביר אותה במושב הקיץ כפי שאמרתי, ומתחילים לקיים דיון מרתוני תוך כדי הפגרה - אני כבר לא מדבר על העובדים.

משה גפני: לא היה דבר כזה אף פעם, אבל חמור מכל, אנחנו מדברים על התקופה של המבצע בעזה שבאים ומדברים על 18 מיליארד שקל שתהיה עלות המלחמה כפי שהיום משרד הביטחון דורש ממשרד האוצר, ופה הולכים לזרוק 20 מיליארד שקל ל-7 שנים, או יותר נכון קרוב ל-3 מיליארד שקל לעכשיו, לשנה הקרובה לחוק שכולנו יודעים מהדיונים כאן בוועדה.

משה גפני: כולנו יודעים, כל הכלכלנים ללא יוצא מן הכלל אומרים שזה נזק לשוק הנדל"ן, זה נזק לנושא של הדיור.

משה גפני: זה נזק חמור לכל מה שהמדינה עושה, בוודאי שזה יוצר ספק שאותו אסור לעשות היום.

משה גפני: אני לא חושב שראוי לעשות דבר כזה.

משה גפני: לא ראוי לעשות את זה לא מבחינת הפגרה, לא ראוי לעשות את זה מבחינת העיתוי שעליו אנחנו מדברים היום.

משה גפני: יש איש אחד שרוצה להעביר את זה מכיוון שהוא נכנס לאמביציה, כולם יודעים את זה.

משה גפני: ראש הממשלה לא תומך בזה.

משה גפני: שר השיכון לא תומך בזה.

משה גפני: שר השיכון הוא פשוט בן ערובה אצלו.

משה גפני: הוא בן ערובה מכיוון שהוא מודיע לו שאם - - -

יעקב ליצמן: גם שר אוצר לא תומך בזה.

יעקב ליצמן: הוא רק נגדנו, הוא לא תומך בחוק.

משה גפני: שר השיכון נתון בידיו, מכיוון שאחרת הוא לא מאשר לו את מחיר המטרה.

משה גפני: קראתי שגם אתה אומר שצריך לדחות את זה בשנה, שנה וחצי.

משה גפני: שאתה אומר, גם אתה בניגוד לכל האחרים אתה בעל הבית, אתה יושב ראש הוועדה, אלא אם כן קונים אותך ב-10, 20 מיליון שקל, אחרת אתה בעל הבית, אתה יכול להחליט, אתה יכול להגיד כמו שאמרת שזה לא העיתוי, זה לא הזמן.

משה גפני: זה כמו ילד בגן ילדים שהגננת לא נותנת לו את המשחק, והוא אומר בסדר אני ברוגז, אני מפרק את הקואליציה.

משה גפני: ומה השתנה אצל ראש הממשלה פתאום?

משה גפני: מה שהשתנה אצל ראש הממשלה באחד הערבים הקודמים זה שהוא איים עליו, זה הכול.

משה גפני: ככה מתנהלת המדינה.

משה גפני: הוועדה מתכנסת, יושבת לדון על כל הנושא הזה עכשיו - בושה לכנסת, בושה לוועדה, בושה למדינה הצורה הזאת.

משה גפני: חושבים שהחוק הזה הוא חשוב שיביאו את זה.

משה גפני: אני הולך לדבר הרבה היום.

ניסן סלומינסקי: תדבר כמה שיתנו לך.

משה גפני: כמה שיתנו לי, וכמה שלא יתנו לי אני אקח לבד, מקסימום תוכל להוציא אותי ולגמור את הכול.

משה גפני: תוכל להוציא את כולנו, את כל חברי האופוזיציה.

משה גפני: אני מדבר מקצועית לגמרי.

משה גפני: ההתנהלות הזאת היא התנהלות לא ראויה, צריך לעצור אותה.

משה גפני: היא פשוט יוצרת תקדים נורא.

משה גפני: תדע לך, אתה יודע, אתה היית פה, הבניין הזה הוא עגול, הוא לא כמו שהוא נראה מבחוץ.

משה גפני: אל תחשוב שזה יעבור לכם בשקט, באמת.

משה גפני: המציאות הזאת שבה אנחנו מתנהלים, ממלכתית, והכול בסדר.

משה גפני: כשאני הייתי יושב ראש ועדת הכספים העברתי במהירות את החוק של מפוני גוף קטיף.

משה גפני: העברתי את כל הנושא של מיגון ביהודה ושומרון.

משה גפני: שהעברתי מאות מיליוני שקלים על צרכים שהם היו צרכים אמתיים.

משה גפני: אל תחשוב שהכול יהיה מובן מאליו בהמשך.

משה גפני: אתה מתעלם לחלוטין מציבורים גדולים במדינת ישראל.

משה גפני: כל ההתנהגות שלך, וגם ההתנהגות של היום היא לא תעבור בשקט.

משה גפני: אני מאוד מקווה שלא תצליח להעביר את זה ביומיים האלה.

משה גפני: אנחנו נערכים לעניין, יש לנו הרבה הסתייגויות.

משה גפני: אנחנו ננמק כל הסתייגות, תעביר את זה, תעביר, אני מכבד את הדמוקרטיה, יש פה רוב ומיעוט.

משה גפני: אנחנו נעשה את כל הכלים החוקיים, נשתמש בכל הכלים החוקיים העומדים לרשותנו.

משה גפני: אני מציע לך לעצור כאן.

משה גפני: תעשה את העברות התקציביות, תעשה את מוסדות הציבור, מה שמופיע בסדר היום.

משה גפני: אל תתחיל את המע"מ אפס, זה חוק בעייתי, קשה, סבוך, תשאיר אותו לחורף, אם בכלל.

משה גפני: אני הייתי מציע לא להביא אותו בכלל, הוא חוק רע, הוא עושה נזק, הוא יעלה את מחירי הדירות.

משה גפני: הוא מוציא כסף של מדינת ישראל שאין לה שהיא צריכה בשביל הסוחרים בדרום, היא צריכה את זה בשביל אנשי הדרום.

משה גפני: היא צריכה את זה בשביל הטיפול במנהרות.

משה גפני: היא צריכה את הכסף הזה בשביל המחקרים על הנושא של פתרון המנהרות.

משה גפני: לוקחים את זה לגחמה של ילד בגן ילדים, ואתה נותן לו יד תמורת 20 מיליון שקל.

סתיו שפיר: הצעה לסדר נוספת בבקשה.

סתיו שפיר: כבוד היושב ראש, ועדת כספים צריכה להתכנס במהלך הפגרה כדי לדון בעניינים חשובים של סדר היום, למשל, בפיצויים לדרום, ואיך אנחנו עוזרים כרגע לעובדים בדרום שאיבדו כספים רבים.

סתיו שפיר: איך אנחנו פועלים למען הסטודנטים ביישובי הדרום ובעוטף עזה.

סתיו שפיר: איך אנחנו מסדירים את הביטחון האישי שלהם, ואת הביטחון הכלכלי של אותם יישובים בחודשים הקרובים.

סתיו שפיר: אלה נושאים שעליהם ועדת הכספים חייבת להתכנס ולדון בהם, ואם צריך גם לכנס מליאה כדי להעביר הצעה לסדר, או חוק כזה או אחר שיעזור לאותם תושבים, זו המחויבות שלנו בימים אלה.

סתיו שפיר: העובדה שאנחנו נפגשים היום על מנת לקדם הצעת חוק שלה ולסיוע לאותם תושבים אין שום דבר במשותף, שיותר מזה, היא הוצגה במסיבת העיתונאים של לפיד כאילו היא עוזרת לחיילים המשוחררים.

סתיו שפיר: כמה מהחיילים המשוחררים יש להם ביד מיליון וחצי שקל כדי לקנות דירה?

סתיו שפיר: מעטים מאוד.

סתיו שפיר: כולם הולכים לשלם את המס על אותה הטבה, כולם, למרות שרק מעטים ייהנו בסוף מהטבת המס הזאת.

מיכל בירן: או שהיא סתם שאלה אם הדיון אידיאולוגי, והם פשוט שיכנעו אותם.

מיכל בירן: ..

יעקב ליצמן: אדוני היושב ראש, אגיד מספר מלים למה שנאמר קודם.

יעקב ליצמן: בכל העברה היום בוועדת כספים יש מנהרה, בכל מנהרה יש כמה פירים.

יעקב ליצמן: המנהרה הזאת זה עבור מה שמקבלים מפלגות אחרות, כל פיר יש לו למשהו אחרת.

יעקב ליצמן: תפקידנו לפוצץ את כל המנהרות.

יעקב ליצמן: תפקידנו לפוצץ את כל הפירים.

יעקב ליצמן: כמו בעידן היום שיש במלחמה, גם אנחנו צריכים לעשות את זה.

יעקב ליצמן: רצית לגייס אותי, הנה גייסת אותי.

עפר שלח: הליך הגיוס עושה את שלו, ליצמן.

יעקב ליצמן: גייסת אותי, ואני הולך להיות חייל נאמן, תתפלא לשמוע, ולפוצץ כל מנהרה וכל פיר שיש כאן, ויש כאן.

יעקב ליצמן: אגב, אני תומך בסתיו בכל מלה שכל העברה כאן לא שקופה, ויש מנהרות ופירים.

יעקב ליצמן: לעצם הדבר, אני פניתי ליועץ המשפטי.

עפר שלח: מי אמר שלא מחרפים נפש?

יעקב ליצמן: אתם אמרתם, אנחנו מחרפים, גם אם מנסים להרוג אותנו בסוף.

יעקב ליצמן: אני פניתי ליועץ המשפטי של הכנסת, הזכרתי לו שבזמנו כשהתחיל החוק, פניתי אליו, ואמרתי לו שצריך לגלות את מקורות המימון של החוק הזה.

יעקב ליצמן: אז איילת מבורך של אגף התקציבים אמרה כאן, שבינואר, פברואר, מרץ הייתה גבייה גדולה מעל המצופה של מסים, זה נכון, היא לא פירטה כאן, שהעלייה הייתה בכלל סיבה מסוימת שהיה להם הכנסה - סוף 2013, שנכנס 2014.

יעקב ליצמן: אני טענתי נגדה שבאפריל, מאי, יוני, יש ירידה דרמטית בהכנסות, היא הסכימה.

יעקב ליצמן: אתה קיבלת את העמדה שלה שהיות שהייתה עלי, זה כאילו שמגלים את המקורות - זה היה טוב אז בזמנו.

יעקב ליצמן: היום, בעקבות מלחמה, זה לא יכול להיות המצב הזה, וזה לא נכון גם לעשות את זה, קל וחומר שאנחנו שמענו היום, החודש לבד הירידה בהכנסות המדינה, חודש יולי - 2.9 מיליארד שקל, החודש, זאת אומרת, זה משהו שהוא מפולת ממש בכל הגביה, זה לפני שמבקשים כסף עבור המלחמה, לפני שמדברים בכלל על זה.

יעקב ליצמן: לכן שני דברים יש לי כאן.

יעקב ליצמן: אני חושב שצריך להזמין אותה עוד פעם כשאנחנו ממשיכים את הדיון, שהיא תבוא, שהיא שתגלה לנו אולי יש לה מקורות נוספים, כי המקורות שהיא גילתה לנו אז לא יכול להיות, זה לא מקור, היום זה לא רלבנטי.

יעקב ליצמן: שנית, אני מגיש את זה כהסתייגות בהמשך עוד, רק להגיד את הכותרת - הממשלה חייבת להתחייב, גם אם החוק יעבור, אני מאוד מקווה שלא, גם אם החוק יעבור, אני לא יודע, אני מאוד מקווה שלא, אנחנו נעשה את הכל שלא יעבור.

יעקב ליצמן: אבל גם אם החוק יעבור, שר האוצר בחוק חייב להתחייב שלא יעלה מע"מ ב-2014, 2015.

סתיו שפיר: ושלא יהיו קיצוצים בשירותים חברתיים.

יעקב ליצמן: הדבר השני שצריך להיות – להתחייב שלא יהיו קיצוצים, אני כתבתי גם בשלושה משרדים - רווחה, בריאות וחינוך.

יעקב ליצמן: אני מסכים להפוך את זה כפי שסתיו אמרה לגבי חברתיים, כי זה יכול להיות במקומות אחרים גם כן.

יעקב ליצמן: זה יהיה ההסתייגות שלנו בכל הקבוצה.

יעקב ליצמן: לפני ההסתייגות, אני רוצה לשמוע התחייבות, היות ששר האוצר בכלל אומר שלא יעלה מסים, אבל בכדי להיות בטוח ששר האוצר - הרי אני בטוח שעד סוף שנה הוא כבר לא יהיה שר אוצר, יהיה מישהו אחר וינסה לא לקיים את ההבטחות, גם הוא ינסה לא לקיים את ההבטחה שלו, אבל לא משנה כרגע, אנחנו רוצים התחייבות מבחינת החוק.

יעקב ליצמן: הצעה קונקרטית לסדר היום, אני מבקש ממך, אדוני היושב ראש, זה לא פיליבסטר, זה באמת רציני.

יעקב ליצמן: אני רוצה שתזמינו את יעל מבורך לדיון היום, היא תבוא ותגיד לנו, יש לכם מספיק זמן, בוא נראה בדיוק מה היא אומרת ונתווכח איתה, יכול להיות שתשכנע אותנו.

מיכל בירן: חבר הכנסת שמעון אוחיון פה חושב - - -

יעקב ליצמן: הוא אמר לי ביבי משתדל מאוד שהחוק יעבור, היה לי בחלום לילה, תתארי לעצמך.

ניסן סלומינסקי: סליחה.

יעקב ליצמן: היא שאלה שאלה.

ניסן סלומינסקי: אז מה אם היא שאלה.

יעקב ליצמן: הקואליציה שאלו את השאלות האלה, לא רק אופוזיציה.

ניסן סלומינסקי: אולי היא עברה לקואליציה, אני לא יודע...

יעקב ליצמן: יכול להיות שאתה מתבלבל מי בקואליציה מי באופוזיציה.

יעקב ליצמן: ..

מיכל בירן: יש ישיבות פה שזה מאוד מבלבל.

ניסן סלומינסקי: רבותיי, אנחנו נעבור כרגע להעברות כספיות, אחר כך כשנגיע למע"מ אפס אז ידובר עליו.

ניסן סלומינסקי: אנחנו נעבור למספר 19 אצלנו.

ניסן סלומינסקי: פנייה 188-193 העברה כספית של הביטחון.

<דניאלה פרתם: פנייה זו נועדה להקצות את תקציב הביטחון - - -

משה גפני: יש משהו שאנחנו לא יודעים?

מיכל בירן: בעניין של שקיפות.

משה גפני: למה הם ראשונים?

יעקב ליצמן: היא לא יכולה להביא את זה לכאן.

<טמיר כהן: ביקשו בגלל שיש להם המשך יום עמוס.

משה גפני: גם לנו יש המשך יום עמוס.

ניסן סלומינסקי: בבקשה, היא קיבלה זכות דיבור.

משה גפני: שאלתי שאלה, מותר לי?

ניסן סלומינסקי: לא, אם תקבל אישור.

משה גפני: למה לא? יש סדר יום, אני מאוד מכבד אותם.

משה גפני: אני רק רוצה לדעת מה הולך להיות בהמשך.

ניסן סלומינסקי: אבל אם תקבל אישור.

ניסן סלומינסקי: פתחתי והסברתי, אתה לא שומע.

משה גפני: לאן הם ממהרים?

יעקב ליצמן: אדוני היושב ראש, היא לא יכולה להביא את זה כאן, כי היא לא יכולה לתת לנו פירוט על מה הולך הכסף.

יעקב ליצמן: אני צריך להצביע, אם היא לא נותנת לי את הפירוט, כי היא לא יכולה לפרט בוועדת הכספים את הפירוט, רק בוועדה המיוחדת היא לא יכולה להביא את זה - איך אתה רוצה שאני אצביע על זה?

ניסן סלומינסקי: אתה לא פעם ראשונה שאתה עושה את זה, ואתה בקיא ויודע את זה.

יעקב ליצמן: אני מפחד מוועדת חקירה שיחקרו אותי למה תמכתי בזה שלא ידעתי על מה אני מצביע.

ניסן סלומינסקי: אתה לא חייב להצביע.

משה גפני: את מי מיניתם להיות - - -

יעקב ליצמן: אסור לנו להצביע, אני רוצה יועץ משפטי כאן.

יעקב ליצמן: איפה יועץ משפטי כאן?

ניסן סלומינסקי: רבותיי, אתם תאנסו אותי לפעול בדרך שאני לא אוהב לפעול.

<קריאות: - - -

ניסן סלומינסקי: אני אוציא אותו החוצה עד שיירגע.

ניסן סלומינסקי: אני מבקש שוב, אל תאנסו אותי לעשות את זה.

ניסן סלומינסקי: דניאלה, בבקשה.

ניסן סלומינסקי: בסוף אני אעשה, לא תהיה לי ברירה.

משה גפני: בטח שלא תהיה לך ברירה.

יעקב ליצמן: אי אפשר להצביע על העברה.

יעקב ליצמן: אתה לא חושב שזה עונש לשבת כאן.

יעקב ליצמן: אני רוצה יועץ משפטי להסביר לנו למה אנחנו יכולים להצביע בעד החוק.

יעקב ליצמן: אי אפשר להצביע בעד העברה תקציבית אם לא מפרטים לנו.

מיכל בירן: ניסן, איפה היועץ המשפטי?

יצחק כהן: איפה היועצים המשפטיים?

סתיו שפיר: איפה היועץ המשפטי בדיונים האלה?

סתיו שפיר: ניסן, יש יועץ משפטי או אין?

ניסן סלומינסקי: הם לא חייבים.

יצחק כהן: מה זה לא חייבים?

יצחק כהן: אין דבר כזה.

יעקב ליצמן: איזה מין דבר זה.

סתיו שפיר: מי אמור לייעץ לנו?

ניסן סלומינסקי: בהעברות כספיות הם לא חייבים להיות פה.

יצחק כהן: מה אתה אומר?

סתיו שפיר: עם מי אנחנו אמורים להיוועץ?

סתיו שפיר: אם אין יועץ משפטי, זה אומר שחברי הכנסת צריכים ללכת ללוביסטים להתייעץ על עניינים משפטיים, ברצינות, אי אפשר לדון בזה בלי יועצים משפטיים.

<דניאלה פרתם: - - - של מיליארד שקל לתקציב הביטחון עבור - - -

משה גפני: - - -

יעקב ליצמן: אי אפשר, אנחנו לא מוכנים לשמוע עד שיגידו לנו אם יצביעו, אם מותר להצביע עבור זה שלא מפרסמים על העברה, היא לא יכולה לפרט את הפרטים.

מיכל בירן: אנחנו רוצים להקשיב לך.

מיכל בירן: אנחנו פשוט חייבים לוודא שיש פה קודם יועץ משפטי, זה לא רציני.

סתיו שפיר: אי אפשר להמשיך לדון על זה.

סתיו שפיר: ניסן, לנו יש שאלות משפטיות עכשיו, עם מי אנחנו אמורים להתייעץ?

שמעון סולומון: בבקשה, זה חוזר כבר כמה פעמים.

שמעון סולומון: מהרגע שנתת את זכות הדיבור לנציגים, אני מבקש ממך, תן להם הוראה שימשיכו לדבר גם אם יש הפרעות.

שמעון סולומון: לא יכול להיות שלא יהיה - - -

סתיו שפיר: שמעון, בעיניך זה בסדר שלא יהיה פה יועץ משפטי?

סתיו שפיר: יש עתיד הם לא רק נגד הכלכלנים, הם גם נגד המשפטנים עכשיו?

סתיו שפיר: זה נראה לך הגיוני?

<קריאות: - - -

סתיו שפיר: שמעון, ברצינות, נראה לך הגיוני בדיוני ועדת כספים לא יושב יועץ משפטי?

ניסן סלומינסקי: דניאלה, בבקשה תתחילי.

<דניאלה פרתם: - - - מתוך סכום ההוצאה בסך של - - -

סתיו שפיר: אני באמת שואלת, זה נראה לכם הגיוני?

סתיו שפיר: פוליטיקה חדשה, אתם בוחרים בסיסמת בחירות שלכם?

סתיו שפיר: פוליטיקה חדשה, זה בלי יועצים משפטיים, זה בלי דיון, זה בלי שקיפות.

<דניאלה פרתם: - - - עבור עלויות - - - ישירות, בהתאם לדיונים שוטפים לתיאום מלא שאנחנו מקיימים משרד הביטחון - - -

סתיו שפיר: אני לא שמעתי מלה ממה שדניאלה אמרה.

ניסן סלומינסקי: את לא תצטרכי לשמוע.

סתיו שפיר: סליחה, אנחנו לא - - - אני אמורה להבין על מי אני מדברת.

ניסן סלומינסקי: לא, את אמורה להיות בשקט כדי לשמוע.

סתיו שפיר: אני שאלתי איפה היועץ המשפטי ואתה לא ענית לי, ואני המשכתי לשאול.

ניסן סלומינסקי: אבל את שאלת מזמן.

סתיו שפיר: לא, זה לא נגמר בשאלה.

סתיו שפיר: ככה זה עובד, שואלים שאלות, ואתה אמור לענות תשובות.

סתיו שפיר: או שתענה ושהיא תדבר, כשאנשים מקשיבים זה פשוט חוצפה, מה יש?

סתיו שפיר: מה היא עושה עכשיו?

ניסן סלומינסקי: בבקשה, דניאלה, תמשיכי.

סתיו שפיר: אף אחד לא שמע אותך.

<דניאלה פרתם: אז אני אחזור על זה.

<דניאלה פרתם: פניה זו נועדה להעביר לתקציב הביטחון את הסכומים הבאים.

יעקב ליצמן: אי אפשר להצביע על זה, אדוני היושב ראש.

יעקב ליצמן: היא לא יכולה - - -

ניסן סלומינסקי: אתה קודם כל תבין.

יעקב ליצמן: היא לא יכולה להסביר לנו, אסור לה, ולכן אסור על פי חוק להצביע כאן היות שהיא לא מפרטת מה ההעברה התקציבית.

יעקב ליצמן: אסור לה להביא את זה לכאן לוועדה, היא מעבירה את זה לוועדה משותפת, ולכן זה סתם - - - אסור להצביע על זה.

יעקב ליצמן: זה ביטחון, אסור להצביע.

יעקב ליצמן: איך אתה רוצה שאנחנו נצביע?

אראל מרגלית: זה לא צריך להיות קודם בוועדה משותפת?

יעקב ליצמן: אנחנו לא יכולים להצביע.

סתיו שפיר: לא, אין סיבה גם שזה יעבור לוועדה משותפת.

ניסן סלומינסקי: יעקב, אתה יודע את הנוהל טוב מאוד, ואתה השתמשת בו הרבה פעמים.

יעקב ליצמן: בסדר, זה נוהל לא טוב, אז מה אתה רוצה?

יעקב ליצמן: אני לא מוכן לוועדת חקירה למה הצבעתי על דבר שאני לא יודע.

ניסן סלומינסקי: אז אל תצביע.

יצחק כהן: ובלי יועצים משפטיים.

יצחק כהן: אני מבקש התייעצות סיעתית.

ניסן סלומינסקי: אתה מציע את הנוהל שאנחנו - - -

יעקב ליצמן: זה לא חוקי, אתה מבלבל לי את הראש, זה לא חוקי.

ניסן סלומינסקי: אתה פעלת לא חוקי כל הזמן?

יעקב ליצמן: יושבים כאן חברי ועדת כספים, הולכים להצביע על דבר שהיא לא הולכת להסביר כאן כי אסור לה.

יעקב ליצמן: היא מסבירה את זה בוועדה.

יעקב ליצמן: זאת אומרת, אנחנו מצביעים על דבר שאנחנו לא יודעים על מה מצביעים.

ניסן סלומינסקי: לא, אתה מצביע רק על המקורות.

יעקב ליצמן: לא משנה, אסור לי.

יעקב ליצמן: אני לא מוכן להצביע על דבר שאני לא יודע איפה הולך הכסף, מאיפה בא הכסף, ואת המקור, כמה מנהרות, כמה פירים יש כאן, כמה מועבר לבית היהודי, אני רוצה לדעת את הכול.

מיכל בירן: זה המינימום, שיהיה לנו יועץ משפטי.

יצחק כהן: זה גם עובר בתשלומים שמענו, חצי עכשיו, חצי אחר כך.

יצחק כהן: התייעצות סיעתית על היועצים המשפטיים אנחנו רוצים.

ניסן סלומינסקי: אם כך, אני אעשה את ההצבעה.

יעקב ליצמן: אסור זה פלילי, זה נגד הבג"צ.

סתיו שפיר: ניסן, לי יש שאלות לדניאלה.

ניסן סלומינסקי: נלך לבג"צ, בסדר גמור.

יעקב ליצמן: כמה כסף קיבלת בעבור זה.

יעקב ליצמן: בוא נתחיל כאן, כמה מנהרות יש כאן, כמה פירים יש כאן?

סתיו שפיר: ניסן, יש לי שאלות על המקורות.

ניסן סלומינסקי: אז תשאלי.

ניסן סלומינסקי: יש לך שתי דקות.

סתיו שפיר: אני שואלת.

סתיו שפיר: יש לי שאלות על המקורות.

סתיו שפיר: דניאלה, אני רואה במקורות תחבורה ציבורית, אני רואה גם משק המים.

סתיו שפיר: אני לא יודעת אם זה שאלה לדניאלה, זאת צריכה להיות שאלה למשרד התחבורה מדוע מקצצים 125 מיליון שקלים בתחבורה ציבורית?

סתיו שפיר: האם משרד התחבורה מאפשר את זה?

יצחק כהן: 200 מיליון לפיתוח מקורות מים.

סתיו שפיר: תחבורה ציבורית זה כבר לא פעם ראשונה שמקצצים שנה.

סתיו שפיר: היה לנו לפני חודש - - - תחבורה ציבורית – אנחנו נגד תחבורה ציבורית?

ניסן סלומינסקי: בבקשה, תשאלי את כל השאלות.

סתיו שפיר: אני רוצה תשובה, ואחר כך יהיו לי עוד שאלות.

ניסן סלומינסקי: לא, תשאלי את כל השאלות, ואחר כך תקבלי תשובה.

סתיו שפיר: בהתאם לתשובותיה.

ניסן סלומינסקי: לא, לא בהתאם.

סתיו שפיר: ניסן, לא, די, ברצינות.

ניסן סלומינסקי: ברצינות, תשאלי את השאלות שלך, ואחר כך - - -

סתיו שפיר: ניסן, יש לי ממש תחושה שכאשר מדובר בדברים שבחדר הרבה יותר נוח לך לתת להם זמן דיבור, מאשר כשמדובר בי.

סתיו שפיר: תן לי עכשיו לשאול את השאלות, לקבל ממנה תשובות.

ניסן סלומינסקי: נתתי לך לשאול את השאלות.

ניסן סלומינסקי: נתתי לך, את הראשונה אם את לא שמה לב ששאלת את השאלות.

סתיו שפיר: 125 מליון שקלים מקוצצים ממשרד התחבורה, אני רוצה לראות פה נציג של משרד התחבורה, עם כל הכבוד, לא נציג של האוצר שיסביר לי האם זה על דעתם, האם בכלל שאלו אותם, איפה הם חושבים שצריך לקצץ.

סתיו שפיר: זה לא קיצוץ ראשון בתחבורה ציבורית, אולי תסבירי לנו.

ניסן סלומינסקי: שאלה שנייה.

סתיו שפיר: סליחה, מה אתה מכוון אותי?

ניסן סלומינסקי: היא תענה לך על כולם ביחד.

סתיו שפיר: תהיה רגע בשקט, ואני אשאל אותה את כל השאלות, אל תדאג.

ניסן סלומינסקי: תשאלי, בבקשה.

יצחק כהן: ביקשתי התייעצות סיעתית.

יצחק כהן: איפה היועצים המשפטיים?

ניסן סלומינסקי: בסדר, התייעצות תהיה לפני ההצבעה אם תרצה, אבל אחר כך אנחנו מסבירים.

יצחק כהן: אין יועצים, תעשה - - -

סתיו שפיר: ניסן, כל זמן שאתה מפריע לי, אני מבקשת עוד דקה.

סתיו שפיר: כמה קוצץ מתחבורה ציבורית בסך הכול בכלל השנה?

סתיו שפיר: היו פה קיצוצים רבים, אז בבקשה אם תוכלי לענות לנו על זה, בלי תשובה זה קצת מוזר להוריד משמות 125 מיליון שקלים, זה היה יכול להביא לסבסוד של תחבורה ציבורית שהיה מוזיל עלויות לאנשים שמאוד זקוקים להם.

סתיו שפיר: קיצוץ שני של 300 מיליון במפעלי מים.

סתיו שפיר: 200 מיליון מפיתוח מקורות מים, 100 מיליון מסיוע לתאגידי מים ולביוב, מה הקיצוץ הזה אומר?

סתיו שפיר: האם זה אומר העלאה של עלויות לצרכן?

סתיו שפיר: יש לכם תשובות על זה?

סתיו שפיר: ניסן, באמת, אנחנו יושבים בדיון, אין פה לא יועצים משפטיים, ולא נציגים של משרד התחבורה, ולא נציגים של רשות המים, על מה מדובר?

יצחק כהן: הייתה עסקה, את צריכה להבין שפיר.

יצחק כהן: הייתה עסקה בין ניסן ללפיד.

ניסן סלומינסקי: את סיימת את השאלות?

סתיו שפיר: סליחה, להתנהל בכבוד.

ניסן סלומינסקי: אני מתנהג בסופר כבוד, תאמיני לי, בסופר כבוד.

סתיו שפיר: מאוד לא מכובד.

ניסן סלומינסקי: תאמיני לי בסופר כבוד.

סתיו שפיר: אתה, נוח לך עם קיצוץ בתחבורה הציבורית?

ניסן סלומינסקי: נשמע את התשובות, קודם כל, סיימת את השאלות?

סתיו שפיר: אם זה היה קיצוץ בתחבורה הציבורית ביהודה ושומרון, זה גם היה בסדר?

סתיו שפיר: או פשוט בגלל שזה בארץ, אז זה בסדר.

ניסן סלומינסקי: בינתיים דניאלה תרשמי את השאלות, ועוד מעט תעני תשובות.

משה גפני: אדוני היושב ראש, דניאלה, העלה קודם - - -

סתיו שפיר: אגב, רק כדי שזה יהיה בפרוטוקול, לא ניתנה לנו הזדמנות לשאול שאלות מראש את משרד האוצר הפעם, זה הגיע בהתראה קצרה מדיי, ולא קיבלנו מהם תשובות על השאלות.

סתיו שפיר: אנחנו ביום שני, אנחנו דיברנו על נוהל שאומר שבוע מראש אפשר לקבל הזדמנות לשאול שאלות את האוצר ולקבל תשובות.

סתיו שפיר: שבוע מראש בנוהל זה כתוב, לא קיבלנו על זה.

סתיו שפיר: כתוב בהודעה לעיתונות שלכם מלפני שנה, אני יכולה לחפש אותה.

סתיו שפיר: קיבלנו אותם ביום חמישי.

ניסן סלומינסקי: אז היה לך זמן.

סתיו שפיר: לא קיבלנו תשובות, קיבלתי תשובה על שאלה אחת ותשובה מאוד חלקית על שאלה אחת.

סתיו שפיר: אנחנו כבר חודשים מקבלים את התשובות בבוקר של הוועדה במקום לקבל אותן מראש.

יצחק כהן: את יודעת למה לא קיבלת?

יצחק כהן: כי באוצר לא משקרים, הם לא רוצים לשקר.

ניסן סלומינסקי: בבקשה, סליחה.

משה גפני: העלה חבר הכנסת ליצמן מקודם, הוא העלה את זה גם בישיבה הקודמת את הנושא של המקורות.

משה גפני: זאת אומרת, אנחנו מתחילים לראות את המקורות, רק לא אומרים לנו את האמת.

משה גפני: מאיפה לוקחים את הכסף?

יצחק כהן: המקורות זה זעזוע, והשיבושים זה עוד יותר זעזוע.

משה גפני: האמת שהיה צריך לבוא ולהגיד מה שאמרה חברת הכנסת סתיו שפיר, כאשר יש קיצוץ בתאגידי המים, מה המשמעות של העניין?

משה גפני: מה זה הקיצוץ הזה בתאגידי המים, את לא מוסמכת גם לענות על זה, בגלל שמי שצריך לענות על זה רשות המים, הם צריכים להגיד, האם כתוצאה מזה שמעבירים כסף לביטחון, האם האזרחים ישלמו יותר כסף לתאגידים.

משה גפני: אני לא מדבר כבר על הכבישים, הכבישים הבינעירוניים, והכבישים הרגילים.

משה גפני: כאשר אנחנו נמצאים במצב של תאונות דרכים קשות, שאנחנו לוקחים מזה כסף, מאות מיליונים, סתיו פירטה את כל הדברים הללו, אנחנו לוקחים מכאן כסף, ואנחנו מעבירים את זה לביטחון, שלכל הדעות הנושא של הביטחון הוא נושא שהצטרכו להעביר לו כסף.

משה גפני: כמה מגוחך יהיה, אדוני היושב ראש, כמה מגוחך יהיה, כשאנחנו מורידים כאן, אנחנו מורידים כסף מהדברים הכי חיוניים לאזרחים, הנושא של מקורות מים, הנושא של תאגידי מים, הנושא של כבישים, של כבישים בינעירוניים.

יצחק כהן: כבישים אדומים.

משה גפני: כן, שירותים חיוניים לאזרחי מדינת ישראל על כל סוגיהם.

משה גפני: שאלה – לכן אני סבור שפשוט משקרים אותנו כשאומרים לנו על מקורות המימון, מכיוון שברגע שזה מגיע, ואנחנו יודעים שמקורות המימון מגיע בהעברות תקציביות, הנה אנחנו רואים את מקורות המימון.

משה גפני: אנחנו מתחילים עם משרד התחבורה עם הכבישים, אנחנו ממשיכים עם מקורות המים, וזה יגיע לעוד הרבה מקומות.

יצחק כהן: זה הכבישים האדומים.

משה גפני: הכבישים האדומים, ואנחנו נגיע להרבה מקומות כאלו.

משה גפני: צודקים חבריי שהם טוענים שצריך כאן יועץ משפטי, בגלל שמדובר על העברה שהיא העברה ברורה של 20 תקני כוח אדם במשרד הביטחון, זה לא איזה העברה עלומה שאנחנו לא יודעים גם את הפירוט, הם יידעו להגיד לנו את הפירוט לגבי מה שנשאל כאן על תאגידי המים ועל משרד התחבורה, הם יידעו להגיד את הפירוט על 20 תקני כוח אדם במשרד הביטחון, למה לוקחים את הכסף הזה?

משה גפני: הם לא יודעים להגיד את הפרוט הזה.

משה גפני: אז השאלה האם אנחנו יכולים להצביע על דבר שאין לך אפילו מושג ירוק בעניין.

יצחק כהן: התשובה היא לא.

אראל מרגלית: ואני חושב שזה הזמן לדבר.

משה גפני: אלא אם כן יש בהעברה הזאת כסף מוחבא שאנחנו לא יודעים איפה שאתם מקבלים ממנו, בגלל שתמיד מצאנו בדיעבד - - - אני שואל אותך האם יש פה כסף לבית היהודי?

משה גפני: האם יש דרישות שלכם שבתוך הכסף הזה יש גם כסף עבורכם בכל מקרה - - -

יצחק כהן: אני אפרט, יש פה עסקאות אפלות.

משה גפני: לכן בכל מקרה, אני מבקש לדעת דניאלה, האם את יודעת מאיזה כסף יורד הנושא הזה של תאגידי המים?

יצחק כהן: אתם מושחתים לא לאור היום.

יצחק כהן: באיזה אופן זה הולך - - -

יצחק כהן: של חושך ואפלה.

משה גפני: מה זה 20 תקני כוח אדם?

משה גפני: איזה כבישים - - -

ניסן סלומינסקי: הרב משה, אתה שואל את זה כבר שלוש פעמים.

ניסן סלומינסקי: לא, אתה חוזר כבר שלוש פעמים.

משה גפני: דניאלה, והאם מוחבא פה כסף גם לבית היהודי?

משה גפני: על זה אני רוצה לדעת.

ניסן סלומינסקי: תודה רבה.

ניסן סלומינסקי: בבקשה, חבר הכנסת יצחק כהן.

יצחק כהן: השאלה אליך, האם כל הדיון הזה מתקיים היום כתוצאה מסיכומים שיש לך עם לפיד, עם שר האוצר?

יצחק כהן: לפרוטוקול אני שואל, כי זה יגיע לבג"צ.

יצחק כהן: האם הדיון מתקיים כתוצאה מסיכומים שיש לך עם לפיד, גם על ה-40 מיליון, האם חילקתם אותם לשתיים – 20 היום, ו-20 כאשר תספק את הסחורה?

ניסן סלומינסקי: שאלת, בסדר.

יצחק כהן: רוצה לשמוע תשובה.

יצחק כהן: ועוד שאלה, איפה אנשי הליכוד?

ניסן סלומינסקי: אנשי הליכוד בינתיים בחו"ל לצערי.

סתיו שפיר: מה, הליכוד לא בא לעזור - - -

משה גפני: למה לצערך, הוא צודק?

ניסן סלומינסקי: כשיהודי נוסע לחו"ל זה לצערי.

יצחק כהן: אני רוצה תשובות על השאלות שלי.

משה גפני: לכן אתה שמח איתי שאני לא נוסע לחו"ל?

משה גפני: או שהיית רוצה שגם אני אהיה בחו"ל.

משה גפני: ליצמן שאל שאלה, למה לצערך?

משה גפני: אתה נגד החוק.

ניסן סלומינסקי: לא, יהודי נוסע לחו"ל - - -

משה גפני: אוי באמת.

אראל מרגלית: לגבי חו"ל, אני רוצה להגיד משהו לפרוטוקול.

ניסן סלומינסקי: לא, אל תגיד.

ניסן סלומינסקי: יש לך שתי דקות.

אראל מרגלית: קודם כל דוד המלך והעיר ירושלים שלא הייתה בתוך הממלכה, הכיר את היבוסים בצורה הרבה יותר טובה, ובזכות ההיכרות שלו וההסתובבות שלו פה באזור גם אצל הפלישתים, וגם אצל היבוסים בירושלים.

עפר שלח: - - - אותו דבר עם הגרגשי?

אראל מרגלית: אתה צוחק אולי, אבל אני רוצה להגיד לך עפר, כי אתה נמצא כחלק מקואליציה בממשלה שלא ידעה על המנהרות.

אראל מרגלית: יואב ידע על המנהרות ולכן הוא נכנס לכבוש את ירושלים בלי מלחמה.

אראל מרגלית: אני רוצה לומר, שבלי היכולת של דוד המלך להכיר את האזור ברמה הבינלאומית זה היה קשה מאוד.

אראל מרגלית: ולכן אני אומר, אי אפשר לקחת אנשים שנוסעים לחו"ל ולהגיד שזה - - - יש לי עוד דקה.

אראל מרגלית: אני מוכן בהזדמנות להסביר לכם את הטעות בתנ"ך לגבי ירבעם, כי הוא הראשון שעשה - - -

יעקב ליצמן: יש ירבעם בן נבט גם היום.

סתיו שפיר: תסביר, אבל למה בהזדמנות?

אראל מרגלית: זה היה הפעם הראשונה שעשו מרד חברתי בלי מלחמה.

אראל מרגלית: אני יש לי תפיסה אחרת לגבי ירבעם.

<קריאות: - - -

ניסן סלומינסקי: דניאלה, דניאלה.

אראל מרגלית: חבר'ה, אני רוצה לשאול לגבי הנוהל.

אראל מרגלית: למה הנוהל הוא כזה?

אראל מרגלית: הרי אנחנו יש לנו ועדה משותפת בכספים וביטחון.

אראל מרגלית: יש לנו ועדה משותפת, ושם אנחנו יכולים לדון בדברים בצורה יותר פתוחה.

אראל מרגלית: אז למה הנוהל הזה הוא הפוך?

אראל מרגלית: למה אנחנו לא דנים קודם בוועדה, ואז רואים את ההמלצות, שוקלים, שואלים, וכו', ובאים הנה עם המלצה יותר מסודרת, אני רוצה לשאול לגבי הנוהל עצמו.

משה גפני: שאלה מצוינת.

חמד עמאר: השאלה אחרת, אם הועדה המשותפת יכולה לבטל את העברה אם אנחנו מעבירים?

סתיו שפיר: לא, אבל זה לא חייב, נעשה בצורה לא שקופה - - -

משה גפני: רגע, אתה לא נותן לדבר לעפר שלח לגבי הגרגשי?

משה גפני: הוא דיבר על העניין הזה.

ניסן סלומינסקי: זה יהיה אחרי השעה שש.

ניסן סלומינסקי: דניאלה, בבקשה.

ניסן סלומינסקי: דניאלה תסביר פעם אחת, ואנחנו הולכים להצבעה.

יעקב ליצמן: אתה לא יכול להצביע, אני מבקש יועץ משפטי.

ניסן סלומינסקי: מאה אחוז.

ניסן סלומינסקי: דניאלה תסביר פעם אחת, ואחר כך אנחנו נצביע.

ניסן סלומינסקי: דניאלה בבקשה.

סתיו שפיר: אנחנו צריכים דיון סיעתי על העניין, אין פה יועץ משפטי.

סתיו שפיר: דיון סיעתי על זה שאין פה יועץ משפטי, ואנחנו לא יכולים להצביע - - -

<איתי טמקין: עד סוף השנה כחלק מההליך למעקב אחרי התקציב - - -

ניסן סלומינסקי: בבקשה, רק תגיד לפרוטוקול.

<איתי טמקין: איתי טמקין, צוות מאקרו באגף תקציבים.

סתיו שפיר: למה שוב זה רק אוצר ולא נציג של תחבורה?

<איתי טמקין: מתחת ליעל מבורך שהזכרת קודם.

סתיו שפיר: למה אין פה נציג של תחבורה?

סתיו שפיר: מה זה העניין הזה שיושבים פה רק אנשים של - - -

ניסן סלומינסקי: בבקשה, אני רוצה לשמוע אותו.

סתיו שפיר: אתה מקצץ 125 מיליון שקלים לתחבורה הציבורית, צריך לשבת פה נציג ממשרד התחבורה, ולהסביר אם הדבר הזה מתקבל על הדעת.

סתיו שפיר: למה אנחנו יושבים תמיד רק עם האוצר?

סתיו שפיר: מה קורה פה?

סתיו שפיר: האם בעיניך - - - ממשרד התחבורה ויסביר לנו מה זה - - -

ניסן סלומינסקי: אני מבקש.

ניסן סלומינסקי: בבקשה.

ניסן סלומינסקי: דבר.

אראל מרגלית: כמות האנשים שנהרגו בתאונות דרכים בשנה האחרונה היא - - -

סתיו שפיר: לא, אבל זה לא מעניין אותם, הם מקצצים עוד ועוד, ומשרד התחבורה אפילו לא נוכח פה.

<איתי טמקין: לגבי תקציבי התחבורה והמים - - -

משה גפני: מי משיב על השאלות?

<איתי טמקין: - - -

סתיו שפיר: אני מבקשת לקרוא לאייל הינון, זאת אומרת, אי אפשר להמשיך את הדיון הזה בצורה כזאת.

סתיו שפיר: מביישים את הכנסת.

מיכל בירן: אבל סתיו כן שאלה שאלה עניינית למה אין פה נציג של משרד התחבורה.

ניסן סלומינסקי: איתי, אני מבקש לדבר.

<איתי טמקין: לגבי תקציבי המים והתחבורה שחברי הכנסת שאלו עליהם.

<איתי טמקין: מדובר בתקציבים שמבוססי הרשאה, שהמזומן בא לממן הרשאות עבר שניתנות, אני אתן דוגמה.

משה גפני: רגע, בעברית קלה.

מיכל בירן: זה בגלל שלא למדת ליבה.

משה גפני: אני רוצה לדעת תשובה.

ניסן סלומינסקי: אני מבקש.

ניסן סלומינסקי: הרב משה, פעם אחרונה.

ניסן סלומינסקי: אחרי שהוא יגמור, אם לא תבין, תוכל לשאול.

סתיו שפיר: למה בתחבורה ציבורית ב-2013 - - -

ניסן סלומינסקי: רבותיי.

סתיו שפיר: ניסן, בטח יעניין אותך.

סתיו שפיר: בוודאי יעניין אתכם שב-2013 היה קיצוץ – זה לא יפה שאתה מדבר – ממש לא יפה שאתה מדבר בזמן שחברי הכנסת מדברים.

סתיו שפיר: תכבד את הוועדה הזאת.

ניסן סלומינסקי: סתיו, אני מבקש ממך.

ניסן סלומינסקי: סתיו, מאחר - - -

סתיו שפיר: - - - כל חברי הכנסת - - -

ניסן סלומינסקי: אני מבקש ממך לצאת עוד דקה.

סתיו שפיר: לא, יש לי ועדה חשובה.

משה גפני: אין ועדה בלעדיה.

סתיו שפיר: יש לי הצעה לסדר.

ניסן סלומינסקי: לא נתתי לך לדבר.

סתיו שפיר: לא, אבל זה הערה חשובה.

סתיו שפיר: אתה יודע שהיה קיצוץ של 14%.

ניסן סלומינסקי: סלח לי, אתה מוכן - - -

סתיו שפיר: אתה מוציא אותי מהוועדה?

ניסן סלומינסקי: אני אוציא אותך מהוועדה, כן.

סתיו שפיר: - - - אתה לא רוצה לשמוע את העמדות.

מיכל בירן: היא שואלת שאלות ענייניות.

סתיו שפיר: - - - שהיה קיצוץ של 14% בתחבורה ציבורית.

ניסן סלומינסקי: אם את תמשיכי, אני מוציא אותך מהוועדה, נקודה, פעם אחרונה.

סתיו שפיר: ניסן, היה קיצוץ ב-2013 של 14% לתחבורה ציבורית.

ניסן סלומינסקי: לא קיבלת - - -

סתיו שפיר: זה לא מעניין אותי שלא קיבלתי אישור לדבר.

סתיו שפיר: 14% אתה קיצצת בתחבורה ציבורית.

ניסן סלומינסקי: סלח לי, אתה מוכן להוציא אותה?

מיכל בירן: ניסן, היא שואלת שאלות ענייניות.

סתיו שפיר: תסביר לי, איך זה יכול להיות שאתה מקצץ 14%.

ניסן סלומינסקי: תצאי החוצה.

סתיו שפיר: אני לא יוצאת החוצה.

סתיו שפיר: תוציא אותי בעצמך.

ניסן סלומינסקי: תצאי.

סתיו שפיר: אתה רוצה גם שאני אעמוד בפינה?

סתיו שפיר: מה זה תצאי החוצה?

סתיו שפיר: לא יוצאת החוצה.

ניסן סלומינסקי: תצאי החוצה בבקשה לחמש דקות, ואחר כך תוכלי לחזור.

סתיו שפיר: לא, ממש לא יוצאת החוצה.

ניסן סלומינסקי: בבקשה תצאי החוצה.

<קריאות: לא - - -

מיכל בירן: היא שואלת שאלות ענייניות.

סתיו שפיר: היה קיצוץ של 14% בתחבורה ציבורית, או שאתה מסביר למה היה את הקיצוץ הזה, או שתזמין לפה יועץ משפטי שיגיד אם אפשר להצביע על העברה הזאת.

<קריאות: - - -

משה גפני: לא, צריך להביא סדרנים.

ניסן סלומינסקי: בבקשה תצאי החוצה.

משה גפני: לא, אל תצאי.

סתיו שפיר: אני לא יוצאת החוצה.

ניסן סלומינסקי: יוציאו אותך בכוח.

סתיו שפיר: איך - - -

מיכל בירן: היא שואלת שאלות ענייניות, ניסן, פשוט אין שיענו לה.

סתיו שפיר: אין נציג של משרד התחבורה שמסביר את הקיצוץ הזה.

<קריאות: בואו נרד מזה.

ניסן סלומינסקי: לא נרד מזה כי היא לא יורדת משום דבר.

סתיו שפיר: לא נוח לך לשמוע אותי?

סתיו שפיר: תסביר לי למה אנחנו מצביעים עכשיו על קיצוצים בשירותים חברתיים אחרי - - -

ניסן סלומינסקי: יבואו סדרניות ויוציאו אותה.

ניסן סלומינסקי: בבקשה.

משה גפני: למה?

משה גפני: אתה נגד נשים?

ניסן סלומינסקי: איתי, בבקשה.

סתיו שפיר: ברור שהוא נגד נשים.

<איתי טמקין: לגבי תקציבי המים והתחבורה - - -

ניסן סלומינסקי: לא, את תצאי החוצה בבקשה לחמש דקות.

יעקב ליצמן: גם אתה תצא החוצה.

סתיו שפיר: לא באמת, כן, אם מישהו צריך לצאת מפה זה אתה עם כל הכבוד.

<איתי טמקין: לגבי העברות שמבוצעות מתקציבי המים.

<קריאות: - - -

סתיו שפיר: לא דיברת עדיין על תחבורה.

יעקב ליצמן: בושה וחרפה, אסור להצביע על העברה הזאת.

סתיו שפיר: תסביר לנו מה זה הקיצוץ הזה בתחבורה של 14 אחוזים ב-2013, קיצוצים של מאות מיליונים בשנה הזו, תסביר מאיפה זה בא, ועדיף שיגיע לפה נציג של משרד התחבורה ויסביר את זה.

<איתי טמקין: אני אענה על מה שאני יודע ברשותכם, ומה שלא, אני אשתדל להעביר תשובות לוועדה בהקדם.

סתיו שפיר: אז לא מצביעים, מה זאת אומרת?

יעקב ליצמן: לפני ההצבעה, אי אפשר להצביע על זה.

מיכל בירן: אנחנו צריכים את הנתונים לפני שאנחנו מצביעים ולא אחרי.

ניסן סלומינסקי: בבקשה תמשיך.

<איתי טמקין: לגבי מים ותחבורה, סכומים, העברות שמבוצעות מתקציבי המים והתחבורה הם מקורות שהתפנו בתקציב עקב כך שנדחו פרויקטים, כלומר, המזומן, הכסף שמועבר, הפך להיות חסם לא אפקטיבי בעצם.

<איתי טמקין: במצב בו פרויקט מתעכב, המזומן הופך להיות בעצם מקור פנוי.

<איתי טמקין: מה שקרה, שבנו את התקציב לשנים 2013 - - -

משה גפני: מאיפה יחזירו את הכסף?

<איתי טמקין: כשבנו תקציב 2013-2014, היתה הארכה לגבי הביצוע שיבצע בגין פרויקטים שכבר יצאו, בגין פרויקטים שייצאו בשנת 2014.

סתיו שפיר: איפה הייתה לפני שבועיים כאשר דיברנו על מסקנות ועדת אללוף, אמרת שאין כסף לממן את המסקנות של הועדה למלחמה בעוני – איפה הייתם?

<איתי טמקין: מדובר בהארכות - - -

ניסן סלומינסקי: אני מוציא אותך לחמש דקות.

סתיו שפיר: אתה באמת מוציא אותי מהוועדה?

משה גפני: לא, אתה לא יכול.

ניסן סלומינסקי: כשאת תצאי בבקשה - - -

סתיו שפיר: תצא אתה מהוועדה.

ניסן סלומינסקי: בבקשה תצאי.

סתיו שפיר: תוציא את כל האופוזיציה.

משה גפני: לא יכול.

יעקב ליצמן: תוציא גם את היושב ראש.

יעקב ליצמן: (סתיו יוצאת מהוועדה)

ניסן סלומינסקי: בבקשה תצאי.

ניסן סלומינסקי: את יכולה בעוד חמש דקות כאשר תירגעי להיכנס.

יעקב ליצמן: תוציא גם את היושב ראש, אני חושב שזה עוול איך אתה מנהל את זה.

יעקב ליצמן: במקום להזמין יועץ משפטי לבדוק את זה משפטית - - -

משה גפני: אי אפשר בדרך הזאת, זה לא יכול להיות, אתה לא יכול להוציא אותה, למה, בגלל שהיא מפריעה?

מיכל בירן: ניסן, היא שאלה שאלות ענייניות, חבל שלא ענו לה במקום להוציא אותה.

משה גפני: לא היה דבר כזה בוועדה.

ניסן סלומינסקי: ממש לא.

משה גפני: לא היה.

אראל מרגלית: אנחנו רוצים התייעצות סיעתית בגלל הפגיעה במעמדנו.

ניסן סלומינסקי: כשנגיע לפני ההצבעה תבקש ותקבל.

ניסן סלומינסקי: בבקשה.

מיכל בירן: בעקבות זה שחברת סיעה שלנו, אנחנו צריכים להתייעץ - - -

<איתי טמקין: כדוגמה, אם אני אקח את תקציב משרד התחבורה, משרד התחבורה תוקצב בשנת 2014 ב-18 מיליארד שקלים.

<איתי טמקין: הסיבה שהוא תוקצב ב-18 מיליארד היא בין היתר - - - לגבי ביצוע התקציב של 2014.

משה גפני: למה אמרתם שאין לכם כסף למסקנות ועדת אללוף?

ניסן סלומינסקי: משה בבקשה.

משה גפני: הם אמרו שאין כסף, הנה יש.

ניסן סלומינסקי: משה, בבקשה, תדבר כשיהיה לך רשות.

ניסן סלומינסקי: תמשיך.

יעקב ליצמן: למה אתה לא מוציא אותנו גם כן?

ניסן סלומינסקי: לאט, לאט, חכה.

יעקב ליצמן: לא כבוד גדול לשבת כאן.

<איתי טמקין: מאחר שבפועל גם במים וגם בתחבורה הביצוע של הפרויקטים מתעכב לעומת מה שהיה מתוכנן בעת בניית התקציב, התפנה בעקבות כך מקור תקציבי שאותו אנחנו מציעים להעביר בפנייה התקציבית למשרד הביטחון.

משה גפני: למה לא יכולתם לעשות את זה בוועדת אללוף, היה כסף?

יעקב ליצמן: איך אפשר להצביע על דבר שאנחנו לא יודעים על מה מצביעים.

יעקב ליצמן: הם לא יכולים לתת לנו פירוט, ואסור לנו להצביע על פי חוק, אסור להצביע, זה פלילי.

יעקב ליצמן: אני אומר לחברי הכנסת - אתה לא יודע על מה אתה מצביע.

יעקב ליצמן: אתה הולך להרים יד שאתה לא יודע על מה אפילו, איך אפשר?

יעקב ליצמן: אני רוצה ייעוץ משפטי.

ניסן סלומינסקי: אבל מאחר ואנחנו עושים את זה תמיד - - -

יעקב ליצמן: לא משנה, זה אסור על פי חוק.

ניסן סלומינסקי: לא, זה לא אסור.

ניסן סלומינסקי: זה הנוהל.

יעקב ליצמן: אני לא מוכן לשבת בוועדה להצביע על דבר שאני לא יודע על מה אני מצביע.

יעקב ליצמן: או שיפרטו לנו מה שאנחנו צריכים לדעת, או שנדחה את ההצבעה.

מיכל בירן: אני מבקשת, בעקבות העובדה שהשלכת מכאן את חברת הוועדה סתיו שפיר, אני וחבר הכנסת אראל מרגלית רוצים התייעצות סיעתית.

משה גפני: אנחנו מבקשים את זה כולנו.

מיכל בירן: התייעצות סיעתית.

ניסן סלומינסקי: מאחר ואנחנו עומדים להצביע, תקבלו 5 דקות התייעצות סיעתית.

ניסן סלומינסקי: בבקשה.

משה גפני: יש לי שאלה שלא קיבלתי תשובה.

משה גפני: מה זה 20 תקני כוח אדם?

משה גפני: אני לא אקבל תשובה על האלה הזאת?

ניסן סלומינסקי: אולי הוא אמר, ואתה אפילו לא שמעת.

משה גפני: לא, הוא לא אמר.

ניסן סלומינסקי: אני פותח את הישיבה.

סתיו שפיר: ניסן, תתבייש לך, פשוט תתבייש.

ניסן סלומינסקי: אם תמשיכי ככה זה יהיה עוד פעם.

סתיו שפיר: אם תמשיכי ככה אז מה, אולי מכות בפעם הבאה?

סתיו שפיר: מה זה האיומים האלה?

ניסן סלומינסקי: תלמדי להיות כמו כל חבר כנסת אחר.

סתיו שפיר: אני מספרת את האמת לציבור, ואתה מנסה לשקר לציבור.

סתיו שפיר: ואם מה שאתה רוצה זה לגרש אותי בכל פעם שאני אספר לציבור מה אתה עושה בכספי המסים שלו, אז בבקשה, תנסה להמשיך לגרש אותי באלימות, בבקשה.

משה גפני: זה לא כבוד להוציא את סתיו שפיר.

סתיו שפיר: אתה מונע מהציבור - - -

יצחק כהן: אנחנו מזועזעים, אדוני היושב ראש.

יצחק כהן: אני מזועזע.

ניסן סלומינסקי: אני אוציא אותך כל פעם אם תפריעי, אני אוציא אותך, בלי קשר - - -

סתיו שפיר: אז מה?

סתיו שפיר: תוציא מפה את כל האופוזיציה, למה רק אותי?

סתיו שפיר: תעשה דיונים רק עם יש עתיד ועם האוצר.

ניסן סלומינסקי: גם עם מישהו אחר.

ניסן סלומינסקי: הזהרתי גם את הרב משה, אז הוא זהיר, יודע להיות זהיר.

סתיו שפיר: זו הייתה הערה מאוד לא יפה – אני הייתי נעלבת במקום גפני.

ניסן סלומינסקי: לא, אני גם אוציא אותו.

משה גפני: לא, הוא אמר דבר חמור.

סתיו שפיר: אמירה מאוד מעליבה.

משה גפני: הוא איים עליי שהוא יוציא אותי.

סתיו שפיר: ממש היה מעליב שאתה אומר שגפני - - -

אראל מרגלית: אני מרגיש קצת מקופח שלא - - -

משה גפני: אני יכול לדעת למה עשית את זה עכשיו?

<קריאות: - - -

יצחק כהן: אבל לא יהודייה, יהודי מגרש יהודייה.

סתיו שפיר: תשמע מה היה, אני שאלתי שאלה לגיטימית - - -

יצחק כהן: יהודי לא מגרש יהודי, אבל יהודי מגרש יהודייה.

סתיו שפיר: היום היה - - - של 14% בתחבורה ציבורית -- - 300 מיליון במשק המים - - -

<קריאות: - - -

סתיו שפיר: - - - שלא יספקו לי תשובות, לא על זה, לא על למה לא ישבו פה יועצים בכירים, לא למה אין פה נציג של משרד התחבורה, בשביל שלא לשמוע את התשובות, אתה גירשת אותי מהחדר, זה מה שעשית.

יצחק כהן: לדעתי, כדאי לפזר את הישיבה.

יצחק כהן: פעם ראשונה בהיסטוריה שהוציאו חבר מהוועדה.

סתיו שפיר: אין קיצוץ של 125 מיליון שקלים לתחבורה ציבורית, אתה אומר שזה שקר?

ניסן סלומינסקי: אני אומר שאם תמשיכי להפריע, אני אוציא אותך.

סתיו שפיר: אין דיר פוליטי בינך לבין יש עתיד שמעביר כספים להתנחלויות - - - אם זה שקר, אז בבקשה תתכבד, ותגיד לפרוטוקול שלא הייתה שום קומבינה ושום הסכם קואליציוני.

יצחק כהן: הייתה.

יעקב ליצמן: 20 מליון שקל הוא קיבל עכשיו - - -

יצחק כהן: 20, וכאשר יספק את הסחורה עוד 20 – 20, שתי תשלומים.

יצחק כהן: 20 עכשיו ועוד 20 בסוף.

סתיו שפיר: את מי שצריך להוציא אותו מהוועדה ניסן, זה אתה.

סתיו שפיר: אתה משקר פעם אחר פעם לציבור הישראלי, פשוט משקר.

ניסן סלומינסקי: אם תמשיכי להתחצף - - -

סתיו שפיר: לשקר זה - - -

<קריאות: - - -

סתיו שפיר: - - -

יצחק כהן: היא לא מתחצפת, היא אומרת דברי אמת.

ניסן סלומינסקי: אם תגידי ליושב ראש הכנסת משקר, תוך דקה יוציא אותך החוצה.

סתיו שפיר: תגיד לפרוטוקול עכשיו שלא היה שום דיון פוליטי בינך לבין יש עתיד שהיו מעורבים בו כספי המסים של הציבור הישראלי בתמורה להעברת החוק הזה, תגיד.

סתיו שפיר: אם תגיד אני - - - לא יהיו לי טענות.

יעקב ליצמן: 20 מיליון שקל - - -

יצחק כהן: 20 מקדמה לפתיחת הדיונים, ו-20 עם אספקת הסחורה.

יצחק כהן: החלפת מזוודות ברכבת צפון.

סתיו שפיר: תגיד שאין שום העברה כספית שניתנה לך בתמורה להעברת חוק המע"מ - למה אתה מפחד להגיד את זה לפרוטוקול?

ניסן סלומינסקי: רבותיי, אנחנו מחדשים את הישיבה.

סתיו שפיר: אתה דובר אמת, למה אתה מפחד להגיד את זה?

ניסן סלומינסקי: אני מבקש ממך לדבר כשיש לך אישור, נקודה.

סתיו שפיר: אם אתה דובר אמת, למה אתה חושש להגיד את זה?

ניסן סלומינסקי: אני אוציא אותך ואל תהפכי את - - -

יצחק כהן: אתה לא תוציא אותה.

סתיו שפיר: תוציא אותי כל היום, לא איכפת לי.

סתיו שפיר: תוציא אותי אני אחזור, תוציא אותי אני אחזור.

ניסן סלומינסקי: את לא חברה בוועדה בכלל, ואני מבקש ממך.

יצחק כהן: היא חברה.

סתיו שפיר: גם גפני לא חבר בוועדה, אולי תוציא גם את גפני.

משה גפני: לא, אני בשקט הוא אומר, זה פשוט לא יאומן.

ניסן סלומינסקי: לפני שאנחנו הולכים להצביע.

סתיו שפיר: למה להצביע - - -?

סתיו שפיר: סליחה, בזמן שלא הייתי פה הסבירו אתה קיצוץ הזה בתחבורה ציבורית?

סתיו שפיר: מישהו מחברי הכנסת הבין למה יש קיצוץ בתחבורה הציבורית?

ניסן סלומינסקי: ליצמן ביקש להבהיר את הנקודה - - -

סתיו שפיר: קרה משהו בזמן שאני גורשתי מהחדר?

יצחק כהן: לא.

יצחק כהן: 150 מיליון מורידים מהתחבורה הציבורית לטובת העברה – למה?

יצחק כהן: יש לך הסבר.

יצחק כהן: את מי אני אשאל, אף אחד לא עונה.

יצחק כהן: אולי נשאל את אוחיון, למה אתם מורידים 150 מיליון, מה התשובה?

<קריאות: - - -

משה גפני: אני לא מפריע.

משה גפני: רגע.

משה גפני: אני רוצה לשמוע.

יעקב ליצמן: לא שומעים, דבר אל הקיר.

ניסן סלומינסקי: בבקשה.

משה גפני: מה זה 20 תקני כוח אדם במשרד הביטחון לג'ובים של הבית היהודי?

משה גפני: תגידו מה זה.

ניסן סלומינסקי: בבקשה, תסבירו.

<דניאלה פרתם: 20 תקני כוח האדם הם בגין מספר נושאים.

משה גפני: בבקשה, אם אפשר יותר בקול, בגלל שמפריעים לי פה.

מיכל בירן: עכשיו אנחנו יכולים להקשיב לך, יש פה יועצים משפטיים.

<דניאלה פרתם: 4 תקנים עוברים למשרד ראש הממשלה לצורך טיפול בנושא רעידות האדמה שעובר משרד ראש הממשלה למשרד הביטחון.

משה גפני: לא מאמין למשמע אוזניי.

ניסן סלומינסקי: בבקשה, לא להפריע.

משה גפני: לא מפריע, אני מפחד.

יעקב ליצמן: רעידות אדמה פוליטיים.

משה גפני: 4 תקני כוח אדם למשרד ראש הממשלה רעידות אדמה.

ניסן סלומינסקי: הרב משה, אני מבקש.

משה גפני: אני מפחד.

<דניאלה פרתם: 6 תקנים עוברים לרשות המעברים בשל איזרוח מעברים.

יעקב ליצמן: אבל סגרו, איזה מעברים?

מיכל בירן: איזרוח מעברים, שימו לב למושג המכובס שמטרתו הפרטה.

<דניאלה פרתם: 4 תקנים עוברים לטיפול בנושא מעבר צה"ל לנגב גם בגין סיכום בין המשרדים.

ניסן סלומינסקי: תודה רבה.

סתיו שפיר: עדיין לא התקבלה תשובה על תחבורה ציבורית ועל משק המים.

סתיו שפיר: תסבירו לנו מדוע היה קיצוץ של 14% לתחבורה הציבורית.

סתיו שפיר: קודם אמרת שלא צריכים להיות פה יועצים משפטיים, עכשיו אתה מעדיף שיועצים משפטיים ידברו ולא חברי כנסת.

סתיו שפיר: תענה על השאלה של למה קוצצו 14% מתקציב תחבורה ציבורית?

סתיו שפיר: אם האוצר לא עונה תענה אתה, כנראה שאתה יודע יותר טוב.

יצחק כהן: רק רגע, שלומית אתם לא צריכים להיות בדיונים של העברות?

יצחק כהן: למה לא הייתם בדיון הקודם?

<שלומית ארליך: בעניין הדיון הקודם לא נכחנו בוועדה כיוון - - -

יעקב ליצמן: האם שמעת את השאלה?

משה גפני: אדוני היושב ראש, אתה ידעת על - - - ש-4 עוברים למשרד ראש הממשלה, ועל רעידות אדמה, ועל העברת - - - ידעת או לא ידעת?

עיסאווי פריג': למה אתה בורח מזה?

עיסאווי פריג': תענה, אלה דברים מאוד חשובים.

משה גפני: ידעת או לא ידעת?

משה גפני: אנחנו ידענו כל הזמן ביטחון.

משה גפני: איך הגיע רעידת אדמה עכשיו?

עיסאווי פריג': עכשיו דווקא בתקופה של מלחמה - - - רעידת אדמה.

משה גפני: איך הגיעה רעידת אדמה לכאן?

יצחק כהן: ועדת הכספים זה רעידת האדמה.

יצחק כהן: למה לא הייתם בדיון הקודם?

<שלומית ארליך: לעניין שאלתו של חבר הכנסת איציק כהן, לגבי הנוכחות שלנו בוועדה, הסיבה שלא היינו בוועדה הייתה כיוון שאתמול בלילה קיבלנו נוסחים חדשים של מע"מ אפס שעליהם רצינו לעבור לפני הדיון היום.

יעקב ליצמן: לא מאמין.

יצחק כהן: אז רגע, נושא חדש.

משה גפני: איך הגיע נוסחים חדשים אתמול בלילה?

סתיו שפיר: אנחנו לא קיבלנו נוסחים חדשים.

<שלומית ארליך: לעניין השאלה - - -

אראל מרגלית: איך יכול נוסחים חדשים אם אנחנו לא ראינו?

חמד עמאר: נגיע למע"מ הם יסבירו.

יעקב ליצמן: לא נגיע למע"מ.

סתיו שפיר: מה הם שינו - - -

משה גפני: לא נגיע למע"מ.

יצחק כהן: העיסקה לא יוצאת לפועל.

עיסאווי פריג': זה מאוד מעניין.

יצחק כהן: לא הייתם צריכים להיות בדיון הקודם?

ניסן סלומינסקי: רבותי, שלומית תסביר ואנחנו נצביע.

ניסן סלומינסקי: מי שלא ישמע את שלומית יפסיד.

סתיו שפיר: אבל עוד לא קיבלנו תשובות על העברה הזאת.

<קריאות: - - -

<שלומית ארליך: לעניין הליך ההצבעה על - - -

משה גפני: אפשר לקבל את הנוסח החדש?

יצחק כהן: חייבים לקבל.

עיסאווי פריג': אולי מתבטל חוק מע"מ אפס ולא ידענו.

<שלומית ארליך: לעניין שאלתו של היושב ראש.

<שלומית ארליך: ההליך כמו שהוא נהוג לעניין העברה של כספים לסעיף תקציב הביטחון עם המדינה שזה העניין, בעצם - - -

סתיו שפיר: זה לא, אנחנו מדברים על קיצוצים גם בשירותים חברתיים.

משה גפני: איזה תקנה יש פה?

יצחק כהן: רעידות אדמה, יש פה ביוב, יש פה מים, יש כבישים, כבישים אדומים.

משה גפני: איזה ביטחון?

יעקב ליצמן: איפה כבישים, כבישים אדומים?

יעקב ליצמן: הרמזור בטייבה.

עיסאווי פריג': רעידות אדמה...

משה גפני: העברת תקנים שלא נוגע לביטחון - על זה אפשר להצביע בעד או נגד.

יצחק כהן: שאלתי איפה אנשי הליכוד, אין אף אחד מהליכוד פה.

משה גפני: יש פה 4 תקנים שעוברים למשרד - - - עבור רעידות אדמה.

משה גפני: יש 10 תקנים שעוברים על העברת צה"ל לנגב.

ניסן סלומינסקי: בבקשה, הרב משה.

עיסאווי פריג': למה עכשיו נזכרים בתקנים אלו, למה עכשיו?

<קריאות: - - -

<שלומית ארליך: ממה שאני הבנתי, השאלה היא לא עניין התקנים שהוסברו פה בנפרד.

יעקב ליצמן: הנחיה של יושב ראש הוועדה, שהיועצת המשפטית תדבר לעצמה.

<שלומית ארליך: ממה שאני מבינה, עניין התקנים הוסבר בנפרד.

<שלומית ארליך: אני שאלתי לגבי שאלה של העברה מסעיפים שונים לסעיף תקציב הביטחון.

סתיו שפיר: שכוללת קיצוצים בשירותים חברתיים.

סתיו שפיר: קיצוצים מאוד גדולים של 300 מיליון שקל במים, 125 מיליון שקלים לתחבורה ציבורית.

סתיו שפיר: הם לא הסבירו את זה, זה לא נכון.

סתיו שפיר: צריך לנהל שוב את הדיון מחדש כי אתם לא הייתם, היועצים המשפטיים לא יכולים לדבר מפני שלא היו.

סתיו שפיר: נתחיל את הדיון מחדש, ואז היועצים המשפטיים יוכלו לענות.

ניסן סלומינסקי: תסבירי את זה והם שוב ימשיכו, גם כך הם ימשכו את זה כל הזמן.

ניסן סלומינסקי: זה לא - - -

<שלומית ארליך: הליך של העברה מסעיפים שונים בתקציב המדינה לתקציב הביטחון נעשה דרך סעיף הרזרבה, כשהוא נעשה בעצם בשני חלקים.

<שלומית ארליך: החלק הראשון זה החלק שמאשרת ועדת הכספים, זה העברה מהסעיפים השונים אל סעיף הרזרבה.

עיסאווי פריג': רוצה להבין מה הסעיפים.

ניסן סלומינסקי: עיסאווי בבקשה.

<שלומית ארליך: זה בעצם מה שקורה לו יושב ראש הוועדה המקורות.

משה גפני: שלומית, זאת לא הייתה השאלה.

<שלומית ארליך: החלק השני של העברה מסעיף הרזרבה לסעיף תקציב הביטחון הוא סעיף שבעצם אושר בוועדה משותפת לוועדת הכספים ולוועדת החוץ והביטחון, ולכן זה החלק שעליו - - -

יעקב ליצמן: איך אנחנו יכולים להצביע אם אנחנו - - -

סתיו שפיר: זו לא השאלה, אני רוצה לחדד את השאלה.

סתיו שפיר: פה אני לא מסכימה איתכם ניסן, זו לא השאלה, אתה לא תענה בשמי, עם הכבוד לך, ממש, ובעיקר לא עכשיו אחרי שגירשת אותי מהוועדה.

יעקב ליצמן: איך אפשר להצביע - - -

ניסן סלומינסקי: עשי לי טובה - - -

סתיו שפיר: ואני חשבתי שיהודי לא מגרש יהודי.

סתיו שפיר: יהודייה כן אפשר לגרש, רק יהודי לא צריך לגרש.

סתיו שפיר: אבל אם היא יהודייה זה בסדר.

יעקב ליצמן: יש כאן העברה של מיליארד שקל לשימוש מערכת הביטחון.

יעקב ליצמן: עכשיו הרפרנטים של האוצר אסור להם להסביר מה המטרה על העברה הזו, לאיפה זה הולך, לתתי סעיפים, כי זה הם מסבירים בוועדה משותפת של חוץ וביטחון.

יעקב ליצמן: איך אנחנו יכולים להצביע על דבר שאנחנו לא יודעים על מה מצביעים?

עיסאווי פריג': לא, זה לא מעניין.

יעקב ליצמן: אנחנו נגיש בג"צ, אי אפשר להעביר כאשר לא מסבירים למה.

משה גפני: למה לא נותנים לליצמן תשובה לשאלה?

אראל מרגלית: אנחנו בשלב השאלה הזהה לשאלה הקודמת.

אראל מרגלית: אני רוצה לומר שהשנה השאלה זהה לגמרי.

ניסן סלומינסקי: רבותיי, אנחנו הולכים להצבעה.

יעקב ליצמן: לא קיבלנו הסבר.

סתיו שפיר: סליחה, על מה ההצבעה?

סתיו שפיר: לא היה הסבר פה על תחבורה ציבורית, ולא היה הסבר פה על - - - אי אפשר להצביע על זה, על מה אתה מדבר?

סתיו שפיר: ניסן, מה אתה תגיד לבוחרים שלך על זה שהיה קיצוץ בתחבורה הציבורית?

סתיו שפיר: או שהם לא הבוחרים שלך.

אראל מרגלית: אני קורא לזה תקציב הטרמפים.

יצחק כהן: תקציב הקומבינות.

סתיו שפיר: לפני חודש באת ואמרת חייבים להוסיף תוספת תקציב כדי שילדים לא ייסעו בטרמפים.

סתיו שפיר: אבל כנראה שילדים בתוך הארץ שנוסעים בטרמפים זה בסדר, החיים שלהם לא בסכנה.

<שלומית ארליך: אבל - - - בוועדה משותפת, לכן גם - - -

סתיו שפיר: מה שבאמת מרתיח פה, זה שהקיצוץ הזה פוגע הכי הרבה בחלשים, הכי הרבה.

סתיו שפיר: ועכשיו אתה בא לפה חודש אחרי שישב האוצר ואמר שאין לו מקורות תקציבים כדי לממן את מסקנות ועדת אללוף במלחמה בעוני, ועושה עוד קיצוץ על חשבון העניים.

סתיו שפיר: זה פשוט לא ייאמן – 125 מיליון שקלים, ועוד 300 מיליון שקלים על חשבון העניים כשלמשרד האוצר אין כסף.

סתיו שפיר: אבל פתאום על חשבונם – איך אתם לא מתביישים לבוא ולבקש את זה?

סתיו שפיר: ואיך אתה לא מתבייש שאתה לא עונה לשאלה הזאת שאתה רוצה לאשר את זה איך?

סתיו שפיר: אין לכם בושה?

עיסאווי פריג': חוק מע"מ אפס מתבטל?

עיסאווי פריג': שנבין, מקור הכסף בא משם.

יצחק כהן: ממה הוא מתבטל?

יצחק כהן: אין דבר כזה, לא היה לא יהיה.

יעקב ליצמן: שלומית, תקשיבי טוב, יושב על ידי חבר הכנסת יצחק כהן, הוא חבר בוועדת הכספים, חבר מכובד, סגן שר האוצר לשעבר, שר הדתות לשעבר, יש לו הרבה תארים, וגם יושב ועדת האתיקה של הכנסת.

יעקב ליצמן: הוא אמור להצביע - - -

עיסאווי פריג': בוא נשאל אותו, מבחינה אתית הדברים מתנהלים נכון?

יצחק כהן: ממש לא.

יצחק כהן: באופן קיצוני לא.

יעקב ליצמן: הוא אמור להצביע על העברה תקציבית.

יעקב ליצמן: הוא בא לסעיף 1, הוא שואל מהאוצר תגידו לי למה הכסף הולך?

יעקב ליצמן: זכותו כיושב ראש, לא רק זכותו, זה חובתו, הוא חייב גם לשאול לפני שהוא מצביע, לדעת לכל דבר, לכל פרט איפה עובר, לכל העברות התקציביות הוא מקבל תשובה.

זהבה גלאון: חבר הכנסת ליצמן, רק חבר הכנסת כהן צריך להבין, ומה איתי?

יעקב ליצמן: אז בכל העברה תקציבית, אם הוא לא מקבל תשובה, הוא לא מצביע, אז היושב ראש אומר לא קיבלתי תשובות, לא יודע, זה חזקה, זה מה שהוועדה עושה.

יעקב ליצמן: כאן יש העברה תקציבית שבהכרזה, לא סתם, הם אומרים לכם אני לא רוצה להגיד לאיפה הכסף הזה הולך, אסור לי, אבל מה, הוא מחייב אותם להצביע.

יעקב ליצמן: בא יצחק כהן, ואומר, מצפוני לא נותן להצביע על דבר שאני לא יודע מה הולך כאן, אסור לי על פי חוק, זה פלילי כאן, זאת השאלה, על זה לא קיבלתי תשובה.

<שלומית ארליך: בעצם ההליך פה נחלק לשני חלקים.

<שלומית ארליך: החלק הראשון הוא החלק שמדבר על העברה מסעיפים השונים אל סעיף הרזרבה.

עיסאווי פריג': אני רוצה להבין, זה לא הוגן.

עיסאווי פריג': מאיפה זה בא.

משה גפני: זה ליבת העניין.

<שלומית ארליך: מהם הסעיפים השונים, חבר הכנסת עיסאווי, מהם הסעיפים השונים, כן צריכים להיות מפורטים בפניכם.

<שלומית ארליך: מהם הסעיפים שמהם מועברים הכספים לרזרבה, זה אני הבנתי, אבל בכל אופן זה משהו שצריך להיות מפורט.

עיסאווי פריג': זה מה ששאלתי, מאיפה זה בא.

עיסאווי פריג': המיליארד שקל מאיפה סעיפים זה בא, זה מה שרציתי להבין.

יצחק כהן: לא, כשאתה אומר ביוב ומים, מה בתוך הביוב והמים?

יצחק כהן: את אומרת כבישים, איזה כבישים אתם מקצצים?

יצחק כהן: זה חשוב לדעת.

עיסאווי פריג': תגידו את הסעיפים האלו, מה העניין?

ניסן סלומינסקי: עיסאווי, אתה לא היית כאן, הסבירו את זה חמש פעמים.

ניסן סלומינסקי: נקודה.

יצחק כהן: הוא צודק, ניסן.

יצחק כהן: הוא רוצה לדעת לאיזה מחלפים, לאיזה כבשים, מאיפה זה מקוצץ, הוא רוצה פירוט.

עיסאווי פריג': מזה חמישה חודשים אני נלחם לחצי מיליון שקל לכפר קאסם שישחקו כדורגל, ואני לא מצליח, תגידו לי - - -

ניסן סלומינסקי: אני מבקש, אני לא רוצה לחזור עוד פעם, אבל אם לא תהיה ברירה - - -

יצחק כהן: הוא צודק, הוא מדבר מדם ליבו.

סתיו שפיר: גם את עיסאווי תגרש מפה?

ניסן סלומינסקי: תמשיכי את החצי השני.

ניסן סלומינסקי: מי שלא ישמע, לא ישמע.

עיסאווי פריג': ליבו שותת דם, אתה לא עונה לו.

עיסאווי פריג': הליגה בכפר קאסם לא תיפתח, 17 קבוצות 17 לא יכולים לשחק - - -

<קריאות: - - -

יצחק כהן: עיסאווי, תעביר את הליגה להתנחלויות, יאשרו את זה.

אראל מרגלית: אני רוצה החלטה בוועדת כספים להעביר את כפר קאסם לליגה אל"ף.

יצחק כהן: לא לליגה אל"ף, להתנחלויות, שהוא יקבל את הכסף.

חמד עמאר: עכשיו עופר אמר קיבלת - - - לא - - -

ניסן סלומינסקי: רבותיי, אני מעלה להצבעה - - -

יצחק כהן: מה עם החצי מיליון של עיסאווי?

יצחק כהן: - - -

סתיו שפיר: אני רוצה הצבעה שמית לדבר הזה.

סתיו שפיר: הצבעה שמית.

יעקב ליצמן: אסור להצביע.

ניסן סלומינסקי: אני מעלה להצבעה.

סתיו שפיר: אני ממליצה לקואליציה שתומכת - - - לא להצביע על הקיצוצים הנוראים האלה.

יצחק כהן: התייעצות סיעתית.

ניסן סלומינסקי: הצבעה עד 193.

ניסן סלומינסקי: מי בעד ירים את ידו?

סתיו שפיר: לא, הצבעה שמית.

סתיו שפיר: בעד – 8

סתיו שפיר: העברה עד סעיף 193 אושרה.

ניסן סלומינסקי: העברה אושרה.

סתיו שפיר: חצופים ושקרנים.

יצחק כהן: ביזיון, שחיתות.

סתיו שפיר: פשוט שקרנים.

יעקב ליצמן: ועדה לסתימת הפיות.

עיסאווי פריג': אם הליגה לא תיפתח, 17 קבוצות מאיימות לא לפתוח את הליגה, אין מגרש בעיר של 22 אלף תושבים - זאת המציאות.

ניסן סלומינסקי: בבקשה, חברת הכנסת גלאון.

זהבה גלאון: אדוני היושב ראש, אני חברה בוועדה המשותפת, ואני רוצה להגיד לך שיש כאן ממש הליך לא תקין, באיזה מובן?

זהבה גלאון: יושבים כאן חברים, הם מצביעים כמו חותמת גומי על העברות תקציביות.

זהבה גלאון: יש רזרבה למשרד הביטחון, למה לא יושבים כאן בוועדה ואומרים מה הרזרבה של משרד הביטחון?

זהבה גלאון: במקום לעשות עכשיו העברה כזאת לוועדה המשותפת, כל אחד שמצביע פה, הוא מצביע כמו חותמת גומי, אין לו מושג על מה הוא מצביע, אין לו מושג למה צריך להעביר עכשיו את הכסף הזה, זה יבוא על חשבון החינוך, הבריאות, הרווחה, למה, חברי הכנסת הם בובות, אני לא מבינה את זה?

זהבה גלאון: מה הם לא צריכים לדעת?

סתיו שפיר: תלוי מאיזה מפלגה.

זהבה גלאון: שתבוא המערכת, תגיד, יש לנו רזרבות, לא צריך את העברות האלה, לא צריך את הקיצוצים האלה, לפחות שיידעו על מה הם מצביעים, איזה התנהלות זאת בכלל?

זהבה גלאון: איפה היה כדבר הזה?

ניסן סלומינסקי: מאחר ואת ותיקה בכנסת.

זהבה גלאון: נכון, בגלל זה אני מעירה את ההערה שלי.

ניסן סלומינסקי: את יודעת שזה הליך שקורה כל הזמן, לא צריכים לעשות את זה דווקא היום כדי למשוך את הזמן.

זהבה גלאון: לא, זה לא נכון, זה הליך קלוקל להעביר סכום כזה בלי שחברי כנסת יידעו.

סתיו שפיר: היא אומרת דברים נכונים, למה אתה עוצר אותה?

ניסן סלומינסקי: למה לא דיברת על זה.

זהבה גלאון: אני תמיד דיברתי, ויש לי חדשות בשבילך.

ניסן סלומינסקי: אם תמיד דיברת, אז זה בסדר.

סתיו שפיר: ניסן, איזה מין תגובות אלה?

עיסאווי פריג': כשנהיה בקואליציה ננהג אחרת.

זהבה גלאון: העברה בסדר גודל - מעולם לא הייתה העברה בסדר גודל כזה של מערכת הביטחון בלי שיודעים על מה מדובר, גפני היה היושב ראש - - -

משה גפני: אדוני היושב ראש, יש לי הערה לגבי העניין הזה.

משה גפני: תחת הכיסוי של העברת ביטחון לנושא של ועדה משותפת, מעבירים דברים אחרים שאינם ביטחון.

משה גפני: מעבירים את רעידות האדמה, מעבירים תקנים למשרד ראש הממשלה, אין לזה קשר לתקציב הביטחון.

משה גפני: מכניסים את זה תחת אותו כיסוי שעליו דיברנו.

משה גפני: היה דבר כזה פעם?

משה גפני: מותר שיהיה דבר כזה?

סתיו שפיר: לא, וגם איך לא מגדירים את זה כנושא חדש?

משה גפני: צריך להכניס תחת הסעיף - - -

סתיו שפיר: איך יכול להיות שאומרים לנו בדברי ההסבר דבר אחד, ואז אנחנו מדברים - - - דבר אחר לגמרי.

משה גפני: לא הקשבת לי בכלל.

ניסן סלומינסקי: אני יודע, נו, מה אני אעשה?

משה גפני: מה אתה יודע?

ניסן סלומינסקי: זה קורה לפעמים, מה אני יכול לעשות.

משה גפני: אצלי לא היה דבר כזה שמעבירים בתוך הסעיף של הביטחון גם דברים אחרים בלי דיון.

זהבה גלאון: לא היה דבר כזה בלי שיודעים על מה מדובר.

סתיו שפיר: אולי תעבירו את כל העברות התקציביות לוועדה - - - כדי שבכלל לא נוכל - - -

יצחק כהן: מעולם לא היה.

עיסאווי פריג': אז איך היה - - -

סתיו שפיר: יש לי שאלה נוספת ליועצים המשפטיים.

סתיו שפיר: האם - - - לעשות העברה כזאת שכולם - - - בלי שתהיה נוכחות של - - -

משה גפני: מה אתה עונה לי?

משה גפני: אני לא ארדם בלילה אם לא תענה לי.

ניסן סלומינסקי: העברה מספר 179-181.

ניסן סלומינסקי: אני הולך אחורה, נו מה אני אעשה?

משה גפני: למה אתה הולך אחורה, תלך קדימה.

ניסן סלומינסקי: העברה מס' 11.

משה גפני: אנחנו לא יודעים איפה זה, איפה העברה?

יצחק כהן: אתה אומר שיכון, אתה אומר התנחלויות.

ניסן סלומינסקי: למה אתה הולך לשם, למה אתה לא הולך לפי הסדר?

ניסן סלומינסקי: התחלתי מ-19, אז אני הולך אחורה עכשיו.

יצחק כהן: לך לאחד.

יעקב ליצמן: - - - יש אחד שלא עברת.

ניסן סלומינסקי: עמוד 15, סליחה.

משה גפני: אז למה אתה לא הולך לפי הסדר?

ניסן סלומינסקי: עמוד 15 – העברה מס' 183-185.

ניסן סלומינסקי: מי מציג את זה?

<יובל טלר: אני רפרנט המשרד לשירותי דת באגף תקציבים במשרד האוצר.

ניסן סלומינסקי: רבותיי, אני מבקש מכולם להירגע.

עיסאווי פריג': זה תלוי בך, ניסן, לא בנו.

סתיו שפיר: אני מבקש מכם להירגע בזמן שאני ממשיך לשקר לציבור הישראלי, זה מה שניסן אומר בתרגום חופשי.

סתיו שפיר: אל תפריעו, תפסיקו לשאול שאלות.

סתיו שפיר: הבעיה שחברי הכנסת שואלים שאלות, אז - - - שאלות מהוועדה, זה מה שניסן אומר.

יצחק כהן: זה ספיישל לבית היהודי.

ניסן סלומינסקי: אחרי שסתיו עשתה את ההצגה לתקשורת - - -

סתיו שפיר: מי עשה את ההצגה?

סתיו שפיר: אני, או אתה שהחלטת לגרש אותי מפה?

משה גפני: נתת לה הצגה עם תמונות.

סתיו שפיר: אתה חצוף, ניסן, אתה חצוף.

סתיו שפיר: ההתנהגות שלך מכוערת, זה מה שזה.

סתיו שפיר: התנהגות מבזה, היא מבזה את הכנסת, היא מבזה את חברי הכנסת שיושבים פה, זה לא בפעם הראשונה.

סתיו שפיר: היום אתה הגעת לשיא, וגם ממש גירשת אותי מפה, זה ממש לא הפעם הראשונה.

ניסן סלומינסקי: בינתיים את היחידה שמבזה את הכנסת.

ניסן סלומינסקי: התקשורת נמצאת אז - - -

סתיו שפיר: יאללה, כאילו שהדיונים האלה לא מתקיימים כשאין פה תקשורת, תמשיך, זה התירוץ שלך, זה התירוץ שלך תקשורת.

סתיו שפיר: אתה לא יכול לענות תשובה אחת - - - לפרוטוקול.

סתיו שפיר: תגיד פעם אחת לפרוטוקול שלא היה הסכם בינך לבין יש עתיד.

ניסן סלומינסקי: היחידה שמבזה זו את.

יצחק כהן: אנחנו גאים בך, סתיו.

סתיו שפיר: - - - למה אתה לא אומר?

סתיו שפיר: תגיד משפט אחד לפרוטוקול ואני אשתוק, פעם אחת תגיד.

סתיו שפיר: תגיד, לא היה הסכם בינך לבין - - - תגיד, רק תגיד את זה.

ניסן סלומינסקי: את לא רוצה, אני אוציא אותך שוב.

סתיו שפיר: - - - תאיים עליי כבר.

ניסן סלומינסקי: אני מבקש ממך פעם שנייה.

סתיו שפיר: ניסן, אנחנו לא בגן ילדים, אתה תפסיק.

סתיו שפיר: תוציא לי כרטיס אדום, דיי, אתה עושה צחוק.

ניסן סלומינסקי: אני מבקש ממך פעם שנייה, ואני אוציא אותך.

יצחק כהן: לא, אל תוציא אותה.

ניסן סלומינסקי: אני אוציא אותה.

ניסן סלומינסקי: היא לא חברה, היא לא מצביעה.

יצחק כהן: היא חברה.

סתיו שפיר: תוציא את כולם.

יצחק כהן: היא חברה.

יצחק כהן: זה הכללים של הוועדה, כל אחד מחברי הוועדה הוא חבר.

ניסן סלומינסקי: אני אוציא אותה ואחזיר אותה אחרי חמש דקות.

סתיו שפיר: אני יושבת בוועדה הזו - - - ואין לך זכות להגיד את זה.

ניסן סלומינסקי: אני מבקש ממך פעם אחרונה להיות בשקט.

סתיו שפיר: תחזור בך, תחזור בך על הדברים שאמרת.

ניסן סלומינסקי: אני מבקש ממך פעם אחרונה - - -

סתיו שפיר: תחזור בך, תחזור בך על הדברים שאמרת, והיה נחמד גם אם היית מסוגל להתנצל פעם אחת על היחס שאני זוכה לו פה בוועדה כשאני שואלת שאלות.

ניסן סלומינסקי: יחס שאת זוכה עם המלים המעניינות.

ניסן סלומינסקי: בבקשה.

<יובל טלר: הפנייה נועדה לתקצוב הוצאה בסך כ-24 מיליון שקלים בתקציב המשרד לשירותי דת - - -

סתיו שפיר: מי מדבר ואת מי אתה מייצג?

יצחק כהן: למה זה?

יצחק כהן: יש לי הרבה שאלות פה ניסן.

יצחק כהן: יש לי המון שאלות פה.

ניסן סלומינסקי: אתה לא תענה לאף אחד, רק מי שאני אתן לו לשאול.

ניסן סלומינסקי: הוא יסביר, ואחר כך מי שיבקש, אני אתן לו לשאול.

משה גפני: כולנו ביקשנו.

משה גפני: יש לנו שאלות.

<יובל טלר: לצורך הפנייה, תיקצוב הוצאה בסך כ-8 מיליון שקלים לצורך תגבור פעולות המשרד, כגון: ארגון מבני דת.

יעקב ליצמן: לא שומעים.

<יובל טלר: הפנייה נועדה לתקצוב הוצאה בסך כ-24 מיליון שקלים בתקציב המשרד לשירותי דת באופן הבא:

<יובל טלר: תקצוב הוצאה בסך כ-8 מיליון שקלים לצורך תגבור פעולות המשרד.

משה גפני: לא, מה שכתוב אנחנו יודעים.

משה גפני: לא, שלא יקרא.

יצחק כהן: כל סעיף - - - 8 מיליון.

מיכל בירן: סליחה, זה לא בסדר, אני שמחה שהוא קורא.

ניסן סלומינסקי: תסביר את הדברים.

ניסן סלומינסקי: בבקשה.

<יובל טלר: בתוך הפעולות כלולות מיגון מבני דת, פיתוח בתי עלמין, מתן מענה לקבורה חילונית והיערכות לשנת שמיטה.

<יובל טלר: בנוסף, תקצוב הוצאה בסך 7 מיליון שקלים לצורך תגבור פעולות מועצות דתיות.

יצחק כהן: אתה יכול לפרט כמה לכל דבר, כמה למיגון וכמה זה לשמיטה.

ניסן סלומינסקי: הוא לא יענה, אלא אם אני אתן לך אישור לדבר, אז בבקשה.

יצחק כהן: אני ביקשתי רשות.

ניסן סלומינסקי: עוד לא נתתי לך.

יצחק כהן: אני מודה לך מאוד.

<יובל טלר: כמו כן, תקצוב הוצאה בסך 5.35 מיליון שקלים לטובת תגבור השתתפות המשרד לשירותי דת בתקציב השוטף של המועצות הדתיות באזור הפריפריה על פי החלטת ועדת הכספים, וכן תקצוב הוצאה בסך כ-3.5 מיליון שקלים לצורך העברת האחריות על המרכז למקומות הקדושים ומשרד התיירות למשרד לשירותי דת.

<יובל טלר: כמו כן, הפנייה נועדה לתקצוב בהרשאה למתחייב בסך 45 מיליון שקלים לצורך ביצוע פרויקט מיחשוב במועצות הדתיות.

יצחק כהן: 45 מיליון שקלים.

יעקב ליצמן: מה זה קבורה חילונית?

יעקב ליצמן: מה, לא קוברים באדמה?

ניסן סלומינסקי: הרב יעקב, בבקשה.

יעקב ליצמן: לא, אני רוצה לדעת מה זה קבורה חילונית.

ניסן סלומינסקי: אני אתן לך לשאול, אבל בבקשה.

משה גפני: אני רוצה לדעת מתי הוכנה הפנייה הזאת.

משה גפני: זאת אומרת באיזה שלב, הרי זה לא היה בפניות קודמות.

<יובל טלר: זה כבר היה אמור לעלות בוועדה לפני - - -

ניסן סלומינסקי: לא, אתה תרשום את השאלות ואחר כך תענה.

משה גפני: אני רוצה לדעת מתי, הרי משרד האוצר מכין את הפנייה.

משה גפני: את הפנייה הזאת הוא מכין על פי בקשתם של אנשי המשרד לשירותי דת.

משה גפני: אני רוצה לדעת מתי, לא מתי הם ביקשו.

משה גפני: מתי אתם העליתם את הפניה הזאת, ומתי הכנתם אותה והבאתם אותה לכאן, מתי זה היה?

משה גפני: לפני חוק מע"מ, אחרי חוק מע"מ, לא משנה, זה הקודים שאני אעשה לעצמי, אני רוצה לדעת מה התאריך שאתם - - -

יעקב אשר: כן, אבל לא קשור לחוק מע"מ.

משה גפני: אני רק רוצה לדעת את התאריך מתי זה הובא.

משה גפני: אני מבקש לדעת לגבי הסעיף של מיגון מבני דת, פיתוח בתי עלמין, מתן מענה לקבורה חילונית והיערכות לשנת השמיטה, כמה כסף לכל אחד מהסעיפים האלה?

משה גפני: כמה ניתן לכל אחד מהפעולות שעליהן מדובר.

משה גפני: הנושא של מיגון מבני דת, איפה המיגון הזה, האם המיגון הוא בדרום?

משה גפני: אם המיגון הוא בדרום כבר הייתה החלטה מזמן שיהיה מיגון של מבני דת, ולא נעשה עד היום שום דבר, מה קרה עכשיו, ובסעיף הזה כמה כסף ניתן למיגון.

משה גפני: לגבי 7 מיליון שקל לפעילותן של המועצות הדתיות ולצורך מתן ייעוץ חשבונאי, אני רוצה לדעת מה זה תגבור פעילותן של המועצות הדתיות, איזה מועצות דתיות.

משה גפני: האם בראשות המועצות הדתיות האלה עומדים אנשי הבית היהודי, לא, זה לא בשאלה שלי, אני רק רוצה לדעת איזה מועצות דתיות, וכמה כסף זה מתן ייעוץ חשבונאי.

משה גפני: הנושא של מתן תגבור של תקציבן השוטף של המועצות הדתיות באזור הפריפריה, על פי החלטת ועדת כספים, פעם ראשונה אני רואה שיש דבר כזה.

משה גפני: על פי החלטת ועדת כספים מעבירים העברה תקציבית של הרשות המבצעת - - -

יעקב אשר: ועדת כספים תחליט מה זה פריפריה.

יעקב אשר: אופקים, אתה זוכר את אופקים.

ניסן סלומינסקי: בבקשה.

משה גפני: מה זה החלטת ועדת הכספים, איזה מועצות דתיות באזור הפריפריה נותנים להם תגבור השתתפות שלהם הולך ה-3 מיליון ו-350 אלף.

משה גפני: תקצוב של 5 מיליון ו-350 אלף, מי החליט שמעבירים את המרכז למקומות הקדושים שמעבירים אותו - - -

אראל מרגלית: ממשרד התיירות למשרד הדתות - למה?

משה גפני: מי החליט על זה?

עיסאווי פריג': כועסים על ישראל ביתנו.

יצחק כהן: הליכוד לא פה, ביתנו פה.

משה גפני: אני מבקש לדעת מי החליט על העברת המרכז למקומות הקדושים שמעבירים אותו ממשרד התיירות למשרד לשירותי דת.

יצחק כהן: כבר העבירו אותו פעם אחת מפה לפה.

משה גפני: כן, הרי העבירו אותו.

משה גפני: למה צריך כסף כדי לעשות העברה?

משה גפני: האם זה התקצוב של המרכז למקומות הקדושים?

משה גפני: מי החליט על זה?

משה גפני: לפני שהכנתם את זה, האם זה היה סיכום בין שר הדתות לבין נפתלי בנט שר הכלכלה, שר הדתות, שבתמורה לזה הם יתמכו במע"מ אפס, זה לא השאלה אליך.

משה גפני: טעיתי, אני רוצה לדעת מי החליט שמעבירים ממשרד התיירות - - -

ניסן סלומינסקי: חזרת על זה כבר שש פעמים.

משה גפני: אמרתי שהיה סיכום בין שר האוצר לבין שר הכלכלה.

משה גפני: מה זה 45 מיליון שקל?

אראל מרגלית: ממיחשוב – מה זה, תוקפים את משרד הדתות בתקיפות סייבר?

יצחק כהן: 45 מיליון...

יעקב ליצמן: את הפנטגון, לצערי.

משה גפני: 45 מיליון שקל שניתן למיחשוב המועצות הדתיות, האם זה נראה סביר הדבר הזה?

משה גפני: זאת אומרת, 45 מיליון שקל למיחשוב המועצות הדתיות.

ניסן סלומינסקי: תודה.

ניסן סלומינסקי: עיסאווי, בבקשה.

עיסאווי פריג': חברים, כפי ששלומית אמרה, יש שני תהליכים.

עיסאווי פריג': אל"ף, תהליך שמעבירים את הכסף מסעיפים אחרים לצורך הביצוע, ואחרי עוד העברה נוספת.

עיסאווי פריג': שימו לב, אני שואל ומבקש את ההסבר הזה.

עיסאווי פריג': 23 מיליון שקל שמועברים מסעיף 13 בהוצאות שונות, אני מתחיל בהתחלה.

עיסאווי פריג': בסעיף 13 וסעיף 83 הוצאות פיתוח אחרות, דהיינו, 23 מיליון שקל באים מסעיף 13 וסעיף 83 מועברות למשרד האוצר.

עיסאווי פריג': שם הסעיפים האלו מוגדרות סעיפים שונות.

עיסאווי פריג': אני שואל את השאלה, האם זה במתכוון אני מגדיר אותם שונות ביום הדין במהלך השנה שאני אעביר אותם לרזרבה, והרזרבה הולכים לכל הקומבינות שאנחנו מדברים עליהם עכשיו, זאת אחת השאלות.

עיסאווי פריג': דבר שני, כשאני רואה, מדובר ב-23 מיליון שקל, ו-45 מיליון שקל שאני מעביר למשרד הדתות.

עיסאווי פריג': זה לא סוד, משרד הדתות זה משרד תחת חסותו, ובאחריותו של הבית היהודי - אלו עובדות.

עיסאווי פריג': עכשיו בזמן מלחמה כל משרד קופץ, וצריך לתת למיגון.

עיסאווי פריג': עכשיו הגיע הזמן גם לתת מיגון למשרד הדתות, והמיגון מתחלק בכמה אלמנטים.

עיסאווי פריג': מיגון מפני סייבר שאני צריך 45 מיליון.

אראל מרגלית: בזמן מלחמה 45 למיחשוב משרד הדתות?

עיסאווי פריג': הוחלט עכשיו, וצריך להגיד את זה, לתת 45 מיליון שקל סייבר למשרד הדתות, זאת העובדה.

עיסאווי פריג': תסתכל על זה, אדוני היושב ראש, איך שאתה רוצה.

עיסאווי פריג': בעיניך זה נראה נאום שיהיה נאום.

עיסאווי פריג': הסעיף הראשון 8 מיליון שקל, החבר ממשרד האוצר ציין את זה, המיגון, והיערכות לשנת השמיטה.

עיסאווי פריג': תזכיר לי, באמת, לפני 3 חודשים דנו כאן על שנת השמיטה, והעברנו חתיכת כסף לשמיטה וזה לא נגמר.

עיסאווי פריג': אני שואל.

עיסאווי פריג': אני מבקש מהאוצר, כל הכספים שהעברתם בגין ובגלל שנת השמיטה, תרכזו לנו אותם.

עיסאווי פריג': זאת לא העברה ראשונה לשנת שמיטה, זה מאוד חשוב לדעת את זה.

עיסאווי פריג': אני זוכר את הדיון שהיה.

סתיו שפיר: כמו שאת כל הקיצוצים בתחבורה הציבורית הם לא - - - אלא הפרידו ביניהם, שלא נדע.

עיסאווי פריג': והשאלה השלילית שאני שואל את זה, אדוני היושב ראש, ואתה היית צריך להיות מעורב ומעודכן בה.

עיסאווי פריג': עצם העברת הכסף 3.3 מיליון ממשרד התיירות למשרד הדתות, רק לביצוע פרויקט זה תמוה ומעלה הרבה סימני שאלה.

עיסאווי פריג': אם אותו פרויקט היה אפשר לבצע אותו במשרד התיירות, למה הוחלט לעשות את זה במשרד הדתות?

עיסאווי פריג': למה?

עיסאווי פריג': איזה קומבינה יש שם?

עיסאווי פריג': אני שואל.

עיסאווי פריג': אנחנו נמצאים במצב של השאלות שצצות ועולות, ואין לנו תשובות.

ניסן סלומינסקי: תודה רבה.

יצחק כהן: תודה, אדוני היושב ראש, כמי שעמד בראש המשרד הזה, כל ה-70 מיליון האלה, איך שאני רואה אותם, הם קומבינה אחת גדולה.

יצחק כהן: אתם אני מתפלא עליכם.

יצחק כהן: למה?

יצחק כהן: אתה לוקח סכום של 8 מיליון, ואתה מכניס לו אלף מטלות, זה קשקוש.

יצחק כהן: לא, בין שמיטה לקבורה חילונית, לפיתוח מבני דת, הלא 8 מיליון הזה, לא יספיק לאחד חלקי 10.

עיסאווי פריג': 20 מטרות, מטרה תתפוס.

יצחק כהן: לא, רוצה למרוח אותך, אז הוא עשה לך הרבה סעיפים, אחד מהם תפגע בול.

יצחק כהן: קודם כל זה סעיף שהוא קומבינה מתחילתו ועד סופו.

יצחק כהן: תקצוב 7 מיליון, מה זה תגבור פה, איזה תגבור.

יצחק כהן: הם מתוקצבים, פה בוועדה בהקשר לתקצוב הדיפרנציאלי.

אראל מרגלית: למה הם צריכים ייעוץ חשבונאי?

יצחק כהן: נגיע לזה.

יצחק כהן: כי יש כמה רואי חשבון שצריכים כסף מבחוץ, שייכים לאיזה מפלגה.

משה גפני: ג'ובים.

יצחק כהן: תגידו מה התגבור, איזה קושי היה להם, באיזה מועצות, מה מתגברים אותם.

יצחק כהן: אני מאוד מתפלא עליכם, חברי אגף התקציבים, אני מאוד מתפלא עליכם.

משה גפני: מה אתה רוצה שהם יעשו?

יצחק כהן: שאמיר לוי לא יחתום על דבר כזה – 70 מיליון למשרד אזוטרי, שלא יחתום על דבר כזה.

יצחק כהן: אני מצפה ליושרה, ליושר אינטלקטואלי, למקצוענות, לרקורד – מה זה?

יצחק כהן: 5.5 מיליון לתקציב, עוד פעם, מה זה תגבור – לא מובן לי, ממש לא מובן לי.

משה גפני: אבל תגברו אותם קודם.

יצחק כהן: משרד התיירות במקומות הקדושים עושה עבודה יוצאת מן הכלל, למה לקלקל, תשאירו את זה שם.

יצחק כהן: עוד כמה ג'ובים לבית היהודי.

יצחק כהן: הדבר התמוה ביותר, זה 45 מיליון שזה סכום עתק במיחשוב, למה?

יצחק כהן: פרוייקט יישום - הפרויקט הזה כבר בוצע, ובוצע טוב, ויש שם מערכת מחשוב מצוינת, ולא צריך להחליף אותה, סתם פה רבותיי.

אראל מרגלית: למה במשרד הדתות משתמשים עדיין ב"דוס"?

יצחק כהן: מי הקבלנים שהולכים לזכות בעשרות מיליונים האלה?

יצחק כהן: יש פה דבר מאוד תמוה, לא צריך להחליף את מערכת המיחשוב.

יצחק כהן: אני מודיע לכם, אנשי אגף התקציבים, אתם החסכנים הגדולים, לא צריך להחליף, היא מערכת מחשוב מצוינת, מערכת מחשוב טובה, יש פה תרגיל מאוד מסריח.

יצחק כהן: כל ה-70 האלה זה נראה העברה מאוד מסריחה, תגיד לאמיר לוי שאני מתפלא על שהוא חתם על דבר כזה, לא ייאמן לאיזה גבול אפשר לרדת, לאיזה תהומות אפשר.

משה גפני: שוחד.

משה גפני: העיקר שיעביר את מע"מ אפס.

יצחק כהן: אני אומר לך בתור מי שעמד בראש המשרד הזה.

משה גפני: לא, זה חמור מה שהוא אמר.

עיסאווי פריג': באמת, ניסן, מה שאתה שומע, בדקת, שאלת?

ניסן סלומינסקי: בוודאי.

יצחק כהן: מה שאתה שומע זה הקומבינה שהוא עשה.

ניסן סלומינסקי: אם הוא היה - - -

משה גפני: לא, זה תמורת מע"מ אפס, זה השוחד.

ניסן סלומינסקי: בבקשה, סתיו.

עיסאווי פריג': אתה אומר דברים חמורים מאוד.

יצחק כהן: כל העברה הזו חמורה מאוד, רבותיי.

יצחק כהן: אני מזהיר אתכם חברי ועדת הכספים, מי שיצביע בעד העברה, מצביע בעד העברה פלילית חד משמעית.

משה גפני: שוחד.

ניסן סלומינסקי: זה בקטן.

ניסן סלומינסקי: העברה הקודמת של המיליארד זה השוחד, גם את זה הם ניסו.

משה גפני: זה שוד.

משה גפני: אתה יודע מה, שיתבעו אותי לדין שאני אומר שזה שוחד.

עיסאווי פריג': אתה אומר דברים מאוד חמורים - - -

יצחק כהן: שיבואו לחקור את זה, אני רוצה שיחקרו את זה.

יצחק כהן: אני כבר מודיע לך, העברה הזאת תעבור לוועדת ביקורת המדינה, אני מודיע לכם.

עיסאווי פריג': אתה אחראי לכל מלה שאתה אומר?

יצחק כהן: לגמרי.

יצחק כהן: העברה הזאת תעבור לוועדת ביקורת המדינה.

משה גפני: הוא לא היה מביא את המע"מ אפס בפגרה אם לא השוחד.

סתיו שפיר: אלה ימים בהם אנחנו היינו צריכים להעביר כסף לטובת הרבש"צים בעוטף עזה.

סתיו שפיר: היינו צריכים להתכנס לפה כדי להעביר את הרבש"צים לעוטף עזה.

סתיו שפיר: היינו צריכים להעביר כסף ליישובי הדרום לטיפול בטראומה של הילדים.

סתיו שפיר: כסף לאשקלון ולשדרות, ולעובדים, ולנחל עוז שלא חוזרים עדיין לבית, ובמקום זה אנחנו מתכנסים כדי להעביר כסף לבית היהודי.

סתיו שפיר: ב-2013, העברה למשרד לשירותי דת גדלה, הגדילה את התקציב שלהם ב-250 מיליון שקלים.

סתיו שפיר: ב-2014, העברות למשרד לשירותי דת הגדילו את התקציב שלהם, ועוד לא סיימנו את 2014, כבר בכמעט 300 מיליון שקלים, וזה לא כולל את העברה הזו.

סתיו שפיר: התמיכה בשירותי דת בתוך העברה הזאת התנפחה ב-2014, ושוב, עוד לא סיימנו את השנה כבר ב-530%.

סתיו שפיר: עכשיו מה מסתתר בתוך התקנה הזאת 046202 של המשרד לשירותי דת?

סתיו שפיר: מסתתרת שם הדבר הנחמד הזה שנקרא המצאה הזאת של נפתלי בנט שנקראת מנהלת הזהות היהודית.

סתיו שפיר: ומה מינהלת הזהות היהודית עושה לפחות לפי הפרסומים, כי עדיין לא התפרסם שום דבר רשמי, אבל זה מהודעות לעיתונות.

סתיו שפיר: זה בשמונה ספרות, אתה לא רואה את הפרוט של השמונה ספרות.

סתיו שפיר: מופיע בתוך מנהלת הזהות היהודית, היא עושה פעילות מסיונרית בבתי ספר במטרה להכשיר את הילדים הזכים במה זה זהות יהודית, אורתודוקסית, שמאמינה בארץ ישראל השלמה, שמתנגדת - - - וכל הסכם שלום וכו' - אמונותיו של נפתלי בנט.

סתיו שפיר: אבל מי גם העמותות שדרכן מסופק החינוך מחדש הזה לילדי ישראל?

סתיו שפיר: עמותות שכמעט כולן מקורבות - - -

זבולון כלפה: עזבי, סתם - - -

סתיו שפיר: אתה לא תפריע לי, חבר הכנסת זבולון כלפה.

עיסאווי פריג': היא נגעה בנקודה - - -

סתיו שפיר: למה אתה מפריע, כי זה לא נכון?

סתיו שפיר: אתה מפריע כי אתה לא רוצה שישמעו את האמת?

זבולון כלפה: - - -

ניסן סלומינסקי: זבולון, לא להפריע בבקשה.

סתיו שפיר: עמותות שבראשן עומדים מקורבים לבית היהודי.

סתיו שפיר: והשאלה האם זה הדיל, או חלק מהדיל, כי אני בטוחה שנגלה עוד סביב העברת חוק המע"מ.

סתיו שפיר: איך משרד האוצר לא מתבייש לבוא לפה ולהעביר כזאת העברה?

סתיו שפיר: בימים שבהם צריך להעביר כסף ליישובי הדרום, אתם, כל מה שמעניין אתכם, זה לספק את הבוחרים שלכם, ואת החברים שלכם, ואת המקורבים שלכם בבית היהודי, ולהעביר כסף לזהות היהודית.

זבולון כלפה: את דואגת ליישובי הדרום, את דואגת להם.

זבולון כלפה: למי את דואגת?

סתיו שפיר: כן, אני דואגת להם.

זבולון כלפה: את דואגת?

סתיו שפיר: אתה שלא היית פה לפני רגע כשהצבענו על קיצוץ בתחבורה ציבורית לא דואג להם, אתם רק מדברים.

סתיו שפיר: אתם באים לפה כדי לדבר.

עיסאווי פריג': נגעה בנקודה מאוד רגישה.

עיסאווי פריג': נגעה באמת.

סתיו שפיר: כשמדובר בהעברות של כסף, את הכסף אתם מעבירים - - - הפוליטיים שלכם.

סתיו שפיר: עוסקים בקומבינות, קומבינה, קומבינה, ומאפשרים פשוט שחיתות, זה מה שאתם מאפשרים פה.

סתיו שפיר: דאגה לתושבי הדרום, ממש מעניין אתכם הדרום, דבר אחרון שמעניין אתכם.

סתיו שפיר: מעניין אתכם יהודה ושומרון, חוץ מזה מדינת ישראל לא קיימת בשבילכם, תתביישו לכם.

סתיו שפיר: קוראים לעצמכם ציונים, כל מה שמעניין אתכם זה מה שקורה בשטחים, זהו.

סתיו שפיר: ישראל לא קיימת, שדרות מבחינתכם לא קיימת.

סתיו שפיר: נחל עוז, לא מעניין אתכם מה יקרה להם.

זבולון כלפה: - - - שקרים, מלה אחת לא אמת, מלה אחת לא אמת.

סתיו שפיר: ניר עם לא מעניין אתכם מה יקרה להם, זה הכול.

סתיו שפיר: שקל אחד לא העברתם לדרום היום, שקל אחד.

סתיו שפיר: שקל אחד לא עובר היום ליישובי הדרום באשמתכם, כי אתם את הדיל הפוליטי שלכם לא עושים לטובת יישובי הדרום.

<קריאות: - - -

סתיו שפיר: את הדיל הפוליטי שלכם אתם עושים אך ורק לטובת מפלגת הבית היהודי.

סתיו שפיר: זה כל מה שמטריד אתכם כל היום.

סתיו שפיר: תתבייש לך שלא אמרת פה שהיום יעברו כספים, כל הכסף הזה היה צריך להעביר לדרום.

סתיו שפיר: תתבייש.

יעקב אשר: - - -

יצחק כהן: אני מבין שכולם רבים על התפקיד יושב ראש הבית היהודי.

יעקב אשר: מאיפה אתה יודע?

יעקב אשר: מאיפה אתה מכיר את ההעברות האלה?

סתיו שפיר: אתה מפריע לי, רק כי אתה יודע שזה נכון.

ניסן סלומינסקי: רק אני רוצה להראות לכם דוגמה של שקר בעזות מצח שעל זה בונים.

סתיו שפיר: של שקר.

ניסן סלומינסקי: אין כאן שום דבר שקשור לזהות יהודית, אבל את בנית על זה - - -

ניסן סלומינסקי: אבל את בנית על זה, וכבר - - - והכול זה.

סתיו שפיר: תיכנס, קדימה, תפרט, אני רואה את זה בתוך התקנה.

ניסן סלומינסקי: את לא רואה את זה בתוך התקנה, את לא מבינה.

סתיו שפיר: אז תשלח לכולם את החשבון - - -

ניסן סלומינסקי: אותה דרך שאת עובדת כל הזמן.

סתיו שפיר: תשלח לכולם את הפירוט, תוכיח, ניסן, הכי קל, תוכיח, תפתח את התקציב, תראה לנו.

סתיו שפיר: כשהתקציב לא שקוף- - -

ניסן סלומינסקי: את מתחילה לדבר, ואת לא נותנת לאף אחד לדבר, אז חבל על הזמן.

סתיו שפיר: לא, כי אתה טוען עליי שאני משקרת.

ניסן סלומינסקי: כשאת משקרת - - -

סתיו שפיר: אתה טוען עליי שאני משקרת, בשעה שאתה קודם גירשת אותי מהוועדה, כדי שאני לא אכתוב את השקרים שלך ברוב חוצפתך.

סתיו שפיר: שים עצמך בוועדה - - - ושזה אתה אומר פה, אתה משקר פה.

ניסן סלומינסקי: לא, בנית הכול על זהות יהודית, אומר לך האיש אין כאן אף מלה - - -

סתיו שפיר: תוכיח לי.

ניסן סלומינסקי: אז הוא ידבר עוד מעט.

<קריאות: - - -

סתיו שפיר: קדימה, תסיים, אני מבטיחה לך שאני אשתוק ברגע שתגיד - - -

יצחק כהן: כל ה-70 מיליון האלה זה שחיתות.

ניסן סלומינסקי: הייתי לוקח אותך ללוויות שלנו שלא - - -

סתיו שפיר: איזה חוצפה, אני לא מאמינה שאתה אומר את זה, ללוויות?

סתיו שפיר: זה מה שאתה אומר?

ניסן סלומינסקי: את מדברת שלא מעניין אותנו כלום בדרום?

סתיו שפיר: אתה רוקד על הדם?

סתיו שפיר: משתמש עכשיו בדם של חיילים שנהרגו למען המדינה כדי - - - העברה כספית לבית היהודי?

ניסן סלומינסקי: תגידי לי, את השתגעת לגמרי?

ניסן סלומינסקי: מה את אמרת לפני דקה?

ניסן סלומינסקי: שלא מעניין אותנו הדרום, לא מעניין אותנו שום דבר?

סתיו שפיר: אם היה מעניין אותך הדרום, היום היית מעביר לדרום כסף.

סתיו שפיר: תפסיקו כבר לרקוד על הדם ולהשתמש במלחמות ובהקרבה של החיילים שלנו.

ניסן סלומינסקי: תפסיקי לבלבל את המוח, את לא מבינה - - -

יצחק כהן: סתיו, דברי על ה-70 מיליון האלה, כל זה שחיתות.

ניסן סלומינסקי: - - להעביר לך את זה כל הזמן, את לא מבינה כלום, חוץ מדבר אחד.

סתיו שפיר: זה שחברי הוועדה יכולים להמשיך לדון שמה שקורה פה זה פשוט ביזיון.

סתיו שפיר: אתה מבזה את חיילי צה"ל בשביל לעשות - - -

ניסן סלומינסקי: ככה את נכנסת, אני מבזה אותם אה?

סתיו שפיר: אין לך שום בושה.

סתיו שפיר: חיילי צה"ל כדי להעביר את - - -

ניסן סלומינסקי: אני מבזה אותם?

ניסן סלומינסקי: את לא מתביישת?

ניסן סלומינסקי: את לא שומעת מה שאת אומרת.

סתיו שפיר: הלוויות אתה אומר לי, הלוויות.

ניסן סלומינסקי: לא מעניין אותנו הדרום, לא מעניין אותנו - - -

יצחק כהן: זה שימוש ציני מה שעשית, ניסן.

ניסן סלומינסקי: זה מה שאת אומרת?

ניסן סלומינסקי: זה בושה שאת אומרת, מכניסה שקר כמו בכל דבר, זהות יהודית, ועל זה בנית הרצאה שלמה שאין כאן שום דבר מזהות יהודית, ושום דבר - - -

סתיו שפיר: ניסן, אתה עשית לעצמך את השרות הכי טוב, קדימה, תחליף את השרות הכי טוב לעצמך.

סתיו שפיר: תמשיך לרקוד על הדם במקום לענות לשאלות.

ניסן סלומינסקי: זה הדרך שלך כל הזמן, וחבל.

ניסן סלומינסקי: אני משתדל לא להתייחס לזה, הכול שקר אצלך, אבל לפעמים זה עובר כבר את הגבול.

סתיו שפיר: במקום לענות לשאלות, במקום לספר את האמת, תמשיך את הציניות הזו, פשוט.

סתיו שפיר: תמשיך, הכי טוב.

יצחק כהן: העברה הזאת היא בעצמה קטסטרופה.

ניסן סלומינסקי: בסדר, זה משהו אחר.

עיסאווי פריג': העברה הזו על הדרך.

עיסאווי פריג': אנחנו בזמן מלחמה אפשר להעביר על הדרך - - -

יצחק כהן: 2 מליון.

ניסן סלומינסקי: בבקשה, ליצמן.

יעקב ליצמן: אדוני היושב ראש, נתחיל מדבר כללי לכל העברות.

יעקב ליצמן: אנחנו שאלנו כאן הרבה שאלות, ברוב התשובות שקיבלנו מפקידי האוצר.

זבולון כלפה: יותר נכון לא קיבלנו.

יעקב ליצמן: ברוב התשובות שקיבלנו מהם שיעבירו לנו את הנתונים.

יעקב ליצמן: אני יכול להעיד לך, מאז שאני כאן בוועדת כספים, מעולם לא קיבלתי נתונים מהשאלות שקיבלתי מהם.

יעקב ליצמן: אז או שהם לא שולחים, או שהם שולחים אליך ואני לא מקבל, עובדה שלא קיבלתי מעולם שום העברות, שום העברות לכל הדברים.

יעקב ליצמן: אני מוחה על זה, ואני רוצה שיהיה כאן מובן חד משמעי לא מקבלים.

יעקב ליצמן: אני אשאל שאלות, אני יודע שיגידו לי עוד מעט שהעבירו לנו.

יעקב ליצמן: אני אומר לך באחריות עד לרגע זה, אני אשמח מאוד שבישיבה הבאה מחר, אני אקבל את התשובות.

יעקב ליצמן: שנית, אני רוצה לדבר איתך על עצם הדבר.

יעקב ליצמן: מיגון מבני דת, איזה מבני דת, איפה מבני דת, אני רוצה לדעת איזה מבנים, לא הערים, גם לא הערים, לא מעניין אותי.

יעקב ליצמן: אני רוצה לדעת איזה מבני דת הם הולכים למגן.

יעקב ליצמן: אני רוצה לבוא, לפרסם בריש גלי שאני יודע לתבוע מהם עוד חצי שנה לגבי המיגון.

יעקב ליצמן: אני יכול להגיד לך שניהלתי בזמנו את המאבק באשקלון על בית החולים, אני רציתי להביא 28 מיליון שקל למיגון ומנהל בית החולים אז התנגד, וחשב אני לא רוצה בגלל הקברים, באמת לא רציתי לעקור את הקברים.

יעקב ליצמן: הייתי בסיור שם לפני שלושה, ארבעה שבועות באמצע המלחמה.

יעקב ליצמן: אני יכול להגיד לך שחצי מבית החולים עדיין לא מוגן, אמרו לי שתוך שנתיים ויהי מוגן.

יעקב ליצמן: בית החולים עומד בבנייה זה שש וחצי שנים מאז, ועוד מעט זה ייקח לדעתי עוד שנה וחצי, עוד שלוש שנים, לא יודע כמה.

יעקב ליצמן: בית החולים היה צריך לפנות אותו חצי בגלל שלא היה מיגון, בגלל הכבוד של מנהל הקודם של בית החולים.

יעקב ליצמן: זה מראה לך שגם על הנושא הזה שמבטיחים מיגון – אני רציתי להביא 28 מיליון למגן.

יעקב ליצמן: אני רוצה לדעת איפה המגנים, על איזה מקומות, ואני רוצה לדעת את זה עד מחר.

יעקב ליצמן: עכשיו גם פיתוח בתי עלמין.

יעקב ליצמן: אתה אומר ככה, אני שאלתי אותו אם הוא יודע מה זה קבורה חילונית.

יעקב ליצמן: אני רוצה שהוא יסביר לי מה זה, אני לא יודע.

יעקב ליצמן: לא קוברים באדמה?

ניסן סלומינסקי: בסדר, שאלת שאלה ותקבל תשובה.

יעקב ליצמן: אני מדגיש, אדוני, אני אבקש שהוא יסביר לי.

יעקב ליצמן: הוא מקבל כרגע תדריך מה זה חילונית.

יעקב ליצמן: לא, אל תדריך אותו, תן לו.

יצחק כהן: תפרט מה-8 מיליון כמה לכל דבר הולך.

יצחק כהן: כמה שקלים הולכים למיגון - - -

יעקב אשר: ודאי, יש פירוט מלא.

יעקב ליצמן: אני מדבר בעיקר כרגע לסתיו.

יעקב ליצמן: את יודעת, תבדקי את כמה כסף העבירו למיחשוב מתי?

יעקב ליצמן: אני אשאל אותם בעצם, אבל גם לא נקבל תשובה.

יעקב ליצמן: מתי בפעם האחרונה העברתם למשרד הדתות עבור מיחשוב – לפני שנה, חצי שנה, תבהירו לי מתי העברה, ואני מבקש, אם את יודעת להגיע לזה כי הם לא יתנו לי תשובה.

יעקב ליצמן: 45 מיליון שקל, אני אומר לך, האיש שהיה ממונה על משרד הבריאות, שזה טיפה כוח אדם אחד יותר ממשרד הדתות, אני יכול להגיד לך זה בפחות מכסף השתמשתי לכל משרד הבריאות על מיחשוב, לכן לא יודע מה זה הסיפור הזה.

יעקב ליצמן: הדבר האחרון שעני מצטרף לכל השאלות, שיגידו לנו, הכסף שקיבלנו עבור שמיטה שעבר כאן – זבולון, כמה?

זבולון כלפה: 100.

יעקב ליצמן: האם הכסף הזה מצטרף לכסף שהועבר אליך, או זה קופה נפרדת שאנחנו לא יודעים מה עם הכסף הזה.

יעקב ליצמן: אם זה היה בדיוק הכסף הזה שזבולון קלפה בוועדה, לא אישי, בוועדה.

משה גפני: זה הוועדה בראשותך.

יעקב ליצמן: זה כבר אמרנו.

יעקב ליצמן: עכשיו אנחנו מדברים על הכסף הזה, לכן אני רוצה לדעת מה התקציב בכלל.

יעקב ליצמן: כמה כסף יש בשמיטה, והאם יש בדעתכם עוד חודשיים, עד השמיטה, להעביר עוד כסף נוסף לוועדה.

יעקב ליצמן: תודה.

יצחק כהן: רק שתדע לך, בראשות המסים מערכת גיבוי פחות מרבע מהסכום הזה.

אראל מרגלית: אני רוצה לעשות קורלציה.

משה גפני: מה שאומר מכל השאלות האלה שזה שוחד, שוחד שקיבלתם.

אראל מרגלית: תראו, רבותיי, הייתי אתמול במכללת ספיר, והיום נפתח שם סמסטר קיץ, זה מרגש.

אראל מרגלית: יושבים שם 7,000 סטודנטים מכל הארץ, חוזרים ללמוד, הולכים וגרים באותם קיבוצים ליד, באמת זה מרגש.

אראל מרגלית: מקום אחרי מקום, אני דווקא אתמקד בספיר.

אראל מרגלית: בכל מקום ברור לחלוטין שצריכים איזושהי עזרה, מעבר לעזרה שאנחנו נתנו ונתנו מהר, צריכים עזרה.

אראל מרגלית: אני אתן לכם דוגמה.

אראל מרגלית: סטודנטים שגרים ההכנסה הגדולה של חלק מהקיבוצים של ניר עם ואחרים מעבר לכביש זה מהשכירות, ויש שם 150, 130, 50 סטודנטים שזה הרבה מאוד מהאחריות.

אראל מרגלית: הסטודנטים בקיץ כמעט לא הרוויחו כסף מהעבודות שהיה להם שם בדרום, כי הרבה מאוד מהסטודנטים האלה הם סטודנטים בעבודות זמניות.

אראל מרגלית: אז ברגע שאתה עובד והעסק הקטן, בעצם, המחזורים היו מאוד קטנים, אז שיחררו את החבר'ה שהם העובדים הזמניים מהסטודנט וכו'.

מיכל בירן: הוא מדבר לעניין, תן לו לסיים.

ניסן סלומינסקי: הוא מדבר לעניין, אבל - - -

אראל מרגלית: אני נותן את הדוגמה.

אראל מרגלית: הם זקוקים לכסף, לעזרה קלה.

אראל מרגלית: היינו יכולים לעזור להם עכשיו כדי שאפשר יהיה לשלם את שכר הדירה כדי שיגורו שם.

אראל מרגלית: אם הם יגורו שם ויחזרו לסמסטר, ויחזרו לעבוד, ויחזרו ללמוד ויחזרו לעשות את הדברים המדהימים שהם עושים, זה מבחינתנו לא פחות גדול משום ניצחון צבאי אחר, זה דבר אחד.

אראל מרגלית: אני עברתי נושא נושא, בית ספר, בית ספר, מקום, מקום, מתנ"ס – המתנ"ס שם, אתם יודעים המתנ"ס בשדרות זה מתנ"ס שעכשיו חזר המנהל שהיה והחזירו אותו.

ניסן סלומינסקי: היית במכללת חמדת הדרום?

אראל מרגלית: לא, לא הייתי, אני הולך לכל מקום.

אראל מרגלית: מי שמזמין אותי אני בא.

אראל מרגלית: באמת, הם נמצאים בגרעון מטורף.

אראל מרגלית: עכשיו מה הם עושים שם?

משה גפני: אתה מדבר על ישיבת ההסדר?

משה גפני: אני העברתי להם כשהייתי יושב ראש ועדת הכספים המון כסף, מה שאתה בחיים שלך לא עושה - - -

זבולון כלפה: - - -

אראל מרגלית: זבולון, אתה עושה גדולות - - -

משה גפני: בחיים, לוקחים הכול לעצמכם.

משה גפני: כמה כסף שאני העברתי לישיבת ההסדר הזאת.

משה גפני: .. לא מה שהם עושים לנו.

אראל מרגלית: אתה עושה גדולות בדרום ולמגזר החקלאי בהרבה מקומות.

אראל מרגלית: אבל אני שואל, ניסן, לא בקנטרנות, אני שואל באמיתיות, אם בעת זו אנחנו צריכים לקחת עודף אחרי עודף, ולמשל, ללכת על 45 מיליון למחשוב משרד הדתות במקום לתת את העזרה למרכז ספיר.

סתיו שפיר: לא בהנחה שזה - - -

אראל מרגלית: לתת את העזרה לאותו מתנ"ס יחיד שיש שם בשדרות שעובד ונמצא בגרעון מטורף.

אראל מרגלית: חזר לשם המנהל, יושב – אתה מסתובב שם בפעילויות החברתיות, מדהים.

אראל מרגלית: הוא בגרעון משוגע, לא יודע המדינה – נושא אחרי נושא, יישוב אחרי יישוב, חקלאי אחרי חקלאי זקוקים לעזרה.

אראל מרגלית: זה הזמן להביא למשרד הדתות את כל הכספים האלה שאני לא יודע – אתה יודע, להיכנס לפרויקט מחשוב של 45 מיליון שקל במשרד הדתות, היינו בכמה פרויקטים מחשוב בחיים.

אראל מרגלית: זה נראה כאילו סדרי עדיפויות שלנו השתבשו לחלוטין.

ניסן סלומינסקי: אני רק רוצה להזכיר שהמדינה – שוב, אני לא יכול להיות הפטרון של המדינה - הולכת בשלושה מעגלים שונים, נותנת פתרונות למה שאתה אומר גם בנושא של הנזקים.

סתיו שפיר: איזה פתרונות?

ניסן סלומינסקי: נזקים עקיפין.

אראל מרגלית: כל כך הרבה אנשים נשארים בלי פתרון.

אראל מרגלית: הם גם קצת נעלבים, הם נעלבים מהאופן שבו רשות המסים מתייחסת אליהם.

אראל מרגלית: אני אומר לך, ישבתי עם קבוצה - - -

ניסן סלומינסקי: לא, רק אישרנו את זה הרי בשבוע שעבר.

ניסן סלומינסקי: דבר שני, המדינה החליטה לתת לרשויות סדר גודל של 420 מיליון רק לרשויות שם.

אראל מרגלית: זה תקנה 1846.

ניסן סלומינסקי: וחוץ מזה שר האוצר החליט גם לקצץ - - -

סתיו שפיר: זה לא נכון, זה לא סכום חדש, זה עבר גם בשנה שעברה.

ניסן סלומינסקי: חוץ מזה, שר האוצר החליט גם לחזק את מוסדות החינוך, את המכללות ספיר וכל אלה.

סתיו שפיר: בכמה כסף?

סתיו שפיר: 6 מליון שקלים.

סתיו שפיר: 6 מיליון עברו לכל המוסדות, מוסדות החינוך בדרום, ופה אתה רוצה להעביר עשרות מיליונים זה הפרופורציה שלך?

ניסן סלומינסקי: אין לי פרופורציה.

סתיו שפיר: אתה זורק כמה שקלים לדרום כדי להגיד שאתה דואג להם?

ניסן סלומינסקי: יש התייחסות לנושא.

סתיו שפיר: יש התייחסות כמה שקלים לדרום, ועשרות מיליונים יעברו למועצות הדתיות ולמינהלת הזהות היהודית.

משה גפני: אתה מביא את הכסף הזה עכשיו לאישור בתור שוחד.

משה גפני: שוחד כדי להעביר את המע"מ אפס שאתה לא מאמין בו.

ניסן סלומינסקי: טוב.

משה גפני: מה טוב?

משה גפני: למה הזכרת את הישיבה בשדרות בשביל לעצבן אותי?

משה גפני: לא, בשביל לעצבן אותי שאני העברתי לשם כסף?

משה גפני: הפכתי את הישיבה שם למבצר.

ניסן סלומינסקי: סלח לי, אני לא רוצה להזכיר לך מאיפה הגיע הכסף הזה.

משה גפני: באמת?

משה גפני: אני אביא את העברות מה שהיה פה מאיפה הגיע הכסף.

משה גפני: אתם כופרים לטובתי.

ניסן סלומינסקי: לא כופרים לטובתך.

משה גפני: כן כופרים.

ניסן סלומינסקי: אני משבח אותה.

משה גפני: אתה לא משבח שום דבר.

משה גפני: אתם הבאתם את הכסף.

משה גפני: הייתם באופוזיציה לא היה לכם שקל.

ניסן סלומינסקי: איך כתוב?

ניסן סלומינסקי: "חבל שזיקנתו ביישה את בחרותו".

ניסן סלומינסקי: אתה מכיר את הברייתא.

משה גפני: היו נותנים לך מיליון שקל ומשתיקים אותך כמו היום.

משה גפני: אני העברתי את הכסף, אתם לא מכירים בטובה הזאת.

ניסן סלומינסקי: מכירים מאוד.

משה גפני: אתם תשלמו את המחיר הזה.

משה גפני: אתם הבאתם כסף לישיבה בשדרות?

משה גפני: באמת, כל הכספים שקיבלתם, אתם לא מכירים בטובה הזאת.

משה גפני: קונים אותך בכמה שקלים.

משה גפני: מע"מ אפס, אתה מאמין בחוק הזה שאתה הולך להביא היום?

משה גפני: זה נכון שאני גבר אז אני פחדן, והיא אשה והיא אמיצה.

חנא סוייד: אדוני היושב ראש, יש לי שאלה, אולי היא רטורית, אבל אשמח שנקבל עליה תשובה גם.

חנא סוייד: אין ספק שהדיון שמתקיים עכשיו, מתקיים בצל של חוק מע"מ אפס.

חנא סוייד: חוק מע"מ אפס זה חוק שבא להיטיב ולתת מענקים בנושאי דיור למשפחות שונות וזה טוב.

חנא סוייד: כשאני רואה שבהעברות התקציביות בסעיף 42, מעבירים מסעיף מענקי בינוי ושיכון, עכשיו כשרוצים לתת הטבות ומעניקים בחוק אחר שהוא סיפור על העץ, מוציאים מה שיש מסעיף תקציבי שנקרא מענקי בינוי ושיכון.

חנא סוייד: עכשיו החכמה הטריוויאלית, אדוני היושב ראש, החכמה אומרת שאם אתה תופס שאתה נמצא בבור, קודם כל תפסיק לחפור.

חנא סוייד: מה שעושים כאן לדעתי זה טיפשות.

חנא סוייד: הכסף שישנו כאן, ושאפשר לתת אותו כמענקי בינוי ושיכון, מעבירים אותו למטרות אחרות כאשר שמים את יהבכם על חוק שכמעט ודאי שהוא לא יעבור, כי הוא לא הגיוני לחלוטין.

חנא סוייד: לכן אני רק רוצה להראות מה הפרדוקס שאנחנו נמצאים כאן פה.

ניסן סלומינסקי: יפה מאוד, תודה רבה על הנעימות ועל הזמן.

ניסן סלומינסקי: תשובות, רבותיי, מי ששאל וגם מי שהשאלות הדאיג אותו אז יש תשובות.

ניסן סלומינסקי: בבקשה.

משה גפני: יש פה גם נציג של המשרד לבטחון פנים לגבי השוחד?

<יובל טלר: ה-8 מיליון שנועדו לתגבור פעולות המשרד מחולקים באופן הבא.

משה גפני: השאלה הראשונה הייתה מתי זה הוכן.

משה גפני: מתי הכינו את זה?

<יובל טלר: הפנייה הוכנה כבר לפני כחודש, ונשלחה לוועדה.

יעקב ליצמן: היו שינויים בינתיים?

<יובל טלר: לא היה שינוי, ונשלחה לוועדה לפני כשבועיים.

משה גפני: למה?

ניסן סלומינסקי: תמשיך הלאה.

<יובל טלר: מבחינת התקצוב הוצאה של ה-8 מיליון.

<יובל טלר: מיליון וחצי שמיועדים לקבורה חילונית, ומתן תמיכות לקבורה אזרחית, קבורה חילונית.

<יובל טלר: 1.2 מיליון שמיועדים למיגון מבני דת.

<יובל טלר: 3.3 מיליון שקלים שמיועדים לפיתוח בתי עלמין.

<יובל טלר: מיליון שקלים שמיועד לשמיטה, ועוד מיליון שקלים לביקורת פנימית בחשבות.

יצחק כהן: זה לא כתוב החשבות.

יעקב ליצמן: כמה השמיטה?

<יובל טלר: מיליון שקל.

יעקב ליצמן: וכמה קבורה חילונית?

<יובל טלר: קבורה חילונית מיליון וחצי.

יעקב ליצמן: אין שמיטת קרקעות על החילונים?

יעקב ליצמן: הוא לא הסביר לי מה זה חילוני.

<יובל טלר: תגבור של הפעולות המועצות הדתיות.

משה גפני: בסעיף הראשון אתה תסביר לנו מה זה שמיטה.

ניסן סלומינסקי: לא, אל תסביר מה זה שמיטה ומה זה חילונית.

יעקב ליצמן: לא, סתימת פיות עוד פעם?

ניסן סלומינסקי: כן, סתימת פיות.

<יובל טלר: 7 מיליון שמיועדים לתגבור פעילות המועצות הדתיות.

משה גפני: אנחנו מבקשים פירוט למה הולך המיליון שקל - - -

יצחק כהן: החשבות לא מופיע, הוא אמר חשבות.

ניסן סלומינסקי: הוא נותן לך את התשובות.

יעקב ליצמן: הוא לא עונה.

יצחק כהן: לא כתוב העברה.

ניסן סלומינסקי: הוא כן עונה.

יעקב ליצמן: אני שאלתי אותו מה זה קבורה חילונית.

ניסן סלומינסקי: הוא עונה מה שהוא עונה.

יצחק כהן: חשבות זה נושא חדש.

ניסן סלומינסקי: בבקשה, הרב יצחק.

יצחק כהן: לא, אתה בבקשה.

יצחק כהן: החשבות לא מופיע.

ניסן סלומינסקי: שמענו אותך, נקודה.

יצחק כהן: לא, אני רוצה שהוא ייתן לי תשובה על זה, נו, אז מה אם שמעת.

ניסן סלומינסקי: שמענו אותך, נקודה, דיי.

יצחק כהן: החשבות לא מופיע, זה נושא חדש.

ניסן סלומינסקי: בסדר, נושא חדש.

<יובל טלר: ה-7 מיליון שמיועדים לצורך תגבור של המועצות הדתיות - - -

משה גפני: לא, אבל למה אתה לא עונה לי?

יצחק כהן: לא, אתה בבקשה.

ניסן סלומינסקי: הרב משה, אני אעצור אותו באמצע ואני אצביע.

יעקב ליצמן: אתה חייב להוציא תשובות.

משה גפני: - - - מיליון שקל.

יצחק כהן: חשבות, איפה מופיע חשבות בסעיף?

ניסן סלומינסקי: בבקשה.

אראל מרגלית: החשבות, האם מתכוון לייעוץ חשבונאי, אני רוצה להבין, אני בא לקראתו.

ניסן סלומינסקי: תן לו שהוא יסביר.

<יובל טלר: 7 מיליון שקלים שמיועדים למועצות הדתיות, מתוכם 2.5 לתגבור הפעילות שעליהם שאלתם שמדובר בקנייה של פילטרים ומסננים למקוואות, ולשיפוץ של מקוואות ולמערכות חימום למקוואות.

<יובל טלר: ובנוסף ל-4.5 למתן ייעוץ חשבונאי למועצות הדתיות.

יצחק כהן: מה זה?

אראל מרגלית: זה החשבות.

<יובל טלר: לחשבים מלווים.

<יובל טלר: נמצא אתנו סמנכ"ל מנהל אגף תקציבים.

<יחזקאל כהן: אני מנהל אגף בכיר לתקצוב ותכנון המשרד לשירותי דת.

<יחזקאל כהן: ה-4.5 שאתם רואים לייעוץ חשבונאי, לתוך ה-7 מיליון שקל מיועדים לחשבים מלווים, ליווי תכניות הבראה במועצות הדתיות.

משה גפני: כמה כסף?

יצחק כהן: מי החשבים?

יצחק כהן: אתה יכול להגיד לי מי החשבים?

ניסן סלומינסקי: תמשיך הלאה.

סתיו שפיר: אלה עובדי המשרד, או שזה עובדים חיצוניים?

יצחק כהן: מי זכה במכרז?

ניסן סלומינסקי: תמשיך הלאה.

סתיו שפיר: מי זכה במכרז זו שאלה לגיטימית.

ניסן סלומינסקי: הלאה.

סתיו שפיר: מה זה הלאה?

סתיו שפיר: מי זכה במכרז?

ניסן סלומינסקי: בסדר, אז הוא יעביר לך את זה בכתב.

סתיו שפיר: לא - - - כי תמיד אתה אומר בכתב, ובסוף אין בכתב.

<קריאות: - - -

ניסן סלומינסקי: תמשיך הלאה, בבקשה.

סתיו שפיר: מה זה יאללה, מי זכה במכרז?

<יובל טלר: אנחנו לא יודעים מי זכה במכרז.

סתיו שפיר: אתם לא יודעים מי זכה במכרז?

יצחק כהן: היועץ האסטרטגי.

<קריאות: - - -

ניסן סלומינסקי: דיי, מספיק כבר.

סתיו שפיר: אתה דובר משרד האוצר.

ניסן סלומינסקי: מספיק כבר לבזבז זמן, תפסיקי עם זה כבר, דיי.

סתיו שפיר: אני רוצה להבין מי - - -

ניסן סלומינסקי: הוא יעביר לך את הנתון.

יעקב ליצמן: לא מעבירים לנו שום נתונים, ניסן.

סתיו שפיר: כל התקופה שלנו בוועדת כספים, העבירו לי רשימות חמש פעמים אולי מכל השאלות ששאלתי.

ניסן סלומינסקי: בבקשה, שיעביר לך את זה גם.

סתיו שפיר: חמש פעמים על כל השאלות ששאלתי.

סתיו שפיר: אחר כך אתה אומר שאני משקרת כשזה עובר למקומות שלכם.

סתיו שפיר: אם זה כזה שקר, למה אתה מפחד שהוא יגיד את האמת?

<יובל טלר: - - - בעקבות דיון שהיה בוועדת הכספים - - -

סתיו שפיר: אתה מקבל תוספת שכר על זה שאתה מדבר את משרד האוצר?

<יובל טלר: המועצות הדתיות מתוקצבות בחלקן על ידי הרשויות המקומיות, ובחלקן על ידי המשרד לשירותי דת.

<יובל טלר: פעם בשנה נקבעים הקריטריונים לשיעור התקצוב על ידי השר לשירותי דת ועל ידי שר האוצר, והקריטריונים באים לדיון בוועדת הכספים.

<יובל טלר: הקריטריונים יובאו לדיון, וועדת הכספים החליטה על הרחבה של הקריטריונים כך שתתוגבר ההשתתפות של המשרד לשירותי דת בתקציב של מועצות דתיות שנמצאות באשכול חברתי ארבע, ונמצאות באזורי הדרום - זה בנושא של ההשתתפות של המשרד לשירותי דת.

יעקב ליצמן: לא, קבורה חילונית לא הסברת מה זה.

<יובל טלר: אני אגיע.

<יובל טלר: העברת אחריות על המרכז למקומות הקדושים.

<יובל טלר: העברת האחריות תתבצע כבר בתחילת השנה, זה לא משהו שקרה עכשיו.

<יובל טלר: העברת התקציב - - -

אראל מרגלית: למה זה התבצע?

יעקב אשר: מי החליט על זה?

<יובל טלר: זו החלטת ממשלה על העברת האחריות בין המשרדים.

יצחק כהן: מה זה פינג פונג פעם פה, פעם פה?

ניסן סלומינסקי: רבותיי, בבקשה.

<יובל טלר: הנושא של תקצוב הרשאה להתחייב בסך 45 מיליון שקלים.

אראל מרגלית: בוא, תסביר את זה, בחייך.

<יובל טלר: תקצוב ההרשאה התחייב בסך 45 מיליון שקלים, זה תקצוב שניתן כבר בשנה שעברה.

<יובל טלר: המשרד לשירותי דת התחיל את ההליך של המכרז, המכרז לא הושלם, ולכן הוחלט על תקצוב חוזר של ההרשאה הזאת.

<יובל טלר: ההרשאה לא השתמשו בה בכלל בשנה הקודמת.

יעקב ליצמן: זה לא נרשם?

אראל מרגלית: לא הוצא כסף שנה קודמת?

יצחק כהן: למה לא הוצא?

<יובל טלר: לא חויבה ההוצאה.

יעקב ליצמן: שאלתי אם נרשם.

<יובל טלר: לא חויבה ההוצאה הזאת, ולכן זה לא מועבר כעודף מחויב.

אראל מרגלית: משרד הדתות רוצה לחזור לדוס.

<יובל טלר: המטרה היא ביצוע של תיקצוב המועצות הדתיות, שם מערכות המיחשוב, הם ברמה ובאיכות מאוד ירודה.

<יובל טלר: הנושא של מיגון מבני דת, פיתוח בתי עלמין קבורה חילונית והביקורת הפנימית, מדובר בתקנות של תמיכות שמועברות - - -

אראל מרגלית: סליחה, אז 45 מיליון שקל, זה המכרז שהיה צריך להיות שנה שעברה שלא בוצעה, משום מה זה התעכב.

אראל מרגלית: עכשיו זה מכרז למה?

אראל מרגלית: למיחשוב מחדש של משרד הדתות על מערכת - - -

<יובל טלר: זה לא של משרד הדתות, מדובר במיחשוב של המועצות הדתיות.

<יובל טלר: יש 131 מועצות דתיות שפזורות ברחבי הארץ, 45 מיליון מיועדים לשדרוג מערכות המיחשוב במועצות הדתיות.

יצחק כהן: זה מאה אחוז מימוש למשרד.

אראל מרגלית: אנחנו מביאים להם חשב מלווה ושמים אותם על - - -

ניסן סלומינסקי: זה שיש להם מיחשוב, ברוך השם, הגיע הזמן.

יצחק כהן: יש להם מיחשוב.

<יובל טלר: - - - צורך אמיתי.

<יובל טלר: בנושא של מיגון - - -

ניסן סלומינסקי: רבותיי.

<יובל טלר: פיתוח בתי עלמין ומתן מענה לקבורה חילונית, מדובר בשלוש תקנות של תקנות תמיכות שמשרד לשירותי דת על בסיס התקציב שמועבר מפרסם קולות קוראים, מניסיון העבר הדרישה לתמיכות האלה היא דרישה שעולה בערך פי 4-5 - - -

יעקב ליצמן: תסביר לי מה זה קבורה חילונית.

<יובל טלר: קבורה חילונית, מדובר בקבורה לחסרי דת, קבורה של אנשים שלא רוצים להיקבר במסגרת ההלכה היהודית.

משה גפני: למה הכסף?

יעקב ליצמן: זה לא אותו אדמה?

<יובל טלר: מדובר באזורים נוספים, בשטחים נוספים.

יעקב ליצמן: לא הבנתי מה זה עולה כסף, זה אותו הקרקע, תסביר לי.

ניסן סלומינסקי: רבותיי, נו, באמת, עזוב אותו.

ניסן סלומינסקי: מה אתה רוצה מרפרנט על הנושא?

ניסן סלומינסקי: יש לנו ויכוח עקרוני.

יעקב ליצמן: אני רוצה לדעת למה עולה פי שתיים כסף, ולא הסבירו לי.

ניסן סלומינסקי: רבותיי, אנחנו הולכים להצביע.

משה גפני: היה תשובה על השמיטה?

סתיו שפיר: לא, לא הייתה.

<יובל טלר: לשאלתה של חברת הכנסת שפיר, העברות הגידול בתקציב המשרד לשירותי דת היה הרבה יותר קטן.

<יובל טלר: אני מכיר מספרים הרבה יותר נמוכים, אני יכול לבדוק את זה.

סתיו שפיר: אני שואבת את המספרים מהאתר של משרד האוצר, אז יכול להיות שאתם מטעים במספרים.

סתיו שפיר: אבל הגידול של 533% רק ב-2014.

סתיו שפיר: ב-2013, אגב, זה היה גידול של 1,400.

<יובל טלר: גידול בתקציב הוא גידול שנוגע בהעברת עודפים של תקציבים שמדובר בתקציבים מחויבים שמועברים - - -

סתיו שפיר: אוי, דיי, אני לא יכולה לשמוע את התקציבים המחויבים האלה עוד פעם.

סתיו שפיר: אנחנו חייבים להפסיק להשתמש בטרמינולוגיה - - -

ניסן סלומינסקי: רבותיי, אני מעלה להצבעה.

<קריאות: - - -

משה גפני: למה בשמיטה, להיתר המכירה, למה זה הולך?

סתיו שפיר: סליחה, תפרט מה קורה בתוך התקנה.

ניסן סלומינסקי: רבותיי, העברה מס' 183-185.

משה גפני: אני מבקש התייעצות סיעתית.

משה גפני: יש לי הרבה סעיפים.

יצחק כהן: מתי דנים במע"מ אפס?

משה גפני: אני רוצה להתייעץ עם החברים שלי.

ניסן סלומינסקי: עוד מעט.

יצחק כהן: מע"מ אפס - קיבלת מקדמה 20 מיליון ו-20 מיליון עם אספקת הסחורה, אין שוטף 30.

משה גפני: מה זה קרן הקהילות?

ניסן סלומינסקי: חברים, עוד חמש דקות.

ניסן סלומינסקי: רבותיי, אנחנו ממשיכים.

ניסן סלומינסקי: נגמרה ההתייעצות הסיעתית.

משה גפני: אתה מחדש את הישיבה?

ניסן סלומינסקי: כן.

משה גפני: אני רוצה להגיד לך מה סיכמנו בהתייעצות הסיעתית.

משה גפני: אנחנו סבורים שאנחנו עושים עוול לבית היהודי.

משה גפני: בהתייעצות הסיעתית דיברנו על העניין הזה שאנחנו עושים עוול לבית היהודי.

ניסן סלומינסקי: ולכן?

משה גפני: בהתייעצות הסיעתית דיברנו על זה שיכול להיות שאנחנו עושים עוול לבית היהודי ואני אומר לך מה אנחנו חושבים שצריך לעשות.

ניסן סלומינסקי: קצר.

משה גפני: בסדר.

משה גפני: קצר.

משה גפני: אני לא מדבר שעה אלא רק חצי שעה.

משה גפני: על כל פנים, אנחנו סבורים שאנחנו עושים עוול לבית היהודי ולכן אנחנו סבורים שכל מה שנעשה כאן עם השוחד ועם הכול, קודם כל צריך להאשים את יש עתיד.

משה גפני: יש עתיד אמרו לבוחרים שלהם שהם לא נותנים להתנחלויות, לא נותנים לדברים הדתיים ולא נותנים לכל הדברים האלה.

משה גפני: אנחנו החלטנו למקד את הביקורת שלנו בכל העניין הזה במי שנותן את השוחד ולא במי שמקבל את השוחד.

משה גפני: גם מי שמקבל את השוחד.

יצחק כהן: מי נותן ומי מקבל?

משה גפני: יש עתיד נותנת את השוחד והבית היהודי מקבל.

משה גפני: לכן סיכמנו ש-יש עתיד נותנת כסף להתנחלות.

יצחק כהן: מה היא מקבלת בתמורה?

משה גפני: היא נותנת כסף לנושא הזה.

משה גפני: בתמורה לכך מעבירים להם את מע"מ אפס.

משה גפני: הביקורת הראשונה היא על יש עתיד.

משה גפני: גם אתם מקבלים שוחד אבל הם נותני השוחד.

ניסן סלומינסקי: מי בעד אישור פניות 183 עד 185?

ניסן סלומינסקי: בעד – 7

ניסן סלומינסקי: פניות מספר 183 עד 185 אושרו

ניסן סלומינסקי: הפניות אושרו.

יצחק כהן: רביזיה.

יצחק כהן: בשם הקבוצה.

ניסן סלומינסקי: פניות ממספר 179 עד 181.

משה גפני: אדוני היושב ראש, אתה הבנת מה אני אומר?

ניסן סלומינסקי: הבנתי.

משה גפני: עשינו לכם עוול כי דיברנו רק על מקבלי השוחד.

משה גפני: היה צריך לדבר על מי שנותן את השוחד.

משה גפני: יש עתיד נותנת את השוחד, היא נותנת לכם כסף להתנחלויות, העיקר שתעביר את מע"מ אפס.

משה גפני: סתיו, כשלא היית כאן אמרתי שבהתייעצות הסיעתית החלטנו שצריך לדבר על יש עתיד שנותנת להתנחלויות.

ניסן סלומינסקי: פניות ממספר 179 עד 181 בעמוד 11.

<יובל טלר: מרכז המיפוי ישראל .

<יובל טלר: אגף התקציבים במשרד האוצר.

<יובל טלר: הפנייה נועדה להעברת סכום של כ-13 מיליון שקלים ולתקצוב הרשאה בסך של כשלושה מיליון שקלים למרכז למיפוי ישראל, באופן הבא: תקצוב הוצאה בסך 4.2 מיליון שקלים לצורך שיפור מערכת המידע הגיאוגרפי ושיפור מערכת המחשוב של המרכז.

יצחק כהן: של הקו הירוק.

<יובל טלר: תקצוב הרשאה לצורך הוצאות תפעול שעיקרם בינוי.

<יובל טלר: העברה של 1.1 מיליון שקלים ממשרד התרבות והספורט לצורך ביצוע סקר מתקנים לצורכי המשרד.

<יובל טלר: תקצוב הרשאה להתחייב בסך 3.29 מיליון שקלים לביצוע עבודות מיפוי עבור הרשות למקרקעי ישראל.

יעקב ליצמן: שאלה.

יעקב ליצמן: אולי תסביר לי.

יעקב ליצמן: משרד המדע, החלל והתרבות.

יעקב ליצמן: זה שם המשרד?

יעקב ליצמן: לא תרבות.

משה גפני: כאן זה רשום יחד.

משה גפני: הם מקווים שזה יתאחד.

יעקב ליצמן: כתוב התרבות.

ניסן סלומינסקי: זה השם שהיה בעבר.

יעקב ליצמן: אני יודע.

יעקב ליצמן: זה תרבות וחלל.

אראל מרגלית: זאת תרבות חילונית בחלל.

יעקב ליצמן: למה אתה מוריד מיליון ואלף שקלים מהספורט?

יצחק כהן: באמת לא בסדר.

יעקב ליצמן: בסוף כתוב תכנית מעבר רזרבה כללית.

יעקב ליצמן: כמה יש לך שם?

יעקב ליצמן: מה זה שתיים?

יעקב ליצמן: מה זה השתיים הזה?

<יובל טלר: עודף של אלפיים שקלים.

<יובל טלר: נותר עודף בתכנית מעבר של הרזרבה.

יעקב ליצמן: זאת אומרת, מכל הרזרבות, זה רק אלפיים שקלים.

<יובל טלר: מדובר בתכנית מעבר.

<יובל טלר: לא מדובר ברזרבה.

יעקב ליצמן: שאלתי מה המצב ברזרבה כשאתה כותב אלפיים שקלים.

<יובל טלר: זאת לא הרזרבה.

יעקב ליצמן: הרזרבה היא בסך הכול אלפיים שקלים.

יעקב ליצמן: תסביר לוועדה.

<יובל טלר: אני מסביר שלא מדובר ברזרבה אלא מדובר בתכנית שהיא תכנית מעבר להעברה בין משרדים.

<יובל טלר: משרד התרבות והספורט מעביר.

יעקב ליצמן: על איזה סעיף אתה מדבר?

<יובל טלר: אני אומר.

<יובל טלר: משרד התרבות והספורט מעביר מתקציב המשרד לתכנית המעבר ואנחנו מעבירים מתכנית המעבר לסעיף תקציבי של המרכז למיפוי ישראל.

יצחק כהן: מה אלה האלפיים שקלים האלה?

<יובל טלר: כנראה זאת טעות.

יעקב ליצמן: לא יכול להיות שמביאים לנו פניות עם טעויות.

<יובל טלר: לא מדובר בטעות בפנייה.

<יובל טלר: מדובר בטעות בתקנה עצמה.

יעקב ליצמן: מה זה משנה?

יעקב ליצמן: זאת טעות דפוס.

יעקב ליצמן: אתה לא יכול להביא לנו עם טעויות ואנחנו לא יכולים להצביע בוועדה.

<יובל טלר: כשאני אומר טעות, אני מתכוון לזה שכנראה העבירו מהרזרבה סכום מסוים והשאירו שם בטעות אלפיים שקלים.

<יובל טלר: הטעות תתוקן.

יצחק כהן: מה תתוקן?

יצחק כהן: תביא נייר מתוקן.

ניסן סלומינסקי: זה בסדר.

יצחק כהן: לגבי רשות מקרקעי ישראל.

יצחק כהן: 3,290 מיליון שקלים.

יצחק כהן: מה זה?

ניסן סלומינסקי: הוא ירשום ובסוף ייתן תשובות.

ניסן סלומינסקי: יש עוד שאלות?

משה גפני: כן.

ניסן סלומינסקי: לא נרשמת.

משה גפני: אני מתנצל שלא נרשמתי.

ניסן סלומינסקי: לפנים משורת הדין.

משה גפני: לא לפנים משורת הדין.

משה גפני: לאן אתה ממהר?

משה גפני: אנחנו בפגרה.

יצחק כהן: סתיו, אין לך שאלות?

אראל מרגלית: לי יש שאלות.

משה גפני: אני רוצה להבין האם באמת יש כוונה לפגוע בתכניות הספורט מכיוון שקודם הבנתי מעיסאווי פריג' שאתה נגד הקמת מגרש כדורגל בכפר קאסם.

ניסן סלומינסקי: הפוך.

ניסן סלומינסקי: אני בא לשחק שם.

אראל מרגלית: אני לא מבין למה כפר קאסם בליגה ב'.

אראל מרגלית: לדעתי זאת אפליה.

משה גפני: למה אתה נגד מגרש?

ניסן סלומינסקי: אני נגד מגרש?

ניסן סלומינסקי: למה אני נגד מגרש?

יצחק כהן: בכל מקרה אני אבקש התייעצות סיעתית.

משה גפני: למה אני שואל את זה?

אראל מרגלית: למה אתה שואל את זה?

יצחק כהן: יותר טוב שלא תשאל.

משה גפני: ראשית, אני רוצה להגיד לך שכאשר ליצמן היה יושב ראש ועדת הכספים וכשאני הייתי יושב ראש ועדת הכספים, היה בא אלי חבר ועדה והיה אומר שצריך מגרש כדורגל בכפר קאסם, היינו עוזרים לו בזה.

משה גפני: ודאי לא היינו מורידים לו.

משה גפני: עכשיו, מה אתה הולך לעשות?

משה גפני: אתה הולך להוריד מהספורט, אתה הולך להוריד מיליון ומאה אלף שקלים מהספורט.

משה גפני: זאת אומרת, לא יעשו מגרש.

ניסן סלומינסקי: אם פריג' יבקש ממני, אנחנו נעזור לו.

יצחק כהן: אני מבקש התייעצות סיעתית.

חמד עמאר: ניסן, אני מבקש ממך, אם אתה יכול לתת לי מגרש כדורגל.

ניסן סלומינסקי: לא אמרתי שאני יכול.

ניסן סלומינסקי: אמרתי שאני אעזור.

יצחק כהן: אתה לא הבית היהודי.

יצחק כהן: אתה לא תקבל.

יצחק כהן: תהיה הבית היהודי, תקבל.

משה גפני: אנחנו באמת נצטרך לעשות התייעצות סיעתית.

אראל מרגלית: זה בגלל כמות המדליות.

אראל מרגלית: החלטנו להוריד.

משה גפני: אתה אמרת שאתה תיתן כסף למגרש הכדורגל בכפר קאסם.

ניסן סלומינסקי: לא.

ניסן סלומינסקי: אמרתי שנשתדל לעזור לו.

אראל מרגלית: אני גם רוצה כסף למגרש בקטמון ט'.

משה גפני: הנה עיסאווי הגיע.

עיסאווי פריג': ניסן, אתה מסתכל על זה בצחוק.

עיסאווי פריג': 17 קבוצות בכפר קאסם.

אראל מרגלית: ליגה ב'.

עיסאווי פריג': עשרות ילדים.

ניסן סלומינסקי: למה בצחוק?

ניסן סלומינסקי: מה אני אמרתי?

עיסאווי פריג': לא יפתחו את הליגה וזאת עיר של 22 אלף אנשים.

עיסאווי פריג': אין מגרש כדורגל במקום.

ניסן סלומינסקי: אני בסך הכול אמרתי שאם תבקש, אני אשתדל לעזור לך.

עיסאווי פריג': אני ביקשתי מבעל הבית.

יצחק כהן: מי זה?

עיסאווי פריג': עפר שלח.

עיסאווי פריג': הוא גילה נכונות ויעשה את זה.

ניסן סלומינסקי: אם כך, זה בסדר.

ניסן סלומינסקי: אם הוא מטפל, זה בסדר.

עיסאווי פריג': ניסן, אתה מתנחל.

עיסאווי פריג': לי עדיף לעשות את זה אתם.

יצחק כהן: אתה צריך להיות מתנחל כדי לקבל.

משה גפני: אדוני היושב ראש, חבר הכנסת פריג', אתה לא היית כאן.

משה גפני: אני שאלתי למה הוא מתנגד למגרש כדורגל בכפר קאסם.

ניסן סלומינסקי: משה, די.

ניסן סלומינסקי: יש לך שתי דקות נגמרו.

משה גפני: אמר היושב ראש לפרוטוקול שאם אתה מבקש ממנו, יש מגרש.

עיסאווי פריג': זה נרשם בפרוטוקול?

משה גפני: אחר כן הוא אמר שהוא יעזור.

אראל מרגלית: אני שאלתי למה הם בליגה ב'.

משה גפני: נכון.

משה גפני: גם זאת שאלה שנשאלה.

חמד עמאר: גם אני רוצה מגרש.

עיסאווי פריג': תתנה את ההצבעה שלך.

עיסאווי פריג': נראה אותך.

חמד עמאר: תסביר לי לאט לאט כדי שאני אבין.

סתיו שפיר: אחרי שסוגרים את הוועדה, לא נותנים הסברים, עם כל הכבוד.

משה גפני: אני שואל למה מורידים מיליון ומאה אלף שקלים מהספורט והאם השרה לימור לבנת יודעת על העניין הזה.

משה גפני: כמובן השאלה למה אתם לא מפרידים בין המשרדים, אלה משרדים שונים ונראה כאילו מורידים במדע ואני כיושב ראש ועדת המדע בוודאי לא מסכים לזה.

אראל מרגלית: ואני כחבר.

משה גפני: כחבר אתה לא יכול להסכים לזה.

משה גפני: מתברר שאתם פשוט נגד הספורט.

משה גפני: מורידים מיליון ומאה אלף שקלים.

משה גפני: יכול להיות שזה היה מגרש לדרוזים.

משה גפני: יכול להיות.

משה גפני: שאלה שנייה.

ניסן סלומינסקי: לא.

ניסן סלומינסקי: אחרונה.

חמד עמאר: אם זה מגרש לדרוזים, אני כאן.

משה גפני: שאלה שנייה.

ניסן סלומינסקי: הזמן שלך מסתיים.

אראל מרגלית: הייתי השבוע במג'דל שאמס, איך אתה יכול לשחק שם כדורגל?

משה גפני: השאלה השנייה.

ניסן סלומינסקי: גפני, עבר זמנך.

משה גפני: אתה לא נותן לשאול שאלות.

משה גפני: תן לי לשאול.

ניסן סלומינסקי: אבל אתה לא שואל.

משה גפני: אני שואל.

משה גפני: שאלתי שאלה אחת.

ניסן סלומינסקי: שאלה אחת בשתי דקות?

ניסן סלומינסקי: באמת.

משה גפני: עם כל הכבוד, התברר כאן שיש בעיה עם הדרוזים.

עיסאווי פריג': זאת המהות.

משה גפני: השאלה השנייה.

משה גפני: מה זאת ההפחתה של מענקי בינוי ושיכון?

משה גפני: הביאו אותנו לכאן היום כי רוצים לעזור בנושא של הדיור.

יצחק כהן: מע"מ אפס.

משה גפני: נכון.

יצחק כהן: כאן מתחיל הדיון.

משה גפני: בדיוק.

משה גפני: בינתיים אתם מפחיתים 12 מיליון שקלים במענקי בינוי ושיכון ואנחנו יודעים שבסופו של דבר משרד האוצר יצטרך כסף כי יצטרכו לתת 18 מיליארד שקלים לביטחון.

משה גפני: מאיפה ייקחו את זה?

משה גפני: כל מה שתענה לנו בעניין הזה, בסוף יגלגלו את זה על האזרח הקטן שירצה לקנות דירה והדירה תעלה יותר כסף.

אראל מרגלית: והשנה האזרח הקטן קטן במיוחד.

משה גפני: נכון.

משה גפני: זאת שאלה שנייה.

משה גפני: לגבי הספורט שאלתי, לגבי המיליון ומאה אלף שקלים.

אראל מרגלית: אנחנו נרחיב על זה בהמשך.

משה גפני: אני רוצה לדעת מה זה שכר ותפעול במרכז למיפוי ישראל.

משה גפני: מקבלים עובדים חדשים?

משה גפני: הבית היהודי גם לשם הביא ג'ובים?

יעקב אשר: הולכים למפות היכן נמצאות ההתנחלויות.

משה גפני: כן.

משה גפני: לגבי הנושא של מערכות ופרויקטים.

משה גפני: מה זה מערכות ופרויקטים?

משה גפני: כאן יש משהו שאני יודע ולכן אני לא שואל לגביו.

יעקב אשר: בכל זאת תשאל.

משה גפני: לא.

משה גפני: אין צורך.

משה גפני: לגבי 38 אלף שקלים לשכר, מה הכוונה?

משה גפני: מי מקבל שכר של 38 אלף שקלים?

משה גפני: זה גם מישהו מהבית היהודי?

משה גפני: אולי מישהו מ-יש עתיד.

ניסן סלומינסקי: תודה.

ניסן סלומינסקי: סתיו.

סתיו שפיר: תודה.

סתיו שפיר: לפני כמה חודשים הגיע לכאן משרד האוצר וביקש לקצץ סכום של, אם אני זוכר נכון, 24 מיליון שקלים בסיוע למחוסרי דיור.

סתיו שפיר: היום אנחנו רואים קיצוץ של 12 מיליון שקלים, עוד פעם במענקי בינוי ושיכון לניהול הסיוע.

סתיו שפיר: כל זה - והזכיר את זה חבר הכנסת גפני בצורה נכונה – בזמן שאמור לעבור כאן היום חוק שמטרתו לכאורה, עם דגש על הלכאורה, לעזור בענייני הדיור אבל נראה שהחלשים שוב ושוב נשכחים.

סתיו שפיר: קודם כל באתם ואמרתם שאין תקציב אפילו לא למסקנות הדיור של הוועדה למלחמה בעוני.

סתיו שפיר: מימון מלא של מסקנות הדיור של הוועדה למלחמה בעוני יעלה לנו 1.5 מיליארד שקלים.

סתיו שפיר: זה הסכום.

סתיו שפיר: את זה אין לכם.

סתיו שפיר: לעומת זאת קיצצתם היום 125 מיליון שקלים מתחבורה ציבורית, מה שמשרת כמובן את האנשים שאין להם רכב, כלומר החלשים יותר ומעמד הביניים.

סתיו שפיר: קיצנו 300 מיליון שקלים במשק המים, מה שעלול לגלגל עלויות נוספות על הצרכן ושוב מוריד את התמיכה לחלשים ביותר.

סתיו שפיר: עכשיו אתם מקצצים גם בסיוע במענקי דיור.

סתיו שפיר: אני פשוט מנסה להבין את הרציונל של משרד האוצר ואם אפשר גם שנציגי משרד השיכון יואילו ויסבירו לנו האם הקיצוץ הנוסף הזה הוא על דעתם, ושוב, אני מזכירה שאין כאן נוכחות של המשרדים אלא אך ורק של האוצר, וזה פעם אחר פעם.

סתיו שפיר: האוצר מנהל את המדינה.

ניסן סלומינסקי: שיכון מלא כאן.

סתיו שפיר: זה המינהל ולא השיכון.

סתיו שפיר: יש כאן שיכון?

סתיו שפיר: המינהל מייצג את השיכון?

סתיו שפיר: למה אתה אומר מלא?

יצחק כהן: קבוצות הרכישה כאן.

סתיו שפיר: אתה צריך להביא לכאן את נציגי משרד השיכון כדי להבין מה פשר הקיצוצים האלה או האם יש לנציג האוצר איזה שהם הסברים.

סתיו שפיר: אגב, אני מזכירה לכם שב-2013 הבטחתם לנו של-2014 ייכנס מחדש הסכום שעמד כמעט על 30 או על 42 מיליון שקלים למענקי סיוע.

סתיו שפיר: זאת הייתה ההבטחה שלכם עת עשינו כאן את ההעברה התקציבית, ואם צריך, אנחנו נבדוק בפרוטוקול.

סתיו שפיר: אתה מר סלומינסקי אמרת והתחייבת שהכסף הזה ייכנס בחזרה לחשבון.

סתיו שפיר: אני עוד לא ראיתי העברה כזאת שמחזירה את הסיוע.

ניסן סלומינסקי: או-קיי.

סתיו שפיר: מה או-קיי?

סתיו שפיר: זאת הייתה התחייבות שלך.

ניסן סלומינסקי: ההתחייבות הייתה של ידידנו דב חנין שדיבר אתו.

סתיו שפיר: אתה לא בקשר עם אורי אריאל?

אראל מרגלית: אני רוצה להתעכב על דבריו של הרב גפני בנושא של הספורט ואני רוצה טיפה להתעמק בנושא.

ניסן סלומינסקי: יש לך שתי דקות.

אראל מרגלית: אני רוצה לשאול איך במדינת ישראל לוקחים מתקציב הספורט שמ-1970 לא הגענו למונדיאל.

אראל מרגלית: אני רוצה להבין איפה אנחנו בעולם על מפת האתלטיקה הקלה.

אראל מרגלית: אני רוצה להבין במה אנחנו מצטיינים בענף הספורט חוץ משיט וג'ודו.

יעקב ליצמן: מה זה המונדיאל?

מיכל בירן: בזכות הפיליבסטר, אנחנו לא רואים.

ניסן סלומינסקי: אנחנו מצטיינים גם בשח-מט.

אראל מרגלית: זה ספורט אירובי.

אראל מרגלית: זה לא נחשב.

אראל מרגלית: אני רוצה להגיד משהו.

אראל מרגלית: גאווה לאומית, ואנחנו ראינו את זה במונדיאל.

יעקב ליצמן: מה זה המונדיאל הזה?

אראל מרגלית: לפעמים אגרסיות של מדינות והצורך של מדינות להתחרות אחת בשנייה, אפשר לטפל בהן בכל מיני צורות.

אראל מרגלית: לפני מאה-מאתיים שנים זה היה בצורות מלחמה והיום זה בעיקר במגרש הספורט.

אראל מרגלית: אני רוצה לומר שאם ישראל הייתה מתנהלת באופן כללי כמו שהיא מתנהלת בספורט, אנחנו היינו יכולים למכור את זה וללכת הלאה.

אראל מרגלית: אני לא מבין למה מזלזלים כאן בספורט ולוקחים לו עכשיו כסף.

אראל מרגלית: הספורט לדעתי צריך לעמוד כאחד ממרכזי המאמץ הלאומי בשנים הקרובות כי אם יהיו לנו הישגים, נגיע לאיזשהו מקום באולימפיאדה ונגיע סוף סוף למונדיאל.

חמד עמאר: איך תגיע אם אין לך מגרש בכפר קאסם.

אראל מרגלית: אם יהיה לנו מגרש בכפר קאסם.

אראל מרגלית: אני חושב שסוף סוף הרבה מאוד מהאנרגיות התחרותיות שלנו יופנו לאפיקים קונסטרוקטיביים.

אראל מרגלית: את זה אני אומר כרכז של הפועל ירושלים.

יצחק כהן: אדוני, אני ביקשתי התייעצות סיעתית.

ניסן סלומינסקי: לא עשינו?

ניסן סלומינסקי: הוא ייתן תשובות ואז נעשה.

<יובל טלר: בנושא של משרד התרבות והספורט מדובר בפנייה של משרד התרבות והספורט שביקש המרכז למיפוי ישראל יבצע עבורם שירות.

יצחק כהן: השרה ביקשה להוריד לה.

<יובל טלר: לא ביקשה להוריד.

<יובל טלר: היא ביקשה לעשות את הביצוע דרך המרכז למיפוי ישראל.

<יובל טלר: זה שירות שמשרד התרבות והספורט לא יכול לעשות.

יצחק כהן: מה הקשר בין שני הנושאים?

ניסן סלומינסקי: לא.

ניסן סלומינסקי: תנו לו להשיב.

אראל מרגלית: למה זה קשור להעברות תקציב?

יצחק כהן: למה היא צריכה את זה?

<יובל טלר: לצורך ביצוע של סקר מתקנים.

<יובל טלר: סקר של צרכים בנושא של מתקני ספורט.

אראל מרגלית: מיליון ומאה אלף שקלים.

אראל מרגלית: האם סקר המתקנים כולל את כפר קאסם?

אראל מרגלית: ואם לא, למה זה לא כולל את כפר קאסם?

משה גפני: המרכז למיפוי ישראל עושה את הסקרים האלה?

<יובל טלר: הוא עושה את הסקר.

משה גפני: למה המשרד לא יכול לעשות?

<יובל טלר: ההעברה לרשות מקרקעי ישראל, הזמנת עבודה בנוסף של רשות מקרקעי ישראל, עבודה בשווי של 3.29 מיליון שקלים לביצוע של עבודות מיפוי שמרכז למיפוי ישראל עושה.

עיסאווי פריג': על מה אתה מדבר?

עיסאווי פריג': לא, זה לא נכון.

עיסאווי פריג': מיפוי הצרכים נעשה דרך המועצה להסדר ההימורים בטוטו.

משה גפני: הוא צודק.

ניסן סלומינסקי: הוא כבר עבר לסעיף אחר.

יעקב ליצמן: האם היה מכרז?

יעקב ליצמן: למה אתה לא עונה?

יעקב ליצמן: האם היה מכרז?

ניסן סלומינסקי: הוא לא יענה.

יעקב ליצמן: אם הוא לא יענה, אני לא אפסיק.

יעקב ליצמן: האם היה מכרז?

יעקב ליצמן: הוועדה לסתימת פיות.

יעקב ליצמן: תענה אם היה מכרז.

ניסן סלומינסקי: תמשיך הלאה.

יעקב ליצמן: מי החליט מי יעשה את זה?

משה גפני: היה מכרז?

יעקב ליצמן: תענה האם היה מכרז.

יעקב ליצמן: האם היה מכרז?

ניסן סלומינסקי: תמשיך הלאה.

סתיו שפיר: מה זה תמשיך?

סתיו שפיר: אי אפשר לשמוע אותו.

יעקב ליצמן: האם היה מכרז?

יעקב ליצמן: למה אתה לא עונה?

יעקב ליצמן: למה אתה מפחד לענות ולומר האם היה מכרז?

ניסן סלומינסקי: תמשיך הלאה.

משה גפני: האם היה מכרז?

עיסאווי פריג': נמצא כאן מנהל רשות מקרקעי ישראל.

יעקב ליצמן: אתה יכול להמשיך הלאה ולעשות מה שאתה רוצה.

יעקב ליצמן: תדבר אל הקיר.

יעקב ליצמן: זה כמו לדבר אלינו.

יעקב ליצמן: אתה לא עונה על שום דבר.

יעקב ליצמן: אתה לא עונה על השאלות ואתה מחפה על שחיתויות.

יעקב ליצמן: תענה לעניין.

יעקב ליצמן: אם אתה לא יודע, תצא מכאן.

יעקב ליצמן: עם כל הכבוד.

יעקב ליצמן: אני רוצה תשובה האם היה מכרז.

יעקב ליצמן: האם הייתה שם שחיתות?

יעקב ליצמן: אני רוצה לדעת תשובה.

יעקב ליצמן: אל תבלבל לי את הראש.

יעקב ליצמן: תענה לעניין.

יעקב ליצמן: היושב ראש מחפה את שחיתויות כאן.

יעקב ליצמן: האם היה כאן מכרז?

יעקב ליצמן: אם אתה לא רוצה לענות כאן, אתה לא עונה תשובות.

יעקב ליצמן: תוציא אותי גם כן.

ניסן סלומינסקי: אני אוציא אותך.

יעקב ליצמן: בסדר.

יעקב ליצמן: שחיתות.

יעקב ליצמן: יש גבול איך אתה מנהל את הוועדה כאן.

יעקב ליצמן: מי שלא מוצא חן בעיניו, הוא מוציא.

יעקב ליצמן: תוציא, תוציא.

יעקב ליצמן: אני רוצה לדעת האם היה מכרז כאן.

יעקב ליצמן: אני רוצה לדעת אם אתם לא מושחתים.

יעקב ליצמן: האם היה מכרז?

יעקב ליצמן: תענה כן או לא.

עיסאווי פריג': מה הבעיה לענות?

יעקב ליצמן: היה מכרז או לא היה מכרז?

יעקב ליצמן: האם הוא עשה מכרז.

יעקב ליצמן: הוא לא פטור.

יעקב ליצמן: הוא חלק ממשרד ממשלתי.

<יובל טלר: מפ"י לוקחים שירותים מגופים אחרים ומוציאים מכרז.

יעקב ליצמן: מי זכה במכרז?

<יובל טלר: רמ"י היא זאת שפנתה למרכז.

יעקב ליצמן: מי זכה במכרז?

<יובל טלר: באיזה מכרז.

<יובל טלר: אני לא מבין במה מדובר.

<יובל טלר: במכרז של רמ"י?

משה גפני: הסקר עליו אתה מדבר.

משה גפני: על מה הכסף?

ניסן סלומינסקי: בגלל שאתה כל הזמן צועק, אתה לא שומע את התשובה שלו.

יעקב ליצמן: הוא לא עונה לעניין.

ניסן סלומינסקי: הוא עונה לך לעניין ואתה לא שומע.

משה גפני: הוא לא ענה.

יעקב ליצמן: הוא אמר שהיה מכרז.

ניסן סלומינסקי: אתה אפילו לא שמעת אותו.

ניסן סלומינסקי: ניתנו התשובות.

משה גפני: לא ניתנו התשובות.

משה גפני: שאל עיסאווי למה לא עושה את זה המרכז להימורים.

משה גפני: למה?

עיסאווי פריג': הוא עשה את זה.

יעקב ליצמן: מי עשה את המכרז?

יעקב ליצמן: הוא לא עונה על זה.

משה גפני: אתה לא נותן שיענו תשובות.

ניסן סלומינסקי: איציק, רצית התייעצות?

משה גפני: לפני ההתייעצות, שיענה על השאלות.

ניסן סלומינסקי: רצית התייעצות סיעתית?

יצחק כהן: כן.

סתיו שפיר: אני עוד לא קיבלתי תשובה לעניין הדיור.

יצחק כהן: התייעצות אחרי התשובות.

ניסן סלומינסקי: נגמרו התשובות.

סתיו שפיר: לא.

סתיו שפיר: לא היו תשובות.

סתיו שפיר: עם כל הכבוד ניסן, כשאני לא מתפרצת הם לא נותנים תשובות, וכשאני כן מתפרצת אתה אומר לי לצאת החוצה.

ניסן סלומינסקי: אתה ענית תשובה לסתיו?

משה גפני: גם אני שאלתי את השאלה הזאת.

משה גפני: אם אתה מוציא אותה, תוציא גם אותי.

<יובל טלר: עניתי על הנושא.

סתיו שפיר: לא הייתה תשובה לגבי מחוסרי הדיור.

סתיו שפיר: מה הייתה התשובה?

סתיו שפיר: מישהו כאן זוכר מה הייתה התשובה איך אף אחד לא שמע?

משה גפני: לא.

משה גפני: הוא לא ענה.

סתיו שפיר: הייתה תשובה לעניין הסיוע למחוסרי דיור?

משה גפני: לא.

משה גפני: לא הייתה.

סתיו שפיר: בבקשה תענה לי שוב.

ניסן סלומינסקי: תן תשובה על זה ונגמור.

<יובל טלר: בנושא של העברה ממענקי בינוי ושיכון, כמו שאמרתי קודם לא מדובר בקיצוץ במענקים, לא מדובר בקיצוץ בקצבאות אלא מדובר בהעברה מעמלות ניהול הסיוע.

<יובל טלר: עמלות ניהול הסיוע אלה עמלות ניהול שמשולמות לחברות משכנות.

עיסאווי פריג': אתה שלם עם מה שאתה אומר?

סתיו שפיר: מה זה אומר שמורידים את עמלות הניהול לחברות משכנות?

<יובל טלר: נוצר עודף.

<יובל טלר: במצב הביצוע כיום וצפייה לקראת סוף השנה נשאר עודף בתכנית של עמלות ניהול הסיוע.

סתיו שפיר: באיזה חברות מדובר?

סתיו שפיר: עמידר?

סתיו שפיר: עמיגור?

סתיו שפיר: ממי?

ניסן סלומינסקי: רבותיי, חמש דקות התייעצות סיעתית.

סתיו שפיר: רגע.

סתיו שפיר: לא קיבלתי תשובה.

סתיו שפיר: מאיזה חברות העמלות קוצצו?

סתיו שפיר: מה זה אומר שמקצצים?

ניסן סלומינסקי: לא קיצצו מהחברות.

ניסן סלומינסקי: מהעמלות.

ניסן סלומינסקי: ביקשתם התייעצות סיעתית.

סתיו שפיר: איך אתה לא מתבייש לקצץ שוב ושוב מהעניים?

סתיו שפיר: אנחנו לפני הצבעה על חוק המע"מ.

סתיו שפיר: איך?

ניסן סלומינסקי: אנחנו מחדשים את הישיבה.

ניסן סלומינסקי: כל מי שיצא להתייעצות, מוזמן לחזור.

ניסן סלומינסקי: מי בעד אישור פניות ממספר 179 עד 181?

סתיו שפיר: ניסן, אמרת שיש כאן נציגי של משרד השיכון.

סתיו שפיר: איפה הם?

סתיו שפיר: לפני ההצבעה.

ניסן סלומינסקי: מי בעד אישור פניות ממספר 179 עד 181?

סתיו שפיר: אני דורשת לקיים דיון על הקריטריונים כדי להבין מדוע הסכומים האלה לא מנוצלים.

ניסן סלומינסקי: מי נגד?

ניסן סלומינסקי: בעד – 7

ניסן סלומינסקי: הפניות ממספר 179 עד 181 אושרו

ניסן סלומינסקי: הפניות אושרו.

משה גפני: הן לא אושרו.

משה גפני: יש רביזיה.

יצחק כהן: רביזיה.

ניסן סלומינסקי: פנייה מספר 177 ו-178.

יעקב ליצמן: הצעה לסדר.

משה גפני: אני רואה שאתה נגד חסידי גור.

משה גפני: הוא ביקש הצעה לסדר.

יעקב ליצמן: אדוני היושב ראש, לאור העובדה שאנחנו יושבים כאן מ-10:00 עד 1:00, שלוש שעות, והצלחת להעביר ארבע העברות תקציביות, דבר המהווה הספק אדיר, שיש עליהן רביזיה, האם אדוני מוכן להודיע לנו עכשיו - שיש לך עוד שלוש-ארבע מה שלפי הערכתי יכול לקחת עוד שלוש-ארבע שעות – שהאנשים שהגיעו לכאן לדיון על מע"מ אפס יכולים ללכת הביתה ולבוא מחר?

יעקב ליצמן: למה שישבו כאן עכשיו?

יעקב ליצמן: שלוש שעות לקח להעביר ארבע העברת תקציביות

יצחק כהן: והן ברביזיה.

ניסן סלומינסקי: תודה רבה.

יעקב ליצמן: הספק אדיר של ועדת הכספים.

ניסן סלומינסקי: פנייה מספר 177 ו-178.

יעקב ליצמן: אפשר לקבל תשובה?

ניסן סלומינסקי: אנחנו נמשיך.

ניסן סלומינסקי: יש לנו זמן היום לדון במע"מ אפס בעזר השם.

<יובל טלר: הפנייה נועדה לתגבור תקציב הוצאות חירום אזרחיות בסך של 42 מיליון שקלים לצורך הקמה ושדרוג מרכז הפעלה ברשויות המקומיות, מרכזי הפעלה ברשויות המקומיות ורכישת ציוד חירום ברשויות.

ניסן סלומינסקי: תסביר שוב כי היה קצת רעש.

<יובל טלר: הפנייה נועדה לתגבור תקציב הוצאות החירום האזרחיות בסך של 42 מיליון שקלים לצורך הקמה ושדרוג מרכזי הפעלה ברשויות המקומיות.

יעקב ליצמן: להקריא גם אנחנו יודעים.

יעקב ליצמן: מה זה חירום ומה זה ציוד?

ניסן סלומינסקי: מישהו רוצה לשאול?

יצחק כהן: כן, בטח.

סתיו שפיר: גם אני.

משה גפני: כמה חברים יש ל-יש עתיד בוועדת הכספים?

יצחק כהן: ארבעה.

רות קלדרון: אנחנו משקיעים.

יצחק כהן: כולם מגויסים.

משה גפני: מי מצביע מטעם יש עתיד?

ניסן סלומינסקי: כשנגיע להצבעה, הם יאמרו.

יעקב ליצמן: שיגידו קודם מי מצביע.

ניסן סלומינסקי: יצחק, רצית לשאול שאלה.

יצחק כהן: מה אתם משדרגים?

יצחק כהן: איזה מרכזים, איזה מהם חדשים ואיזה מהם אתם משדרגים.

יצחק כהן: תן לנו הסבר.

יצחק כהן: מה זה המרכזים האלה?

<יובל טלר: נמצא אתנו סגן ראש רח"ל.

משה גפני: רגע.

משה גפני: יש שאלות.

ניסן סלומינסקי: בבקשה.

משה גפני: אני לא יודע מה פתאום שלחו אותך לחזית הזאת.

משה גפני: אני מבקש לדעת מה זה הקיצוץ שנעשה במשרד החינוך.

ניסן סלומינסקי: סתיו, את רצית לשאול?

משה גפני: רגע.

משה גפני: אני שואל.

ניסן סלומינסקי: הוא קודם כל שואל ואחר כך הוא מחפש על מה.

משה גפני: סתם אמרת את זה.

משה גפני: תעשה לי טובה, תתייחס אלי בכבוד כי אחר כך אני נעלב.

ניסן סלומינסקי: אני מתייחס מאוד בכבוד.

יצחק כהן: אל תיעלב.

יצחק כהן: תשקול להיעלב.

ניסן סלומינסקי: גפני, הזמן שלך רץ.

משה גפני: אני שואל שאלה.

משה גפני: יש הפחתה של שישה מיליון שקלים ו-23 אלף שקלים מהחינוך היסודי.

יצחק כהן: משה, אנחנו בעמוד 8.

עיסאווי פריג': איפה זה?

עיסאווי פריג': בעמוד 8 יש מלל.

יצחק כהן: לא.

יצחק כהן: תהפוך אותו.

משה גפני: זה לא בסדר.

משה גפני: עושים ממני צחוק.

ניסן סלומינסקי: נכון.

ניסן סלומינסקי: אתה עושה מעצמך עכשיו.

משה גפני: אני עושה מעצמי?

משה גפני: תכף תראה אם אני עושה מעצמי.

משה גפני: בעמוד 8 אתה הבאת את ההעברה מספר 177 ו-178 להוצאות חירום אזרחיות.

משה גפני: הבאת?

<יובל טלר: כן.

משה גפני: זה נושא הדיון?

<יובל טלר: כן.

משה גפני: מאיפה יש את הכסף?

משה גפני: בהעברה, תסתכל בהמשך - - -

ניסן סלומינסקי: תשאל את השאלה.

ניסן סלומינסקי: הזמן שלך רץ.

עיסאווי פריג': גפני, איפה זה?

עיסאווי פריג': אני רוצה להבין.

יצחק כהן: איפה הנייר?

יצחק כהן: אתה מדבר על משרד החינוך והוא מדבר על רח"ל, רשות חירום לאומית.

ניסן סלומינסקי: סתיו, את רוצה לשאול?

סתיו שפיר: כן.

ניסן סלומינסקי: עיסאווי, בבקשה.

עיסאווי פריג': בסעיף הזה 42 מיליון שקלים.

עיסאווי פריג': שאלה ראשונה היא לגבי מכרה הזהב של סעיף הוצאות שונות.

עיסאווי פריג': אני רוצה לקבל את הרשימה בכמה הסעיף הזה התחיל ועל כמה הוא עומד היום, ולאורך כל זה לקבל כרטסת מה יצא מהסעיף הזה.

עיסאווי פריג': אני מבקש לקבל את זה.

אורי מקלב: ממה אתה חושש?

עיסאווי פריג': אדוני היושב ראש, בקשתי נרשמה?

ניסן סלומינסקי: נרשמה.

יעקב ליצמן: והוא גם יקבל את זה?

יעקב ליצמן: אנחנו לא מקבלים.

עיסאווי פריג': אני עובר לשאלה השנייה.

עיסאווי פריג': אני רואה הוצאות חירום אזרחיות, מרכזי הפעלה וכדומה.

עיסאווי פריג': כמה מתוך הסכום הזה הולך לרשויות הבדואיות בדרום שהיו חשופות לאיום הטילים?

עיסאווי פריג': אני מבקש את התשובה של החלוקה של ה-42 מיליון.

ניסן סלומינסקי: סתיו, בבקשה.

משה גפני: אתה לא נותן לי להשלים את השאלות.

ניסן סלומינסקי: סתיו מדברת עכשיו.

משה גפני: בסדר.

משה גפני: אני אחריה.

סתיו שפיר: אני העברתי שאלות בעניין ההעברה הזאת וקיבלתי תשובות חלקיות בלבד.

סתיו שפיר: השאלה הראשונה שלי הייתה לקבל את רשימת כל הישובים שמתוקצבים במסגרת ההעברה הזאת לפי סכום, כמה מקבל כל אחד ולהבין האם מדובר בצרכים חדשים שהגיעו בעקבות המבצע או במשהו שתוכנן מראש.

סתיו שפיר: אם תוכנן מראש, מתי הוא תוכנן ובאיזה שלב.

סתיו שפיר: לא קיבלתי תשובה על השאלות האלה.

סתיו שפיר: קיבלתי תשובות רק לגבי הקריטריונים שלכם אבל לא מי יקבל.

סתיו שפיר: ברגע שיש לכם את הקריטריונים, אתם גם צריכים לדעת מי מקבל מה.

משה גפני: מאיזה סכום יורד הכסף של הוצאות שונות?

משה גפני: מה זה ההוצאות השונות עליהן מדובר?

משה גפני: איזה סעיף תקציבי ייפגע כתוצאה מהעברת הכסף הזה?

משה גפני: שאלה שנייה היא לגבי העורף הלאומי, חיזוק העורף הלאומי.

משה גפני: האם זה נמצא בתכנית הגדולה של העברה לנושא של הביטחון או שזה כסף נוסף?

משה גפני: אם זה כסף נוסף שצריך להביא, זאת אומרת שאנחנו מדברים כבר על למעלה מ-18 מיליארד שקלים שצריך להעביר לנושא הביטחון.

משה גפני: במקרה הזה, הוצאות חירום אזרחיות – לאן זה הולך והאם זה רק לדרום או למקומות אחרים אם כן, אולי בגלל זה לא יביאו את המע"מ אפס כי אז מתברר שבאמת אין כסף.

סתיו שפיר: אני לא הבנתי.

סתיו שפיר: אתה הרפרנט של מה?

יצחק כהן: של הכול.

<יובל טלר: הרפרנטית הרלוונטית יולדת בשעות אלה.

יצחק כהן: מזל טוב.

יעקב ליצמן: יכולת להגיד את זה בבוקר.

יעקב ליצמן: לא היו תוקפים אותך.

סתיו שפיר: אבל יש לך תשובות לשאלות האלה?

<יובל טלר: כן.

ניסן סלומינסקי: עוד שאלה אחרונה של אורי.

משה גפני: אתה רפרנט של מה?

<יובל טלר: שיכון.

אורי מקלב: לצורך הקמה ולצורך שדרוג.

אורי מקלב: האם אפשר לדעת מה העלות של הקמה של אותו מרכז חירום, בכמה הקמות אנחנו מדברים וכמה הולך לשם?

יצחק כהן: ואני שאלתי מה משדרגים.

אורי מקלב: מה הסכום שהולך לשדרוג?

אורי מקלב: האם בא לידי ביטוי מה שקרה בחודש האחרון כשהתברר שיש ערים מסוימות שם היו יותר בעיות ויותר פגיעות ואנחנו רוצים לתת דגש בעקבות איזה סקר או עבודה מקצועית שנעשתה בעקבות מה שקרה עכשיו, או שאנחנו מדברים על דברים ישנים שבכלל לא קשורים למערכה האחרונה.

אורי מקלב: דבר נוסף שאני רוצה לדעת הוא האם זה בשיתוף עם מרכז השלטון המקומי או שרח"ל נתנה את זה בלי שום דבר.

אורי מקלב: כמה עולה הקמה של מרכז כזה עליו אנחנו מדברים?

אורי מקלב: השדרוג, האם הוא נעשה באופן שוויוני לכולם או שאנחנו מדברים על כך שיש איזה שדרוג.

יצחק כהן: ומי החליט על המיקומים שלהם.

ניסן סלומינסקי: תודה רבה.

ניסן סלומינסקי: עכשיו תענה.

אורי מקלב: כמה מהסכום הזה עובר לערי גוש דן?

ניסן סלומינסקי: תשובות בבקשה.

משה גפני: הוא הרפרנט של השיכון.

משה גפני: איך הוא קשור להוצאות חירום אזרחיות?

משה גפני: מי הרפרנט באוצר על הוצאות חירום אזרחיות?

<יובל טלר: היולדת.

משה גפני: יש רגע משמח.

משה גפני: תוכלו למסור לה בשמנו מזל טוב?

<יובל טלר: כן.

<יובל טלר: בוודאי.

<שאול אהרון: סגן ראש רח"ל.

<שאול אהרון: תפיסת היסוד של רח"ל היא לחזק את הרשויות המקומיות.

יעקב ליצמן: מי זאת רח"ל?

<קריאה: היולדת.

<שאול אהרון: תפיסת היסוד היא לחזק את הרשות המקומית כי בעצם הרשות המקומית היא אבן היסוד.

<שאול אהרון: הרשות המקומית צריכה להיות מחוזקת וככל שהמצב הוא מצב יותר חירומי, הרשות המקומית צריכה להיות יותר חזקה.

עיסאווי פריג': את זה אנחנו יודעים.

עיסאווי פריג': כן.

<שאול אהרון: התכנית שלנו היא תכנית התחילה משנת 2013, היא תכנית לארבע שנים כשבעצם אנחנו עוברים את כל הרשויות המקומיות במדינת ישראל, אנחנו דואגים להקים מרכזי הפעלה בכל הרשויות המקומיות במדינת ישראל ולחזק את כל הרשויות המקומיות.

עיסאווי פריג': יש מרכזי הפעלה במגזר הערבי.

<שאול אהרון: כן.

<שאול אהרון: גם אצלכם.

<שאול אהרון: גם בכפר קאסם.

ניסן סלומינסקי: אל תענה לשאלות שלא קיבלו אישור.

יעקב ליצמן: הוועדה לסתימת פיות.

משה גפני: כדי למנוע שאלות, תפרט.

ניסן סלומינסקי: אתה תפרט כמה שאתה מרגיש.

משה גפני: שייתן לנו פירוט.

משה גפני: תפרט באריכות.

<שאול אהרון: חיזוק הרשות המקומית מוסיף לחוסן האוכלוסייה ברשות המקומית.

<שאול אהרון: אנחנו מחזקים את הרשות המקומית.

משה גפני: בכמה רשויות יש את זה?

<שאול אהרון: בסוף נגיע לכל הרשויות המקומיות.

משה גפני: כמה היום?

יעקב אשר: כמה היו בשנה שעברה?

משה גפני: כמה היום?

<שאול אהרון: התכנית היא מ-2013 עד 2017.

<שאול אהרון: ב-2017 אנחנו גומרים את כל הרשויות.

משה גפני: כמה היום?

יעקב אשר: כמה היו ב-2013?

יעקב אשר: מה היה התקציב ב-2013?

ניסן סלומינסקי: אני מבקש ממך, אתה עונה רק למי שקיבל אישור.

ניסן סלומינסקי: כרגע לא אחד לא מקבל אישור.

סתיו שפיר: אולי גם אותו תעמיד בפינה.

משה גפני: מה התפקיד שלך?

ניסן סלומינסקי: לא.

ניסן סלומינסקי: אל תענה.

ניסן סלומינסקי: תמשיך עם התשובות.

עיסאווי פריג': הוא לא יכול להגיד מה התפקיד שלו?

ניסן סלומינסקי: הם ידברו ואתה תמשיך.

משה גפני: אנחנו שואלים מה התפקיד.

סתיו שפיר: היושב ראש לא נותן לך להגיד לפרוטוקול מה התפקיד שלך.

ניסן סלומינסקי: תציג את השם ואת התפקיד שלך לפרוטוקול.

<שאול אהרון: שאול אהרן סגן ראש רח"ל, רשות חירום לאומית במדינת ישראל.

משה גפני: כמה יש ברשויות המקומיות היום ולא מה יהיה ב-2017?

ניסן סלומינסקי: אל תענה.

משה גפני: מה זה אל תענה?

משה גפני: שאלתי אותו על היולדת?

משה גפני: שאלתי אותו על רח"ל.

ניסן סלומינסקי: אני מבקש ממך, תענה רק על השאלות.

<שאול אהרון: בשנת 2014-2015 עיקר המאמצים שלנו ועיקר העבודה שלנו היא בעיקר אפס עד ארבעים בדרום ואפס עד ארבעים בצפון.

<שאול אהרון: שם אנחנו שמים את הדגש.

<שאול אהרון: העבודות שלנו כוללות הקמת מרכז הפעלה וציוד חירום.

<שאול אהרון: ציוד חירום, הכוונה לחילוץ, ציוד תאורה, גנרטורים.

<שאול אהרון: מרכז ההפעלה משתנה מרשות לרשות.

<שאול אהרון: הקמת מרכזה הפעלה יכולה להיות הקמה שעולה 300 אלף שקלים, 400 אלף שקלים, 700 אלף שקלים והיא יכולה להיות גם מאה אלף שקלים.

<שאול אהרון: זה תלוי במקום בו הרשות מחליטה להקים את מרכז ההפעלה.

משה גפני: זה קשור עם הרשות המקומית?

עיסאווי פריג': אפס עד ארבעים קילומטר?

<שאול אהרון: זה לא רק אפס עד ארבעים אלא זה בכל הארץ.

ניסן סלומינסקי: יש שאלות ששאלו אותך ולא נתת תשובה?

סתיו שפיר: כן.

ניסן סלומינסקי: אני שואל אם קודם שאלו אותך שאלות ולא נתת תשובות.

סתיו שפיר: כן.

סתיו שפיר: יש שאלות כאלה.

סתיו שפיר: מה הייתה התשובה שלו לשאלה שלי?

עיסאווי פריג': אני שאלתי מה לגבי הבדואים בדרום.

ניסן סלומינסקי: מה לגבי המגזר הערבי?

<שאול אהרון: אמרתי כל הרשויות במדינת ישראל, כל הרשויות המקומיות במדינת ישראל.

עיסאווי פריג': עזוב אותי מתשובת המקרו, תשובת המריחה.

<שאול אהרון: כולל הבדואים.

עיסאווי פריג': לא קיבלתי תשובה.

ניסן סלומינסקי: הוא אמר לך שזה יהיה בכולן.

משה גפני: כמה היום?

עיסאווי פריג': מה-42 מיליון שקלים אלה, כמה יקבלו הבדואים בדרום למיגון, לחירום, להפעלה?

עיסאווי פריג': למה אין לך תשובה?

משה גפני: שאלה טובה.

סתיו שפיר: ממש טובה.

ניסן סלומינסקי: אתה יודע לפרט את ה-42 מיליון השקלים האלה?

<שאול אהרון: 42 מיליון השקלים האלה הם לכל התכנית.

<שאול אהרון: אני שוב אומר, אנחנו מגיעים לרשות מקומית.

<שאול אהרון: תלוי מה הרשות המקומית נותנת לנו, את המקום להקים בו את מרכז ההפעלה.

<שאול אהרון: היינו ברשויות בדואיות שנתנו לנו למשל מקלט להקים מרכז הפעלה.

<שאול אהרון: היכן שאין מקלט, התכנית שלנו היא להביא לשם מבנים מוגנים, לשים להם מבנים מגונים ולהפוך אותם למרכזי הפעלה.

עיסאווי פריג': תבנה מבנים מוגנים.

ניסן סלומינסקי: עיסאווי, הוא נתן לך תשובה.

עיסאווי פריג': אני רוצה לחזור על הדברים שיושב ראש רח"ל אמר.

<שאול אהרון: אני לא יושב ראש רח"ל.

משה גפני: הוא הסגן.

עיסאווי פריג': הסגן.

עיסאווי פריג': אתה אמרת את זה במלים עדינות, מלים של מריחה.

עיסאווי פריג': אתם לא מתכוונים להשקיע ביישובי הבדואים בדרום.

עיסאווי פריג': זה מה שאמרת.

<שאול אהרון: אדוני היושב ראש, אני לא אמרתי את זה.

עיסאווי פריג': אתה אמרת את זה במלים שלך.

ניסן סלומינסקי: אנחנו ניגשים להצבעה.

יעקב ליצמן: הייתה בקשה להתייעצות סיעתית.

עיסאווי פריג': למה הוא לא מתחייב?

עיסאווי פריג': למה אתה לא מתחייב להקים?

ניסן סלומינסקי: אנחנו מחדשים את הישיבה.

ניסן סלומינסקי: מי בעד אישור פנייה מספר 177 ו-178?

ניסן סלומינסקי: מי נגד?

סתיו שפיר: הצבעה שמית.

ניסן סלומינסקי: בסדר.

ניסן סלומינסקי: בעד – 7

ניסן סלומינסקי: פניות מספר 177 ו-178 אושרו

ניסן סלומינסקי: הפנייה אושרה.

יעקב ליצמן: רביזיה.

סתיו שפיר: של כולנו.

ניסן סלומינסקי: עכשיו אנחנו יוצאים להפסקה לחצי שעה.

ניסן סלומינסקי: שכל אחד ייקח בחשבון שאנחנו מסיימים לפחות ב-6:00.

ניסן סלומינסקי: כבר לא יהיה מזנון, כך שכדאי שכל אחד יאכל עכשיו.

ניסן סלומינסקי: בשעה 2:00 אנחנו ממשיכים.